text:
བོད་ཀྱི་རྩོམ་རིག་ལ་རྒྱ་གར་གྱི་སྒྲུང་རབས་ཆེན་མོ་གཉིས་ཀྱི་ཤན་ཐེབས་པ།
རྩོམ་པ་པོ། རྒྱ་ཡེ་བཀྲ་བྷོ།
དེ་ཡང་རྒྱ་གར་གྱི་སྒྲུང་རབས་ཆེན་མོ་གཉིས་ལས་བོད་ལ་གྲགས་ཆེ་བ་ནི 《རཱ་མཱ་ཡ་ཎ》ལས་བྱུང་བའི་གཏམ་རྒྱུད་ཡིན་ཏེ། སྤྱི་ལོ1439ལོར། རྗེ་ཙོང་ཁ་པ་ཆེན་པོའི་སློབ་མ་རྣམ་དཔྱོད་ཕུལ་དུ་བྱུང་བའི་མཁས་པ་གཉིས་ཞེས་གྲགས་པའི་ཡ་གྱལ་ཞང་ཞུང་པ་ཆོས་དབང་གྲགས་པས《རྒྱལ་པོ་རཱ་མ་ཎའི་གཏམ་རྒྱུད་ལས་བརྩམས་པའི་སྙན་ངག་གི་བསྟན་བཅོས་དྲི་ཟའི་བུ་མོའི་རྒྱུད་མང་གི་སྒྲ་དབྱངས》བྱ་བ་མཛད། འདིའི་བརྗོད་བྱའི་ཁུངས་ནི《ས་སྐྱ་ལེགས་བཤད་ཀྱི་འགྲེལ་བ》ལས་བྱུང་བའི་རྒྱལ་པོ་རཱ་མ་ཎའི་གཏམ་རྒྱུད་ཡིན་ངེས་ལ།
གྲོགས་དག་ཕུགས་ཀྱི་ར་བར་ནི།། གསེར་གྱི་འཁྲི་ཤིང་འདི་སྐྱེས་ཏེ།།
མིག་དག་དོན་ཡོད་བྱེད་པ་དག ། དལ་བར་འདུག་པ་མི་རིགས་སོ །།
ཞེས་རྩོམ་མཁན་རང་གིས་སྙན་ངག་འདི་གསེར་གྱི་འཁྲི་ཤིང་ལྟ་བུ་ཡིན་པར་ཁས་འཆེས་པ་ལྟར། མཁས་པ་རྣམས་ཀྱི་ཡིད་རང་དབང་མེད་པར་འཕྲོག་པའི་ཚིག་སྦྱོར་ངོ་མཚར་རྨད་དུ་བྱུང་བར་འདུག་པས། བོད་ཀྱི་མཁས་པས་མཛད་པའི་དོན་གྱི་བྱུང་བ་བརྗོད་པའི་སྙན་ངག་རྣམས་ཀྱི་རབ་དང་རྩེ་མོར་གྱུར། དཔལ་ཞང་ཞུང་པ་ཆོས་དབང་གྲགས་པ་ཞེས་མཚན་སྙན་གྱི་འབྲུག་སྒྲ་ཀུན་ཏུ་ལྡིར་བའང་གཙོ་བོ《རཱ་མ་ཎའི་རྟོགས་བརྗོད》འདི་མཛད་པའི་དབང་གིས་ཡིན་ལ། བརྗོད་བྱ་ངོ་མཚར་བ་རྒྱ་གར་པའི་སྒྲུང་རབས་ཆེན་མོ《རཱ་མཱ་ཡ་ཎའི》གཏམ་རྒྱུད་ལས་བརྩམས་ཤིང་། རྗོད་བྱེད་ངོ་མཚར་བ་མཁས་མཆོག་དཎྜིའི་སྙན་ངག་གི་གཞུང་མེ་ལོང་མའི་ལམ་སྲོལ་ལ་བརྟེན་པ་ལས། རྟོགས་བརྗོད་ངོ་མཚར་བ་ཀུན་གྱི་རྣ་བའི་བདུད་རྩི་འདི་ལྟ་བུ་འཁྲུངས། དེ་བས་རི་བོ་དགེ་ལྡན་པ་ལ་འདི་པ་ལས་ལྷག་པའི་སྙན་ངག་མཁན་མ་བྱུང་སྐད། སྙན་ངག་འདི་ལ་སྔོན་བྲིས་མ་ཡོད་པ་ཕུད། བཀྲ་ཤིས་ལྷུན་པོའི་དཔར་ཞིག་ཀྱང་ཡོད་པར་བཤད་མོད། ད་ལྟ་ནི་མཁས་དབང་དམུ་དགེ་བསམ་གཏན་མཆོག་གིས་ཞུ་དག་གནང་ཞིང་སི་ཁྲོན་མི་རིགས་དཔེ་སྐྲུན་ཁང་གིས་སྤྱི་ལོ1981ལོར་དཔེ་སྐྲུན་བྱས་པའི་ལྕགས་དཔར་དེ་མ་གཏོགས། སྔོན་གྱི་བྲིས་དཔར་གང་ཡང་མཐོང་དཀའ་སྟེ། སྤྱིར་འདི་པའི་གསུང་འབུམ་ལ་པོད་གཅིག་ལས་ལྷག་མེད་ཅིང་། དེ་ཡང་བྲིས་མ་ལས་དཔར་མ་ཡོད་ཚོད་མི་འདུག་ལ། པེ་ཅིན་མི་རིགས་དཔེ་མཛོད་ཁང་དང་བླ་བྲང་བཀྲ་ཤིས་འཁྱིལ་དུ་ཉར་བའི་གསུང་འབུམ་ལ《རཱ་མ་ཎའི་རྟོགས་བརྗོད》བཞུགས་ཀྱང་། ས་ཆ་གཞན་མ་འགར་ཉར་བའི་གསུང་འབུམ་དུ་རྟོགས་བརྗོད་དེ་མི་བཞུགས་སོ ། ། ཞང་ཞུང་པས་མཛད་པའི་སྙན་ངག་དེ་ཁ་ཤིན་ཏུ་དམ་པས་གོ་དཀའ་ཞིང་། དཔེ་རྣམས་ལ་མ་དག་རྒྱུན་འབྱམས་ཀྱི་ནོར་འཕྱུག་ཀྱང་མང་མོད། དུས་རབས་ཉི་ཤུ་པར། བླ་བྲང་བཀྲ་ཤིས་འཁྱིལ་གྱི་མཁས་པ་ཆེན་པོ་ཞལ་ཤུལ་ངག་དབང་བསྟན་པའི་རྒྱ་མཚོས་རྟོགས་བརྗོད་འདི་ལ《དྲི་མེད་ཤེལ་གྱི་འབབ་སྟེགས》ཞེས་པའི་འགྲེལ་བ་རྨད་དུ་བྱུང་བ་ཞིག་མཛད་དེ་སྐྱོན་སེལ་དག་བཅོས་དང་དཀའ་གནད་ཀྱི་མདུད་པ་བཀྲོལ་བས། རྟོགས་བརྗོད་འདིའི་ཞལ་རས་སྔར་བས་མཛེས་ཤིང་། དགྱེས་འཛུམ་ལྷུག་པོར་གྲོལ་ཏེ། དོན་གཉེར་ཅན་གྱི་སྐྱེ་བོ་མང་པོའི་ཡིད་ཀྱི་དགའ་སྟོན་བླ་ན་མེད་པར་གྱུར། ད་ལྟ་བོད་ཀྱི་ཤེས་ཡོན་ཅན་ལ《རཱ་མ་ཎའི་རྟོགས་བརྗོད》མི་ཤེས་པ་མེད་ཅིང་། དེ་ཡང《རཱ་མ་ཎའི་རྟོགས་བརྗོད》ཅེས་བརྗོད་ཚེ་ཞང་ཞུང་པས་མཛད་པའི《རཱ་མ་ཎའི་རྟོགས་བརྗོད》ལ་གོ་དགོས་པ་ལྟ་བུ་ཞིག་ཆགས་འདུག། དེ་ཡང་སྟོད་ཀྱི་ཞང་ཞུང་པས་ལེགས་པར་མཛད་པ་དང་། སྨད་ཀྱི་ཞལ་ཤུལ་པས་ལེགས་པར་བཀྲལ་བ་སྟེ། ཞ་ཡིག་གཉིས་ཟུང་དུ་འབྲེལ་བ་ལས། རྟོགས་བརྗོད་དེའི་འཕྲིན་ལས་དེ་ལྟར་དུ་རྒྱས་པར་གྱུར་སྙམ། ཞང་ཞུང་པ་ཆོས་དབང་གྲགས་པ་ནི་བོད་ཀྱི་མཁས་པ་ལས་རྒྱ་གར་གྱི་སྒྲུང་རབས་ཆེན་མོ《རཱ་མཱ་ཡ་ཎའི》གཏམ་རྒྱུད་ལ་སྦྱར་ཏེ་སྙན་ངག་གི་བསྟན་བཅོས་གསར་རྩོམ་བྱེད་མཁན་རྣམས་ཀྱི་གཙོ་བོ་སྟེ། ཁོང་གིས་རྨད་དུ་བྱུང་བའི་ཚིག་སྦྱོར་ལ་བརྟེན་ནས་བོད་ཀྱི་ཡུལ་དུ་རྒྱ་གར་པ་རྣམས་ཀྱི《རཱ་མཱ་ཡ་ཎའི》གཏམ་རྒྱུད་ལ་གཟི་བྱིན་འབར་བར་བྱས་ལ། མཆོག་གི་སྤོབས་པ་ལ་བརྟེན་ནས་བོད་ཀྱི་ངག་རིག་སྨྲ་བ་རྣམས་ལ་བརྫོད་བྱའི་གཏམ་གྱི་གཏེར་སྒོ་གསར་དུ་ཕྱེ་བས། མཁས་པ་རྣམས་རྗེས་སུ་འཇུག་པའི་བརྩམས་ཆོས་རྩོམ་པ་ལ་ཞུགས། དེ་ཡང་ཕྱིས་སུ་བླ་བྲང་བཀྲ་ཤིས་འཁྱིལ་གྱི་མཁས་པ་ཆེན་པོ་གླིང་སྐལ་བཟང་ལེགས་བཤད་རྒྱ་མཚོས 《དགའ་བྱེད་རཱ་མ་ཎའི་གཏམ་རྒྱུད་ལས་བརྩམས་པའི་ཟློས་གར་གྱི་ཚིག་རྒྱན་དྲི་ཟའི་འཕང་འགྲོའི་རྒྱུད་ཀྱི་སྒྲ་དབྱངས》བྱ་བ་ཡན་ལག་དུ་མར་བཅད་ཀྱང་གཏམ་རྒྱུད་ཀྱི་བྱུང་རིམ་ཆ་ཚང་ལ་ཟློས་གར་གྱི་མཚན་ཉིད་ཚང་བའི་བརྩམས་ཆོས་དེ་མཛད། མཁས་པ་རཀ་ར་བཀྲས་མཐོང་གིས་དུས་ཕྱིས་གཙང་ནས་སྨན་རི་བ་ཞེས་པས་རཱ་མ་ཡ་ཎའི་གཏམ་རྒྱུད་ཚིགས་བཅད་ཤིན་ཏུ་ལེགས་པ་ཞིག་མཛད་ཡོད་གསུངས་ལ། སྨན་རི་བ་ཞེས་པ་ནི་དུས་རབས་བཅུ་དགུ་པར་གཙང་ཐོབ་རྒྱལ་སྨན་རིར་འཁྲུངས་ཤིང་། ཕྱིས་སུ་བཀྲ་ཤིས་ལྷུན་པོར་ཆོས་ཞུགས་མཛད་དེ་མཁས་པར་གྱུར་པ 《ཆོས་རྒྱལ་དྲི་མེད་ཀུན་ལྡན་ལེགས་པའི་བློ་གྲོས་ཀྱི་རྟོགས་བརྗོད་བསྔགས་འོས་བསྔགས་པ》མཛད་མཁན་སྐྱབས་དབྱིངས་སྨན་རི་བ་བློ་བཟང་རྣམ་རྒྱལ་ཞུ་བ་དེ་ཡིན་སྙམ། མི་རིགས་དཔེ་སྐྲུན་ཁང་གིས་དཔེ་སྐྲུན་བྱས་པའི《ཏུན་ཧོང་ནས་ཐོན་པའི་གནའ་བོའི་བོད་ཡིག་ཤོག་དྲིལ》ཞེས་པར《རཱ་མ་ཎའི་རྟོགས་བརྗོད》ཀྱི་འགྱུར་མི་འདྲ་བ་བཞི་བཀོད་འདུག་པ་དེའི་མགོའི་ངོ་སྤྲོད་ཀྱི་ཡི་གེར་ཤོང་སྟོན་ལོ་ཙཱ་བ་རྡོ་རྗེ་རྒྱལ་མཚན་གྱིས་ཀྱང《རཱ་མཱ་ཡ་ཎའི》གཏམ་རྒྱུད་ལ་སྦྱར་བའི་སྙན་ངག་གི་བསྟན་བཅོས་ཤིག་བརྩམས་ཡོད་འདྲ་བ་ཞིག་བཤད་འདུག་མོད། བདེན་མིན་མ་ཤེས། གང་ལྟར་དེ་གཉིས་ནི་ད་དུང་མིག་གི་སྤྱོད་ཡུལ་དུ་མ་གྱུར་ལ། དེ་འདྲའི་གྲགས་ཀྱང་མི་ཆེ།
དུས་རབས་ཉི་ཤུ་པར། བོད་ཀྱི་ལོ་ཙཱ་བ་ཆེན་པོ་དགེ་འདུན་ཆོས་འཕེལ་གྱིས 《རྒྱལ་པོ་དགའ་བྱེད་རཱ་མའི་གཏམ་རྒྱུད་རཱ་མ་ཡ་ཎའི་མེ་ལོང》ཞེས་པ་རྒྱ་གར་གྱི་སྒྲུང་རབས་ཆེན་མོ《རཱ་མཱ་ཡ་ཎའི》དོན་འདུས་པ་ཞིག་ཚིག་ལྷུག་གིས་བསྒྱུར། དེ་རྒྱ་དཔེ་ལ་གཞི་བྱས་ནས་བསྒྱུར་པར་སྣང་ཞིང་། དོན་ཆ་ཚང་ལ། ཚིག་སྦྱོར་རྨད་དུ་བྱུང་བས་མཁས་པའི་ཡིད་དབང་འཕྲོག་པ་སྐབས་བརྒྱད་ཀྱི་བདག་ཉིད་ཅན་ཞིག་ཡིན་མོད། ཕྱིས་སུ་རྐྱེན་དབང་གིས་ལེའུ་བརྒྱད་པའི་མཚམས་ཤིག་ནས་མཇུག་རྫོགས་པའི་བར་གྱི་ཆ་རྣམས་གཏན་བརླག་ཏུ་སོང་བ་ཁོང་གི་སློབ་མ་མཁས་པ་རཀ་ར་བཀྲས་མཐོང་གིས་ཁ་རྫོགས་པར་བསྐངས་ཏེ་ད་ལྟ་པེ་ཅིན་མི་རིགས་དཔེ་སྐྲུན་ཁང་གིས་དཔེ་སྐྲུན་བྱས་འདུག 《རཱ་མཱ་ཡ་ཎའི》རྒྱ་དཔེ་ལ་སྐབས་བདུན་ལས་མི་འདུག་མོད། མཁས་དབང་དགེ་ཆོས་ཀྱིས 《རཱ་མ་ཡ་ཎའི་མེ་ལོང》དུ་སྐབས་དང་པོ་ལ་བླ་མའི་ཀཎྜ་བྱ་བ་ཞིག་མུ་སྟེགས་ལ་གྲགས་པའི་ཉི་མའི་རིགས་རྒྱུད་ཤེས་པའི་ཕྱིར་བཀོད་པས་སྐབས་བརྒྱད་དུ་གྱུར། ཞང་ཞུང་པའི《རཱ་མ་ཎའི་རྟོགས་བརྗོད》དུ《རཱ་མཱ་ཡ་ཎའི》གཏམ་རྒྱུད་ཀྱི་གཞུང་རྐང་ཙམ་དང་མི་སྣ་གཙོ་བོ་ཁ་ཅིག་ལས་མི་འབྱུང་མོད། 《རཱ་མཱ་ཡ་ཎའི་མེ་ལོང》དུ《རཱ་མཱ་ཡ་ཎའི》གཏམ་རྒྱུད་ཀྱི་བྱུང་རིམ་དང་མི་སྣ་དང་ས་ཆ་ཕལ་ཆེ་བ་ཐོན་འདུག་ལ། དེ་ནི་ཏུན་ཧོང་ནས་ཐོན་པའི《རཱ་མ་ཎའི་རྟོགས་བརྗོད》ལས་ཀྱང་ལྡབ་དུ་མ་ཞིག་གིས་རྒྱས་པས། རང་རེས་དེའི་སྐོར་གྱི་དཔེ་ཁྲིད་དང་ཞིབ་འཇུག་བྱེད་པ་ལ་མེད་དུ་མི་རུང་བའི་བརྩམས་ཆོས་ཤིན་ཏུ་རྩ་ཆེན་ཞིག་ཏུ་གྱུར་འདུག
《མ་ཧཱ་བྷཱ་ར་ཏ》ལས་བྱུང་བའི་གཏམ་རྒྱུད་ནི་རང་རེ་བོད་ལ 《རཱ་མཱ་ཡ་ཎའི》གཏམ་རྒྱུད་ཙམ་ཞིག་གྲགས་མི་ཆེ་མོད། གཏམ་རྒྱུད་ཀྱི་བྱུང་རིམ་གཙོ་བོ་ནི་སྔར་བཤད་པ་ལྟར《བསྟོད་འགྲེལ》དང་། 《ས་སྐྱ་ལེགས་བཤད་ཀྱི་འགྲེལ་བ》སོགས་བརྒྱུད་ནས་སྔ་མོ་ནས་བོད་ལ་ངོ་སྤྲོད་བྱས་འདུག། བོད་ཀྱི་མཁས་པས《མ་ཧཱ་བྷཱ་ར་ཏའི》གཏམ་རྒྱུད་ལ་སྦྱར་ཏེ་གསར་རྩོམ་བྱས་པའི་བརྩམས་ཆོས་ལ། དུས་རབས་ཉི་ཤུ་པར་པཎ་ཆེན་སྐུ་ཕྲེང་དགུ་པ་བློ་བཟང་ཐུབ་བསྟན་ཆོས་ཀྱི་ཉི་མའི་ནང་སྒང་གི་ཛ་སག་ལྷ་སྨོན་ཡེ་ཤེས་ཚུལ་ཁྲིམས་ཀྱིས་སྦྱར་བའི《སྐྱ་སེང་བུ་ལྔའི་བྱུང་བ་བརྗོད་པ་བློ་ལྡན་ཡིད་དབང་འདྲེན་བྱེད་རྨད་བྱུང་འཕྲུལ་གྱི་ཤིང་རྟ》བྱ་བ་དེ་གྲགས་ཆེ། རྟོགས་བརྗོད་འདིའི་བརྫོད་བྱ་ནི《མ་ཧཱ་བྷཱ་ར་ཏ》ལས་བྱུང་བའི་གཡུལ་ངོར་བརྟན་པ་སོགས་སྐྱ་བསེང་བུ་ལྔ་དང་། འཐབ་དཀའ་སོགས་སྒྲ་ངན་དཔུང་ཚོགས་བཅུ་གཉིས་ཀྱིས་རྒྱལ་སྲིད་ཀྱི་དོན་དུ་དྲག་པོ་གཡུལ་གྱི་སྦྱོར་བས་ཕན་ཚུན་དྲག་ཏུ་འཐབ་སྟེ། ཕུ་ནུ་ནང་དམེ་ཡ་ང་བ་བྱས་པ་ལ་སྦྱར་འདུག་ལ། དེ་ཡང་བྱེ་བྲག་ཏུ《ས་སྐྱ་ལེགས་བཤད་ཀྱི་འགྲེལ་བ》ལས་བྱུང་བའི་སྐྱ་བསེང་བུ་ལྔའི་གཏམ་རྒྱུད་དང་མཐུན་པར་སྦྱར་འདུག་པ་ཤིན་ཏུ་གསལ། འདིའི་མཛད་པ་པོ་ནི་ཡོངས་འཛིན་བློ་བཟང་དཔལ་ལྡན་གྱིས“ལྔ་རིག་སྨྲ་བའི་དབང་པོ་མཚན་ཞབས་པ་ཡེ་ཤེས་ཚུལ་ཁྲིམས་ནས་ངོ་མཚར་བའི་སྙན་འཕྲིན་སྤྱི་བོར་བསྩལ་བ་ལས”ཞེས་ཡོངས་སུ་བསྔགས་པ་ལྟར་རིག་པའི་གནས་ཀུན་ལ་མཁྱེན་པ་རྣམ་པར་བཀྲ་ཞིང་། ལྷག་པར“་རིག་པ་སྙན་ངག་གི་གཞུང་ལ་ལྟ་བའི་རྣམ་དཔྱོད་ཀྱི་མིག་རས་ཅུང་ཟད་གཡོ་བ”ཞེས་རང་ཉིད་ཀྱིས་ཀྱང་ཁས་འཆེས་པ་དོན་ལ་གནས་པས། རྟོགས་བརྗོད་འདིའི་ཚིག་སྦྱོར་ཡང་ཆེས་ཤིན་ཏུ་ངོ་མཚར་བ་མཁས་པའི་ཡིད་དབང་འགུག་པ་ཤ་སྟག་ཏུ་སྣང་ན། བོད་ཀྱི་མཁས་པས་མཛད་པའི་དོན་གྱི་བྱུང་བ་བརྗོད་པའི་སྙན་ངག་ཕུལ་དུ་བྱུང་བའི་གྲས་སུ་བགྲང་འོས། འདིའང་བརྗོད་བྱ་ངོ་མཚར་བ《མ་ཧཱ་བྷཱ་ར་ཏ》ཞེས་པའི་རྒྱ་གར་གྱི་སྒྲུང་རབས་ཆེན་མོ་ལས་བྱུང་ཞིང་། རྗོད་བྱེད་རྒྱ་གར་གྱི་སློབ་དཔོན་ཆེན་མོ་དཎྜིས་བསྟན་པའི་སྙན་ངག་གི་ལམ་སྲོལ་དང་མཐུན་པར་སྦྱར་བ་ཞིག་གོ །
རྟོགས་བརྗོད་འདི་ལ་པར་གཞི་མི་འདྲ་བ་གཉིས་ཡོད་ཅིང་། དེའི་གཅིག་ནི་ཡོངས་འཛིན་བློ་བཟང་དཔལ་ལྡན་གྱིས་མཛད་པའི《རྟོགས་བརྗོད་གསེར་གྱི་མེ་ཏོག》ཏུ་བཀོད་པ་ལྟར་ན། པཎ་ཆེན་སྐུ་ཕྲེང་དགུ་པ་མཆོག་སྔོན་མ་རྒྱ་ནག་ནས་ཨ་མདོར་ཕེབས་སྐབས་ཁོང་གི་ཞབས་འབྲང་པའི་གྲས་ན《སྐྱ་སེང་བུ་ལྔའི་རྟོགས་བརྗོད》འདིའི་རྩོམ་པ་པོ་ལྷ་སྨོན་ཡེ་ཤེས་ཚུལ་ཁྲིམས་འདི་པའང་ཡོད་པས།རྟོགས་བརྗོད་འདིའི་སྦྱར་བྱང་དུའང་གསལ་བ་ལྟར་སྐུ་འབུམ་བྱམས་པ་གླིང་དུ་བརྩམས་པ་ཡིན། ལོ་དུས་ཀྱི་དབང་དུ་བྱས་ན་དེ་བརྩམས་པའི་དུས་ནི་སྤྱི་ལོ1936ལོ་ཡིན་སྙམ་སྟེ། པཎ་ཆེན་སྐུ་ཕྲེང་དགུ་པ་མཆོག་ནི་ལོ་དེར་ཨ་མདོར་ཕེབས་པ་ཡིན་ལ། དེའི་ཕྱི་ལོ་སྟེ1937ལོར་ཁོང་ཉིད་སྐྱེ་དགུ་མདོར་དགོངས་པ་ཆོས་དབྱིངས་སུ་གཤེགས། དེས་ན་རྟོགས་བརྗོད་འདི་དང་པོ་བརྩམས་པའི་དུས་དེ་ཡིན་པར་ངེས། ཡང་འདི་ལ་པར་གཞི་གཞན་ཞིག་ཡོད་པ་ནི་སྦྱར་བྱང་དུ“སྔོན་ནས་སུག་བྲིས་སུ་བགྱིས་པར་ད་ལམ་གཙང་ལྗོངས་སུ་འབྱོར་རྗེས་སླར་ཡང་དབྲི་སྣོན་ལེགས་བཅོས་དང་བཅས་ཆུ་ཁམས་མིག་ཐོས་ཀྱི་ལོའི་དབོ་ཟླ་བའི་གྲལ་ཚེས༤དགེ་བའི་ཉིན་གཏན་ལ་ཕབ”ཅེས་འབྱུང་བ་ལྟར། རྩོམ་མཁན་གྱིས་རང་གིས་སྔོན1936ལོར་ཡུལ་མདོ་སྨད་དུ་མཛད་པའི་རྟོགས་བརྗོད་དེ་ཉིད་ལ1953ལོར་གཙང་དུ་སླར་ཡང་དབྲི་སྣོན་ལེགས་བཅོས་བྱས་ཏེ་གཏན་ལ་ཕབ་པ་དེའོ།། པར་གཞི་དང་པོ་ལ་བལྟས་ན་པར་གཞི་གཉིས་པར་དངོས་གནས་དབྲི་སྣོན་ལེགས་བཅོས་གང་མང་བྱས་ཡོད། རྟོགས་བརྗོད་ཀྱི་དབུའི་མཆོད་བརྗོད་དང་། མཇུག་གི་སྨྲས་པ། སྦྱར་བྱང་སོགས་ལ་དབྲི་སྣོན་ལེགས་བཅོས་བྱས་པ་ལྷག་པར་མང་ཞིང་། རྟོགས་བརྗོད་ཀྱི་དཀྱུས་རྣམས་སུའང་མགོ་མཇུག་གི་ཚད་ལ་མི་སླེབས་པ་ཙམ་གྱི་དབྲི་སྣོན་ལེགས་བཅོས་ཅི་རིགས་བྱས་ཡོད། སྤྱིར་ན་པར་གཞི་ཕྱི་མ་འདི་གཏན་ལ་ཕབ་པའི་པར་གཞིར་སོང་བས་པར་གཞི་སྔ་མ་ལས་བཟང་བར་སྣང་། 《གངས་ལྗོངས་མཁས་དབང་རིམ་བྱོན་གྱི་རྩོམ་ཡིག་གསེར་གྱི་སྦྲམ་བུ》རུ་བཀོད་པའི《སྐྱ་སེང་བུ་ལྔའི་རྟོགས་བརྗོད》ནི་པར་གཞི་དང་པོ་གཞི་བྱས་པ་ཡིན་ལ། དཔེ་ཤིན་ཏུ་མི་དག་པ་ཞིག་ལས་བཤུས་པས། ཡི་གེ་མི་དག་པ་དང་། ཕྲད་རྣམ་དབྱེ་དང་བདག་གཞན་དུས་གསུམ་གྱི་ཁྱད་པར་ནོར་བ། ཚིག་རྐང་སྔ་ཕྱིའི་གོ་རིམ་འཆོལ་བ་སོགས་སྐྱོན་གྱི་ཆ་མང་པོ་གཅིག་ཏུ་སྤུངས་པའི་ཕུང་པོ་ལྟ་བུར་འདུག་པས་ཤ་གཟུག་ཟ་རྐྱང་མིན་པ་ཤེས་རྒྱུ་གལ་ཆེ། ཡང་རྟོགས་བརྗོད་འདིར་སྐྱ་བསེང་ཕུ་བོ་དང་། ཡུལ་འཁོར་སྐྱོང་ནུ་བོར་བྱས་འདུག་པ་དེ། 《མ་ཧཱ་བྷཱ་ར་ཏའི》གཞུང་དངོས་མར་བཤད་པའི་ཕུ་ནུའི་གོ་རིམ་དང་འགལ་བས་ནོར་འཁྲུལ་དུ་སྣང་ཡང་། 《ས་སྐྱ་ལེགས་བཤད་ཀྱི་འགྲེལ་བར》ཡང་དེ་བཞིན་དུ་བྱུང་བས། དེ་ནི་རྟོགས་བརྗོད་རྩོམ་མཁན་གྱི་སྐྱོན་དུ་བལྟ་བར་མི་བྱའོ།། རྟོགས་བརྗོད་འདིར། ཀོན་ཏི་ཡིས་ཀྱང་སྐབས་གསུམ་པའི། འཚོ་བྱེད་ཐ་སྐར་སྤུན་གཉིས་དང་།།ཞེས་པའི་སྐབས་ཀོན་ཏི་ཞེས་བྱུང་བ་དེ་ཡང་ནོར་འདུག་སྟེ། དེ་མ་དྲི་ཡིན་དགོས་པ་རྟོགས་བརྗོད་འདིའི་སྐབས་དེའི་གོང་འོག་གི་ཚིག་དང་། 《མ་ཧཱ་བྷཱ་ར་ཏའི》གཞུང་དངོས་ལ་བལྟས་ནའང་ཤིན་ཏུ་གསལ་མོད། གང་ལྟར་ཀྱང་དེ་ནོར་འདུག་པས། རྩོམ་མཁན་ནམ། ཡིག་མཁན་ནམ། པར་རྐོན་གང་རུང་ཞིག་གི་སྐྱོན་དུ་ངེས་སོ། །
ཞང་ཞུང་ཆོས་དབང་གྲགས་པས་མཛད་པའི《རཱ་མ་ཎའི་རྟོགས་བརྗོད》དང་། ལྷ་སྨོན་ཡེ་ཤེས་ཚུལ་ཁྲིམས་ཀྱིས་མཛད་པའི《སྐྱ་སེང་བུ་ལྔའི་རྟོགས་བརྗོད》གཉིས་ནི་བོད་ཀྱི《རཱ་མཱ་ཡ་ཎ》དང 《མ་ཧཱ་བྷཱ་ར་ཏ》ཡིན་པར་བཤད་དུ་རུང་ཞིང་། བོད་ཀྱི་རྩོམ་རིག་གི་བྱུང་བ་ལས་དེ་གཉིས་ནི་ཉི་མ་དང་ཟླ་བ་ལྟ་བུའི་དོན་གྱི་བྱུང་བ་བརྫོད་པའི་སྙན་ངག་གི་བརྩམས་ཆོས་སུ་བསྔགས་པར་འོས། དེ་ནི་བརྩམས་ཆོས་དེ་གཉིས་གནའ་བོའི་རྒྱ་གར་གྱི་ཉི་མའི་རིགས་དང་ཟླ་བའི་རིགས་ཀྱི་ལོ་རྒྱུས་ལ་སྦྱར་བ་ཙམ་གྱིས་མིན་ཏེ། དེ་གཉིས་ཀྱི་འབྱུང་ཁུངས་སུ་གྱུར་པའི་རྒྱ་གར་གྱི་སྒྲུང་རབས་ཆེན་མོ་གཉིས་ཀྱང་ཉི་ཟླ་ལྟ་བུའི་བརྩམས་ཆོས་ཡིན་ལ། བོད་ཀྱི་སྙན་ངག་གི་བརྩམས་ཆོས་དེ་གཉིས་ཀྱི་གྲགས་པ་དང་འཕྲིན་ལས་ཀྱང་ཁ་བ་རི་བའི་ཁོངས་ལ་ཉི་ཟླ་ལྟར་ཁྱབ་པའི་ཕྱིར་རོ། །
བོད་ཀྱི་ཀློག་མཁན་རྣམས་ལ་སྙན་ངག་གི་སྐྱེས་ཆེན་པོ་དེ་འདྲ་བསྐྲུན་པའི་སླད་དུ་ངག་རིག་སྨྲ་བ་དེ་ཚོས་སྙིང་སྟོབས་དང་བློ་གྲོས་ཀྱི་གོ་ཆ་མཆོག་ཏུ་བགོས་པར་སྣང་སྟེ། ཕྱི་རོལ་པར་གྲགས་པའི་གཏམ་རྒྱུད་ཆེན་མོ་དེ་དག་སྟོན་པའི་རྗེས་འཇུག་རྣམས་ཀྱི་ངག་བརྒྱུད་ནས་བོད་ནང་པ་སངས་རྒྱས་པའི་རྒྱལ་ཁམས་འདིར་སྤེལ་བ་ལ། དོགས་འཚེར་གྱི་གནས་རྣམས་འཐད་ལྡན་གྱི་རྒྱུ་མཚན་བཀོད་ནས་ཤད་སྦྱངས་མ་བྱས་ན་ག་ལ་རུང་སྟེ། བཅོམ་ལྡན་འདས་ཀྱིས། རང་གི་རྗེས་འཇུག་རབ་ཏུ་བྱུང་བ་རྣམས་ཀྱིས་རྒྱལ་པོ་དང་བློན་པོ། དམག་དང་ཆོམ་རྐུན། བུད་མེད་དང་འདོད་པ་ལ་སོགས་པའི་འདུ་འཛིའི་གཏམ་གྱི་སྦྱོར་བ་ལ་འཇུག་མི་རུང་བར་གསུངས་པའི་ཕྱིར་རོ།། དེ་བས་ཞང་ཞུང་པས་རང་ཉིད་དཀར་འདོན་དག་འབུད་ཀྱི་སླད་དུ།
ངག་གི་ཟླ་བ་འདི་ཡིས་མ་བསྡམས་པའི། ། ཅ་ཅོའི་དྲི་མའི་ར་རི་འཛིན་ན་ཡང་། ། ལྷུན་གྲུབ་སྤོབས་པའི་འོད་རིགས་འབར་བ་ཡིས།།ཉེས་པའི་མུན་པས་ནམ་ཡང་བརྫི་མི་འགྱུར།།
ཞེས་བརྗོད་བྱ་ཆགས་སྡང་དང་འབྲེལ་བའི་ཕྱི་རོལ་པའི་གཏམ་ལ་སྦྱར་ཡང་།རྗོད་བྱེད་རྨད་དུ་བྱུང་བའི་མཐུ་ཡིས་རང་ལ་ཉེས་སྐྱོན་མེད་པར་བསྒྲུབས་ལ། 《སྐྱ་སེང་བུ་ལྔའི་རྟོགས་བརྗོད》 དུའང་།
ཀུན་དཀྲིས་ནང་གི་དགྲ་འདིས་བྱིས་པ་རྣམས།།བགྲང་ཡས་བསྐལ་བར་འདི་བཞིན་བརླགས་པར་བྱས།།
ཞེས་ཕུང་ཁྲོལ་སྣ་ཚོགས་ཀྱི་གཞི་མ་ནི་འདོད་ཆགས་ཞེ་སྡང་གཏི་མུག་སྟེ་ནང་གི་དགྲ་འདི་ཡིན་ཞིང་། དེ་ཡིས་འཁོར་བ་ཐོག་མ་མེད་པ་ནས་འགྲོ་བ་མཐའ་དག་ཉམས་ཉེས་ཆེན་པོའི་གནས་ལ་སྦྱར་དང་སྦྱོར་བཞིན་པས། ཉོན་མོངས་རྣམས་ས་བོན་དང་བཅས་ཏེ་དྲུང་ནས་འབྱིན་པའི་ཐབས་ལ་འབད་ན། འགྲོ་རྣམས་འཁོར་བའི་སྡུག་བསྔལ་ལས་ཐར་ནས་མཐར་ཐུག་གི་བདེ་བ་ལ་རེག་པར་འགྱུར་བ་བརྫོད་ཡོད་པས། རྟོགས་བརྗོད་མཛད་པ་པོས་བསྲུབ་བྱ་ཕྱི་རོལ་པའི་གཏམ་རྒྱུད་ཀྱི་འོ་མ་བསྲུབས་ཀྱང་། སྙིང་པོ་ནང་པའི་ཆོས་ཀྱི་བདེན་བཞིའི་གནས་ལུགས་ཀྱི་མར་ལོ་བཏོན། གལ་ཏེ་དེ་ལྟར་མ་ཡིན་པར་བརྗོད་བྱ་ཕྱི་རོལ་པའི་གཏམ་རྒྱུད་དེ་ལྟ་བུ་ལ་སྦྱར་ཞིང་། བསྟན་བྱའི་དོན་གྱི་སྙིང་པོའང་། སྐྱ་བསེང་བུ་ནི་བརྗོད་བྱས་ན།། བསོད་ནམས་འགྱུར་ཞེས་སོ་སོར་སྨྲ།། ཞེས་པ་ལྟར་རམ། དེ་ལས་གཞན་པའི་ཕྱི་རོལ་པའི་འདོད་ཚུལ་དང་མཐུན་པ་ཞིག་བསྟན་པ་ཡིན་ན། སངས་རྒྱས་ཆོས་ལུགས་ཀྱི་ཆ་ནས་བལྟས་ན་རྟོགས་བརྗོད་དེ་ནི་ངེས་པར་ངག་ཀྱལ་གྱི་ཕུང་པོ་ཆེན་པོ་ཞིག་ཏུ་འགྱུར་རོ། །ཡང་རྟོགས་བརྗོད་འདིར་སྐྱ་བསེང་གི་རིགས་དང་སྒྲ་ངན་གྱི་རིགས་ཕུ་ནུ་ནང་དམེ་ཉམ་ང་བ་བྱས་ཚུལ་བརྗོད་པའི་ཤུགས་ལ། རྒྱལ་དབང་བཅུ་གསུམ་པ་དང་པཎ་ཆེན་སྐུ་ཕྲེང་དགུ་པ་རྣམ་གཉིས་དོན་དམ་དུ་དམ་ཚིག་གསེར་གྱི་མདུད་པ་ལྷོད་པ་མེད་ཀྱང་། སྐྱེ་འགྲོའི་ལས་དང་བསོད་རྣམས་དང་མ་རུང་བ་འགའི་དབྱེན་དང་ཕྲ་མའི་དབང་གིས་སྐབས་ཤིག་ཅུང་ཟད་ཐུགས་ནང་མ་གཤིན་པའི་ཚུལ་མཛད་པར་གྲགས་པ་དང་། བོད་བཀའ་ཤག་སྲིད་གཞུང་དང་པཎ་ཆེན་ནང་སྒང་བར་ལ་དངོས་གནས་མི་མཐུན་པ་ཆེན་པོ་བྱུང་བ་དེ་ནི་སྐྱ་བསེང་བུ་ལྔ་སོགས་ཀྱིས་ཕུ་ནུ་ནང་དམེ་བྱས་པ་དང་གཉིས་སུ་མ་མཆིས་པས། ཕན་ཚུན་མི་མཐུན་པ་དང་། དེ་ལ་བརྟེན་ནས་རང་གཞན་སྤྱི་སྒེར་གྱི་ལེགས་ཚོགས་མཐའ་དག་གཏན་བརླག་བྱེད་པ་མི་རིགས་ཚུལ་སྟོན་འདོད་པ་ཨེ་ཡིན་སྙམ། དེ་བཞིན་གླིང་སྐལ་བཟང་ལེགས་བཤད་རྒྱ་མཚོའི《དགའ་བྱེད་རཱ་མ་ཎའི་གཏམ་རྒྱུད་ལས་བརྩམས་པའི་ཟློས་གར་གྱི་ཚིག་རྒྱན་དྲི་ཟའི་འཕང་འགྲོའི་རྒྱུད་ཀྱི་སྒྲ་དབྱངས》ལས་ཀྱང་།
“རྒྱལ་པོ་རཱ་མ་ཎས་རི་དྭགས་དེ་ཅི་ཙམ་བདས་ཀྱང་རྗེས་མ་ཟིན་པར་ངལ་བ་དོན་མེད་དུ་སོང་བ་དེས། ཆོས་ཐམས་ཅད་རང་བཞིན་གྱིས་མ་གྲུབ་པའི་ཚུལ་ལ་ཚིག་སྤྱིའི་གོ་བ་ཙམ་ཆགས་པའི་རྗེས་སུ་འབྲང་མི་རིགས་པ་མཚོན་པར་བྱེད་པ་ཡིན། སྤྲེའུ་ཧ་ནུ་མན་ཐས་ཐབས་མཁས་པའི་རྣམ་དཔྱོད་ཀྱི་སྒྱུ་རྩལ་ལ་བརྟེན་ནས་སྲིན་པོ་ཕྲ་རགས་མང་པོ་དང་། དེའི་རྗེ་དཔོན་འབོད་སྒྲོགས་སོགས་དངོས་དང་གཟུགས་བརྙན་མ་འཆུག་པར་སོ་སོར་གསལ་བར་རྟོགས་ཤིང་ཁྱད་པར་དུ་འབོད་སྒྲོགས་ཀྱི་མགྲིན་བཅུའི་སྟེང་མ་རྟ་གདོང་དེ་ནི་ཁོ་རང་གི་སྲོག་གི་གནད་ཡིན་ཕྱིར་དེ་བཅད་ན་སྲོག་དང་བྲལ་བར་ཤེས་པ་དེ་ནི། བདེན་མེད་སྒྲུབ་བྱེད་ཀྱི་གཏན་ཚིགས་ཡང་དག་ལ་བརྟེན་པའི་རྣམ་པར་དཔྱོད་པའི་ཤེས་རབ་ཀྱིས་ཆོས་རྣམས་རང་བཞིན་གྱིས་མ་གྲུབ་པའི་དོན་ལ་བསམས་ཏེ་བདེན་འཛིན་ཕྲ་རགས་མང་པོ་དང་སྲིད་པའི་རྩ་བ་འཇིག་ལྟ་ལྷན་སྐྱེས་ཀྱི་འཛིན་སྟངས་དེ་ཁོ་ན་ཡིན་པར་ངོས་ཟིན་དགོས་པ་དེ་གོ་དགོས། རྒྱཁ།་པོ་རཱ་མ་ཎའི་མདའ་གཞན་ལས་ཁྱད་པར་དུ་འཕགས་པ་འཕང་ན་ཕོག་པས་ཁྱབ་པ། ཕོག་ན་འཆི་བས་ཁྱབ་པ། ཤི་ན་མཐོ་རིས་སུ་སྐྱེ་བས་ཁྱབ་པ་སྟེ་དམ་བཅའ་གསུམ་ལྡན་གྱི་མདའ་སྟ་ཁ་མས་འབོད་སྒྲོགས་ཀྱི་མགྲིན་པ་སྟེང་མ་རྟ་མགོ་བཅད་དེ་སྲོག་དང་བྲལ་བར་བྱས་ཤིང་ཕྱོགས་ལས་རྣམ་པར་རྒྱལ་བའི་རྒྱལ་ཁ་ཐོབ་པ་དེ་མཐའ་གཉིས་སྤངས་པའི་དབུ་མའི་ལྟ་བ་རང་བཞིན་མེད་རྟོགས་ཀྱི་ཤེས་རབ་རྣོན་པོས་བདག་འཛིན་རྩད་ནས་བཅད་དེ་ཟབ་མོའི་ལམ་གྱི་རྟོགས་པ་ཁྱད་པར་ཅན་རང་རྒྱུད་ལ་སྐྱེ་བར་བྱེད་པའི་མཚོན་བྱེད་ཡིན་ནོ། །”
ཞེས་བརྗོད་བྱ་ཕྱི་རོལ་པའི་གཏམ་རྒྱུད་དེ་འདྲ་ལས་བསྟན་བྱ་ནང་པའི་ཆོས་ཀྱི་གནས་ལུགས་ཁྱད་པར་བ་དེ་འདྲ་བསྟན་པ་ནི“འཇིག་རྟེན་ལྟ་ལུགས་གཅིག་ལ་མཐོང་ལུགས་གཉིས”ཞེས་པ་སྟེ། བརྗོད་བྱ་ཕྱི་རོལ་པའི་གཏམ་རྒྱུད་ཡིན་པ་དེས་སྒྲུང་རབས་ཆེན་མོ་གཉིས་སམ་གནའ་བོའི་རྒྱ་གར་གྱི་བྲམ་ཟེའི་རིག་གནས་ནི་འགོག་མི་ནུས་པ་ཙམ་དུ་སྟོབས་ཤུགས་ཆེ་བ་དང་། བསྟན་བྱ་ནང་པའི་ཆོས་དང་མཐུན་པ་དེས་བོད་ཀྱི་སྙན་ངག་མཁན་རྣམས་རྩོམ་རིག་སྒྱུ་རྩལ་གྱི་ཐབས་ལ་མཁས་ཤིང་བོད་ཀྱི་སངས་རྒྱས་ཆོས་ལུགས་ཀྱི་རིག་གནས་ལ་རིག་གནས་གཞན་བསྒྱུར་བཟོ་བྱེད་པའི་ནུས་པ་ཆེན་པོ་དང་ལྡན་པ་ལེགས་པར་བསྟན། རྒྱ་གར་གྱི་སྒྲུང་རབས་ཆེན་མོ་གཉིས་ཧི་མ་ལ་ཡ་བརྒལ་ནས་བོད་དུ་སླེབས་པ་ནི་གཙང་མོས་གམ་པ་ལ་བརྒྱབ་པ་ལྟ་བུ་ཞིག་མིན་ཏེ། ཟུར་ཆག་པ་ཡོད་མོད་དེ་མདངས་ཕྱུངས་པའང་ཡོད། བོད་ཀྱི་ལོ་ཙཱ་བ་ཚོས་བསྣམས་ཕེབས་པའི་སྒྲུང་རབས་ཆེན་མོ་གཉིས་ཀྱི་གཏམ་རྒྱུད་དང་། བོད་ཀྱི་སྙན་ངག་པས་དེ་ལ་སྦྱར་ནས་གསར་དུ་བརྩམས་པའི་རྟོགས་བརྗོད་དེ་དག་བརྗོད་བྱ་གཅིག་ཀྱང་བསྟན་བྱ་ཐ་དད་དུ་གྱུར་པ་དེས། རྒྱ་གར་གྱི་སྒྲུང་རབས་ཆེན་མོ་གཉིས་ལ་བོད་དུ་འཕོ་འགྱུར་བྱུང་བའི་རིམ་པ་གསལ་བར་བྱས་ཤིང་། བོད་ཀྱི་མཁས་པ་ཚོས་རིག་གནས་མཐུན་སྡེབ་བྱས་པའི་ཚུལ་ཞིག་ཀྱང་མངོན་པར་མཚོན།
རྒྱ་གར་གྱི་སྒྲུང་རབས་ཆེན་མོ་གཉིས་ཀྱི་གཞུང་དངོས་ནི་ཆ་ཚང་བ་ཞིག་ད་ལྟའི་བར་བོད་སྐད་དུ་མ་འགྱུར་མོད། བོད་ལ་རྣམ་པ་གཉིས་ཀྱི་སྒོ་ནས་དེའི་འཕྲིན་ལས་དར་བ་ནི་གོང་དུ་བཤད་པ་བཞིན་ཡིན་ལ། ད་ནི་བོད་ཀྱི་རྩོམ་རིག་དང་རིག་གནས་ལ་དེའི་ཤན་སྟོབས་ཞུགས་པའི་རྣམ་པ་གཞན་ཞིག་བརྗོད་པར་བྱའོ ། །
ད་ལྟ་འཛམ་གླིང་ཀུན་ལ་གྲགས་ཆེ་བའི་བོད་ཀྱི་སྒྲུང་རབས་ཆེན་མོ《གེ་སར་རྒྱལ་པོའི་སྒྲུང》ཞེས་པ་ལས་རྒྱ་གར་གྱི《རཱ་མཱ་ཡ་ཎའི》གཟུགས་བརྙན་བསྙོན་མེད་དུ་མཐོང་ཐུབ་ཅེས་བདག་གིས་སྨྲ་བར་སྤོབས་ཏེ། རཱ་མཱ་ནི་ལྷ་ཆེན་པོ་ཁྱབ་འཇུག་གི་སྤྲུལ་པ་ཡིན་པ་དང་། གེ་སར་ནི་ལྷ་ཆེན་ཚངས་པའི་སྲས་ལྷ་ཕྲུག་ཐོས་པ་དགའ་བ་ཞེས་པ་སྟེ། གཉི་གའང་ལྷའི་སྤྲུལ་བ་མ་རུང་བ་འདུལ་བའི་ཕྱིར་མི་ཡུལ་དུ་བབས་པ་དང་། རཱ་མཱ་ནི་རང་གི་ཡབ་རྒྱལ་པོ་ཤིང་རྟ་བཅུ་པའི་ཆུང་མ་ཀེ་ཀེ་ཡ་བྱ་བའི་གཡོ་འཕྲུལ་གྱིས་སཱི་ཏཱ་དང་བཅས་ནགས་སུ་ལོ་བཅུ་བཞིར་སྤྱུགས་པ་དང་། གེ་སར་ཆུང་ངུའི་དུས་སུ་ཨ་ཁུ་ཁྲོ་ཐུང་གིས་ཡུམ་འགོག་བཟའ་དང་བཅས་རྨ་ཡུལ་དུ་སྤྱུགས། རཱ་མཱ་ནི་རྒྱལ་པོ་ཛ་ན་ཀའི་བུ་མོ་སཱི་ཏཱ་གྲོགས་གདམ་པའི་རྒྱལ་འགྲན་པ་ལ་ཞུགས་ཏེ། རྒྱལ་པོའི་མཛོད་ཀྱི་གནམ་རུ་སུས་ཀྱང་བདུངས་པར་མི་ནུས་པ་དེ་ལྟག་པའི་ཕྱོགས་སུ་བཀང་ནས་འབེན་གྱི་ཉ་ལ་བསྣུན་ཏེ་སཱི་ཏཱ་ཐོབ་པ་དང་། གེ་སར་ནི་གླིང་གི་རྟ་རྒྱུག་རྒྱལ་འཇོག་ལ་ཞུགས་ནས་རྐྱང་རྒོད་ཕེར་བས་མགྱོགས་དར་ཐོབ་པས་གསེར་ཁྲི་སེར་པོའི་གོང་གནོན་དང་སེང་ལྕམ་འབྲུག་མོའི་སྐྲ་བདག་ཏུ་གྱུར། རཱ་མཱའི་ཆུང་མ་སཱི་ཏཱ་ལདྒ་མགྲིན་བཅུས་འཕྲོག་པས་སྤྲེལ་དམག་སྲིན་པོའི་གླིང་དུ་དྲངས་ཏེ་མགྲིན་བཅུ་བསད་ཅིང་སཱི་ཏཱ་སླར་བཀུག་པ་དང་། གེ་སར་གྱི་ཆུང་མ་འབྲུག་མོ་གུར་དཀར་གྱིས་འཕྲོག་པས་གླིང་དམག་ཧོར་ལ་དྲངས་ཏེ་གུར་དཀར་ལ་གཉལ་སྒ་བསྟད་ཅིང་འབྲུག་མོ་སླར་བསུས། མཐར་མི་ཡུལ་གྱི་འཕྲིན་ལས་མཐའ་དག་གྲུབ་རྗེས་རཱ་མཱ་དང་གེ་སར་གཉི་ག་ཕྱིར་ལྷ་ཡུལ་དུ་བྱོན། དེས་ན་དེ་དག་ཐམས་ཅད་སྟེས་དབང་གིས་ཐོ་ཐུག་པ་ཡིན་ཞེས་སུ་ཞིག་གིས་ཀྱང་སྨྲ་བར་མི་ནུས་པས། གེ་སར་རྒྱལ་པོའི་སྒྲུང 《ལྷ་གླིང་གབ་ཙེ་དགུ་སྐོར》 དང་། 《འཁྲུངས་གླིང་མེ་ཏོག་ར་བ》 《རྟ་རྒྱུག་ནོར་བུ་ཆ་བདུན》བཅས་ཀྱི་ཁར《ཧོར་གླིང་གཡུལ་འགྱེད》བསྣན་ན(《བདུད་འདུལ》བསྣན་ཀྱང་རུང་སྟེ་བདུད་རྒན་ཀླུ་བཙན་གྱིས་མེ་བཟའ་འཁྱེར་ཚུལ་དང་ལད་མགྲིན་བཅུས་སྲི་ཏཱ་འཁྱེར་ཚུལ་སོགས་ཀྱང་ངོ་མཚར་བ་ཙམ་དུ་ཆ་མཚུངས)དེ་ནི་བོད་ཀྱི《རཱ་མཱ་ཡ་ཎ》སྟེ། དེ་དག་ཏུ 《རཱ་མཱ་ཡ་ཎའི》 སྒྲོམ་གཞི་ཆ་ཚང་བར་འདུས་འདུག ། གཞན་ཡང་བོད་ཀྱི་སྤྲེའུ་བྱང་ཆུབ་སེམས་དཔའ་དེ་ཧ་ནུ་མནྠ་ལས་བྱུང་། བེ་རོ་ཙ་ན་ཟངས་ཀྱི་ག་འུར་བཅུག་ནས་ཆུ་ལ་བསྐྱུར་བ་སོགས་ཆུ་ལ་བསྐྱུར་བའི་གཏམ་རྒྱུད་མང་པོ་ཞིག་ཡོད་པ་དེ་དག་ནི་སཱི་ཏཱ་ཆུ་ལ་བསྐྱུར་བའི་གཏམ་རྒྱུད་ལས་བྱུང་། རུ་པ་ཏི་ཞེས་བྱ་བའི་རྒྱལ་པོ་དཔུང་གི་ཚོགས་གཅིག་དང་བཅས་པ་གཡུལ་འགྱེད་པའི་ཚེ། བུད་མེད་ཀྱི་ཆ་ལུགས་སུ་བྱས་ཏེ་བྲོས་ནས་རི་བ་ཁ་བ་ཅན་གྱི་རི་ཁྲོད་དུ་ཞུགས་ཏེ་གནས་པའི་རིགས་ལས་བོད་བྱུང་ཞེས་པ་དང་། བོད་ལ་ཡོངས་སུ་གྲགས་པའི་དཔུང་ཚོགས་ཡན་ལག་བཞི་ཞེས་པ་དང་། ཐ་ན་གདུགས་དང་། རྒྱལ་མཚན། དུང་དཀར་སོགས་ཀྱང་ཡིག་ཆའི་ཁུངས་ནི 《མ་ཧཱ་བྷཱ་ར་ཏ》ལས་སྔ་བ་མེད་པར་བསམས། གཞན་ཡང་རྒྱའི《ནུབ་ཕྱོགས་ཉུལ་བའི་ཟིན་ཐོ》རུ་བྱུང་བའི་སྤྲེའུ་ཨུ་གུང་ཡང་ཧ་ནུ་མནྠ་ལ་དཔེ་བལྟས་ནས་བཟོས་ཤིང་། ཀྲུང་གོའི་ནུབ་རྒྱུད་ཀྱི་མི་རིགས་གཞན་པ་འགའ་ཞིག་གི་སྒྲུང་རབས་ཆེན་མོའི(དཔེར་ན་ཏེ་རིགས་ཀྱི 《ལན་ཀ་ཞི་ཧོ》ལྟ་བུ)འབྱུང་ཁུངས་ཀྱང་རྒྱ་གར་གྱི་སྒྲུང་རབས་ཆེན་མོ་གཉིས་ལ་ཐུག་ཡོད་མོད། སྐབས་དོན་དང་ཆེར་མ་འབྲེལ་བས་སྤྲོ་བར་མི་བྱའོ །།
དེ་ལྟར་རྒྱ་གར་གྱི་སྒྲུང་རབས་ཆེན་མོ་གཉིས་དང་བོད་ཀྱི་རྩོམ་རིག་རིག་གནས་ཀྱི་འབྲེལ་བ་ནི་ཤིན་ཏུ་ཟབ་པས། རྒྱ་གར་པའི་རིག་གནས་ཀྱི་རིན་ཐང་ཤེས་པ་དང་། བོད་ཀྱི་རྩོམ་རིག་རིག་གནས་ལ་ཞིབ་འཇུག་བྱས་ནས་དེའི་གཏིང་ལོན་པ་དང་། རྒྱ་གར་དང་བོད་ཀྱི་རིག་གནས་ཀྱི་འབྲེལ་བ་ཡང་དག་པར་རྟོགས་པ་ལ། རྒྱ་གར་གྱི་སྒྲུང་རབས་ཆེན་མོ་གཉིས་ཆ་ཚང་བར་བོད་སྐད་དུ་བསྒྱུར་པ་དང་། རྒྱ་གར་གྱི་སྒྲུང་རབས་ཆེན་མོ་གཉིས་ལ་ཞིབ་འཇུག་བྱེད་པ་དང་། རྒྱ་གར་གྱི་སྒྲུང་རབས་ཆེན་མོ་གཉིས་དང་གེ་སར་རྒྱལ་པོའི་སྒྲུང་སོགས་བོད་ཀྱི་རྩོམ་རིག་གི་བརྩམས་ཆོས་རྣམས་གཤིབ་བསྡུར་གྱིས་དཔྱད་ཞིབ་བྱ་རྒྱུ་ཤིན་ཏུ་གལ་ཆེ་མོད། རྒྱ་གར་གྱི་སྒྲུང་རབས་ཆེན་མོ་གཉིས་ནི་བྲམ་ཟེའི་ཆོས་ལུགས་ཀྱི་རིག་གནས་ཀྱི་ཁོངས་སུ་གཏོགས་པས། སྔོན་གྱི་ལོ་ཙཱ་བ་རྣམས་ཀྱིས་དེ་གཉིས་ཀྱི་རྒྱ་གཞུང་ཆ་ཚང་བོད་སྐད་དུ་མ་བསྒྱུར་བ་ཤིན་ཏུ་ཕངས་ཆེ། དེ་བས་སཾ་བོད་སྐད་ཡིག་གཉིས་ལ་མཁས་ཤིང་སྙིང་སྟོབས་དང་བློ་གྲོས་ཅན་དག་གིས་རང་རེ་ལ་ལས་སྐལ་དུ་བཞག་པའི་རིག་གནས་འཛུགས་སྐྲུན་གྱི་བྱ་བ་ཆེན་པོ་དེ་གང་མགྱོགས་ཀྱིས་ཕྲག་ཏུ་བླང་བར་འོས། སྒྲུང་རབས་ཆེན་མོ་གཉིས་དང་འབྲེལ་བའི་ཞིབ་འཇུག་ཀྱང་ཕལ་ཆེར་སྟོང་ཆ་རུ་ལུས་འདུག་སྟེ། སྔོན་གྱི་མཁས་པ་བཀའ་དྲིན་ཅན་རྣམས་ཀྱིས་ཅུང་ཟད་ཅིག་ངོ་སྤྲོད་བྱས་འདུག་པ་མ་གཏོགས། ད་ལྟ་དེའི་སྐོར་གྱི་དཔྱད་རྩོམ་བྲིས་པ་དག་གིས་སྒྲུང་རབས་ཆེན་མོ་གཉིས་ལས་བྱུང་བའི་མིའི་མིང་སོགས་ལའང་མགོ་འཐོམས་ནས། རྒྱལ་པོ་ཁྱབ་འཇུག་ཅེས་མེད་བཞིན་དུ་བཏགས་པ་དང་། བྷི་ཥ་མ་སྔངས་བྱེད་ཀྱི་དོན་ཡིན་པ་ཁྱབ་འཇུག་ཡིན་ཟེར་བ། དུར་ཡོ་དྷ་ན་འཐབ་དཀའ་ཡིན་པ་ལ་དགྲ་ངན་ཡིན་ཟེར་བ། བྷི་མ་འཇིགས་སྡེ་ཡིན་པ་ལ་སྲིད་སྒྲུབ་ཡིན་ཟེར་བ། ཨརྫུ་ན་སྲིད་སྒྲུབ་ཡིན་པ་ལ་འཇིགས་སྡེ་ཡིན་ཟེར་བ། 《དཔལ་ནག་པོའི་གླུ》ལ《ཁྱབ་བདག་ཚངས་པའི་བསྟོད་ཚོགས》ཟེར་བ་སོགས་མུན་ནག་ལ་ལག་ནོམ་མང་དུ་བྱས་འདུག་པ་རྒྱ་གར་གྱི་རིག་གནས་ལ་རྒྱུས་ཞིབ་པའི་འཛམ་གླིང་ཤར་ནུབ་ཀྱི་མཁས་པ་རྣམས་ཀྱི་མདུན་སར་ཅུང་ཟད་ངོ་གནོང་དགོས་པ་ཞིག་ཡིན་ན། རང་རེས་དེའི་ཕྱོགས་ལའང་འབད་བརྩོན་ཆེན་པོ་བྱེད་རིགས་སོ།།
ཡོང་ཁུངས་དྲ་བ་གཞན།


c: text/html

text:
རྒྱལ་དབང་ཀརྨ་པ་རང་བྱུང་རིག་པའི་རྡོ་རྗེའི་རྣམ་ཐར།
དཔལ་རྒྱལ་དབང་ཀརྨ་པ་སྐུ་ཕྲེང་བཅུ་དྲུག་པ་རང་བྱུང་རིག་པའི་རྡོ་རྗེ་མཆོག་ནི།
ཡོང་ཁུངས། ངེད་དྲ་བ། ཕྱོགས་སྒྲིག་པ། ཚེ་དབང་བསོད་ནམས།
ཀརྨ་པ་བཅོ་ལྔ་པ་མཁའ་ཁྱབ་རྡོ་རྗེས་དགེ་སློང་འཇམ་དཔལ་ཚུལ་ཁྲིམས་ལ་མདའ་ཁའི་ཞལ་ཆེམས་གནང་བའི་ནང་དུ།
འདི་ནས་ཤར་ཕྱོགས་གསེར་ལྡན་ཆུ་ཡི་འགྲམ། །མདའ་བསྣུན་དཔའ་བོས་བཟུང་བའི་ལྗོངས་ཀྱི་ཆར། །ལྷུན་ཆགས་སེང་གེ་འགྱིངས་པའི་ཕང་པ་རུ། །དཔལ་གྱི་རི་ལ་ཨ་དང་ཐུབ་ཀྱིས་བརྒྱན། །ས་ཡི་ཁྱིམ་དུ་ཆོས་དཀར་རྗེའུའི་རིགས། །འཇིག་རྟེན་མཁའ་འགྲོའི་ལྷུམས་སུ་གནས་མལ་མཐོང་། །གླང་གི་ཉའམ་བྱི་བ་ལོ་པ་ཞིག །ཨ་ཏི་ཁྱམ་བརྡལ་ཀུན་བཟང་མཁའ་དབྱིངས་ལས། །སྣང་རིག་ཟུང་འཇུག་ཡེ་ཤེས་སྒྲོན་མེ་ཆེ།་།རང་བྱུང་ཁྱབ་བདག་རིག་པའི་རྡོ་རྗེར་འབོད། །ཞེས་པ་ལྟར།
ཕྱིར་ལོ་༡༩༢༤་ཟླ་བ་བརྒྱད་པའི་ཚེས་བཅུ་བཞི་ཉིན་སྡེ་དགེ་འདན་ཁོག་ཨ་ཐུབ་ཚང་གི་ཁྱིམ་དུ་ཡབ་ཨ་ཐུབ་ཚེ་དབང་ཕུན་ཚོགས་དང་ཡུམ་སྐལ་བཟང་ཆོས་སྒྲོན་གཉིས་ཀྱི་སྲས་སུ་ངོ་མཚར་བའི་ལྟས་དུ་མ་དང་བཅས་སྐུ་བལྟམས།
རྫོགས་ཆེན་ལྔ་པ་ཐུབ་བསྟན་ཆོས་ཀྱི་རྡོ་རྗེས། ཐོག་མར་ལྷུམས་སུ་བཞུགས་སྐབས་ནས་བྱང་ཆུབ་སེམས་པའི་སྤྲུལ་པ་ཞིག་ཡིན་པ་ངོས་འཛིན་དང་། སི་ཏུ་པདྨ་དབང་མཆོག་རྒྱལ་པོའི་གཟིམ་ལམ་དུ་རྒྱལ་དབང་མཁའ་ཁྱབ་རྡོ་རྗེ། ཕྱག་རྡོར་དྲིལ་བསྣོལ་ཐབས་དང་། ཞབས་རྡོ་རྗེའི་སྐྱིལ་མོ་ཀྲུང་དང་བཅས་འཁྲུངས་གཞིས་ཨ་ཐུབ་ཚང་གི་གཟིམ་ཁང་ཐོག་ཏུ་བཞུགས་པ་གཟིགས་པ་དང། ལྷུན་ཆགས་སེང་གེ་འགྱིངས་པའི་ཕང་པ་རུ་རྗེ་གོང་མའི་འདའ་ཀའི་ཞལ་ཆེམས་ཨང་ཡིག་ཏུ་ཡོད་པ་གཞན་གྱིས་ཤེས་མ་ནུས་ཀྱང་། དཔལ་སྤུངས་མཁྱེན་སྤྲུལ་རིན་པོ་ཆེས་ཞིབ་གཟིགས་ཀྱིས་གཏན་འབེབས་གནང་བ་གཉིས་དགོངས་པ་གཅིག་ཏུ་གྱུར་ནས། ༧ གོང་ས་སྐུ་ཕྲེང་བཅུ་གསུམ་པ་ཆེན་པོར་སྙན་འབུལ་ཞུས་སྐབས། གོང་གསལ་ངོས་འཛིན་རྣམས་དང་དགོངས་པ་གཅིག་དང་དབྱངས་གཅིག་ཏུ་གྱུར་ནས།
ཡང་སྲིད་འཁྲུལ་བྲལ་དུ་ངོས་འཛིན་མཛད། དགུང་གྲངས་བདུན་པའི་སྐབས། བྱམས་མགོན་སི་ཏུ་དང་།འཇམ་མགོན་ཀོང་སྤྲུལ་རྣམ་གཉིས་ཆེད་ཕེབས་ཀྱིས། ཐོག་མར་སྐུ་ཚེ་ཡུན་དུ་བརྟན་པའི་ཆེད་ཚེ་དབང་དང་། ཁྲུས་གསོལ། ན་བཟའ་མཚན་གསོལ་དང་། དགེ་བསྙེན་གྱི་སྡོམ་པ་ཕུལ། ལྕགས་ལུགས་ཟླ་༡ ཚེས་༢༧ ཉིན། དཔལ་སྤུངས་མཁྱེིན་སྤྲུལ་རིན་པོ་ཆེ་དང་། མཚུར་ཕུའི་གཟིམ་ཚབ་པ་བཅས་ནས་ཐོག་མར་ཁྲུས་གསོལ་གྱིས་དབུ་ཞྭ་འབུལ་བ་སོགས་རྟེན་འབྲེལ་གྱི་སྒོ་འཕར་ཟབ་དགུ་ཕྱེས་ཏེ་མཇལ་ཁ་གནང་། ཚེས་༢༩ ཉིན་སངས་རྒྱས་མཉན་པ་རིན་པོ་ཆེས་མཇལ་ཁ་ཞུས། ཟླ་༢ ཚེས་༡ ཉིན་ཆིབས་ཞལ་དཔལ་སྤུངས་ཕྱོགས་བསྒྱུར་བའི་ལམ་བར་ནས་འདན་རྣམ་རྒྱལ་གླིང་དུ་བཞུགས་ཤིང་། དགོན་དེའི་དགེ་འདུན་པ་རྣམས་ནས་མཇལ་ཁ་ཞུས་པ་དང་། མཎྜལ་རྟེན་གསུམ་འདེགས་འབུལ་ཞུས། དེ་ནས་གླིང་ཚང་གིས་ཕེབས་བསུ་དང་མཇལ་ཁ་ཞུས། ཟིས་ཕ་ཝ་ཏ་སོར་སྡེ་དགེའི་གཞུང་ཞབས་པ་རྣམས་ཆིབས་བསུ་དང་པོ་བཅར། རྨོག་མདར་ཆིབས་བསུ་གཉིས་པ་བཅར། ཕེབས་ལམ་རིམ་བརྒྱུད་ཀྱིས་སྡེ་དགེའི་རྒྱལ་ས་ལྷུན་གྲུབ་སྟེང་དུ་ཕེབས། སྡེ་དགེ་ཆོས་རྒྱལ་ཚེ་དབང་བདུད་འདུལ་དང་། ནང་ཆེན་བཙུན་མོ་གཡུ་སྒྲོན་གཙོས་གཞུང་ཞབས་མི་མང་བཅས་མཇལ་བཅར་བྱིན་རླབས་མཛད། ཕེབས་ལམ་དུ་ལྕང་ར་ཕོ་བྲང་ནས་ཀུན་བཟང་རྩེས་གདན་ཞུས་མཇལ་ཁ་གནང་ནས་རྩེ་ཟུར་མདོར་ཨ་ལོ་དཔལ་འབྱོར་དགོན་གྱིས་ཕེབས་བསུ་དང་། མགོན་ལྕེར་དགེ་འདུན་པ་རྣམས་ལ་མཇལ་ཁ་བསྩལ། མགོ་སེ་ལར་དཔལ་སྤུངས་ཀྱི་དགེ་འདུན་པ་རྣམས་ཀྱིས་གཙོས་ཆིབས་བསུ་སེར་སྐྱ་དྲུག་བརྒྱ་བརྒལ་བ་བཅར། ཏ་ཡི་སི་ཏུ་བྱམས་མགོན་པདྨ་དབང་མཆོག་རྒྱལ་པོ་ཆེད་ཕེབས་གནང་སྟེ། མཇལ་དར་འབུལ་བཞེས་གནང་། དེ་ནས་ཟླ་༢ ཚེས་༨ ཉིན་དཔལ་སྤུངས་ཐུབ་བསྟན་ཆོས་འཁོར་གླིང་གི་གདན་ས་ཆེན་པོར་ཕེབས་བསུ་ཟབ་རྒྱས་ཞུས་ནས། གདོང་ལྔས་བཏེག་པའི་ཁྲི་འཕང་མཐོན་པོར་བཞུགས་སུ་གསོལ་བ་དང་ཆབས་ཅིག་སི་ཏུ་རིན་པོ་ཆེ་ནས་མཎྜལ་རྟེན་གསུམ་དང་སྦྲགས་ཞབས་བརྟན་འབུལ་བར་མཛད་ཅིང་། སླར་ཚེས་༡༢ ཉིན་ཡིད་དགའ་ཆོས་འཛིན་གྱི་གཞལ་མེད་ཁང་ཆེན་པོར་སེང་གེས་བཏེག་པའི་ཁྲི་ལ་མངལ་གསོལ་ཟབ་རྒྱས་ཀྱི་མདུན་སར། མདོ་སྔགས་གཞུང་རིགས་ལ་གཟིགས་པའི་སྤྱན་རས་ཡངས་པ་རྣམས་ཀྱིས་རྒྱུད་དང་། གཞུང་ཆེན་རྣམས་ཀྱི་ཚོགས་བཤད་འབེལ་བས་ཆོས་ཀྱི་མཆོད་པས་སྣ་དྲངས་ཏེ། མདོ་སྨད་ཁུལ་ཡོད་རིས་མེད་ཀྱི་བླ་སྤྲུལ་དགོན་སྡེ། དད་སྦྱིན། རྒྱལ་བློན་དང་བཅས་པ་རྣམས་དང་། ལྷག་པར་ཀཾ་ཚང་གི་རིང་ལུགས་འཛིན་པའི་བླ་སྤྲུལ་དགེ་འདུན་པ་རྣམས་ལྟ་ཅི་སྨོས། གྲུབ་མཐའ་བཀའ་བརྒྱུད་པ་ཡོད་དོ་ཅོག་ནས་ཁྲི་འབུལ་གྱི་བཀོད་པ་རྒྱ་ཆེན་པོ་ཕུལ་བ་དང་འབྲེལ། ཇི་སྲིད་འཁོར་བ་མ་སྟོང་བར་དུ་ཞབས་པད་བརྟན་པ་དང་། ཟབ་ཅིང་རྒྱ་ཆེ་བའི་དམ་པའི་ཆོས་ཀྱི་འཁོར་ལོ་བསྐོར་བར་གསོལ་བ་བཏབ་པས་མཚོན། བསྟན་དང་འགྲོ་བའི་དོན་རླབས་པོ་ཆེ་འབྱུང་བའི་ཕྲིན་ལས་ཀྱི་སྒོ་བརྒྱ་ཕྱེས་སོ། །
དགེ་བའི་བཤེས་གཉེན་བཀྲིས་ཚེ་རིང་གི་དྲུང་ནས་ཐོག་མར་འབྲི་ཀློག་སྦྱང་བའི་དབུ་བཙུགས། ས་ག་ཟླ་བའི་ཚེས་གཅིག་ཉིན་ཐུགས་རྗེ་ཆེན་པོ་དཔལ་གསང་བ་འདུས་པའི་ཚོགས་དབུར་ཕེབས། ཚེས་བཅོ་ལྔ་ཉིན་བཀའ་དབང་དང་མཇལ་ཁ་གནང་། ཟླ་བ་དེའི་ཚེས་༢༢ ཉིན་སྒྲུབ་བརྒྱུད་བསྟན་པའི་ཆུ་མགོ་གཅིག་པུར་གྱུར་པ་འོག་མིན་ཐུགས་ཀྱི་གནས་མཆོག་མཚུར་མདོ་བོ་ལུང་གི་གཙུག་ལག་ཁང་གི་ཆོས་ཀྱི་ཁྲི་འཕང་མངོན་མཐོར་མངའ་གསོལ་བའི་ཕྱིར། སི་ཏུ་རིན་པོ་ཆེ་མཆོག་དང་། དཔལ་སྤུང་མཁྱེན་སྤྲུལ་རིན་པོ་ཆེ་བཅས་ལྷན་དུ་དཔལ་སྤུངས་ནས་ཆིབས་བཏེག དཔལ་སྤུངས་ཀྱི་དགེ་འདུན་པ་རྣམས་ཀྱིས་ཕེབས་སྐྱེལ་ཞུས། ལམ་བར་དགོན་སྡེ་ཁག་ཏུ་ཞབས་ཀྱིས་བཅགས་ཤིང་མཇལ་ཁ་གནང་། ནང་ཆེན་རྒྱལ་པོའི་མདུན་ཞབས་ཁ་ཤས་ནས་ས་ཚུགས་མང་པོའི་བར་ཞབས་ཞུ་བཅར། དགའ་ལྡན་དགོན།་ཟུར་མང་རྣམ་རྒྱལ་རྩེ། མཆོག་གླིང་དགོན། གོ་ཆེ་དགོན་བཅས་ལ་ཕེབས། ཁྲ་འུག་གནས་མདོ་སོགས་ཕེབས་ལམ་དུ་མ་འཁེལ་བས་མཇལ་ཁ་ཞུ་བར་བཅར། སྐྱོ་བྲག་ཏུ་ཕེབས་ཤིང་ནང་ཆེན་གྱིས་གདན་ཞུ་དང་། མཚུར་ཕུར་སྒར་ཆེན་གཞུང་གིས་ཕེབས་བསུའི་ཐོག་མ་དགེ་གཡོག་ཆོས་བཟང་ནས་མཇལ་ཁ་ཞུས། དེ་ནས་ནང་ཆེན་རྒྱལ་སྲས་ཀྱིས་གཙོས་པས་དགོན་སྡེ་ཁག་དང་དད་ལྡན་མང་ཚོགས་ཀྱིས་ཆིབས་བསུ་ཞུས་ཏེ། ནང་ཆེན་རྒྱལ་སར་ཕེབས། ཕྱོགས་དེར་འཁོད་པའི་དགོན་སྡེ་སྤྱི་དང་། ལྷག་པར་གདན་ས་བར་གྱི་བླ་སྤྲུལ་ཁག་ཆེད་བཅར་ཞུས། དེ་ནས་དཔལ་ཁ་ལྡེར་མོ་དགོན་བརྒྱུད་དེ་ཡག་དགོན་དུ་ཕེབས། ཟླ་སྤྲུལ་དང་། ས་བཅུ་སྤྲུལ་སྐུ་གཉིས་ཀྱི་དབུས། བླ་སྤྲུལ་དགེ་འདུན་རྣམས་ལ་མཇལ་ཁ་གནང་། སྒི་རྣ་དགོན་དུ་མཚུར་ཕུ་སྒར་ཆེན་བླ་གཞུང་གི་ཕེབས་བསུ་ཟབ་རྒྱས་བསྒྲིགས་ཤིང་། སྒར་ཆེན་མཛོད་པ་སོགས་ནས་མཎྜལ་རྟེན་གསུམ་ཕུལ། གཞན་ཡང་དགེ་རྒྱས་རིག་པ་སྟོད་སྨད་བར་གསུམ་སོགས་ཀྱི་བླ་སྤྲུལ་དགོན་སྡེ། ཡུལ་མི་མཆོག་དམན་ཀུན་ནས་དད་མཇལ་ལྟར་མཇལ་ཁ་གནང་། ཚེས་༡༣ ཉིན་མཐོང་གྲོལ་ཞྭ་ནག་གི་ཅོད་པནཐོག་མར་སྒྲོན་འབུལ་ཞུ་སྐབས། ནམ་མཁར་འཇའ་སྤྲིན་འཁྲིགས་ཤིང་། མེ་ཏོག་གི་ཆར་བབས་པ་སོགས་ངོ་མཚར་བསམ་གྱིས་མི་ཁྱབ་པའི་རྣམ་ཐར་གྱིས་ཡིད་ཅན་མཐའ་དག་གཏན་བདེར་འགོད་པའི་ལམ་སྣེ་ཐོག་མར་སྟོན་པར་མཛད། ཚེས་༡༥ ཉིན་སྒར་ཆེན་ཕེབས་བསུའི་བླ་གྲྭ་རྣམས་ནས་གསོ་སྦྱོང་བཞེས། འབྲོང་པ་ནས་བཟུང་ཕེབས་ལམ་རིམ་བརྒྱུད་ཀྱི་ནག་ཆུར་ཞབས་སོར་འཁོད། མཐོང་གྲོལ་དབུ་ཞྭ་རིན་པོ་ཆེ་མཇལ་སྒྲོན་ཞུས། ཟླ་༧ ཚེས་༡༩ གཉེན་ཆེན་ཐང་ལྷའི་མདུན་དུ་ཕེབས་པ་དང་། རྟེན་རྫས་རྒྱ་ཆེན་དང་། ལྷག་གཡག་དཀར་པོ་ཞིག་ཕུལ་བས། མིས་ཁྲིད་པ་ལྟར་སྒར་ཁྲོད་ནས་ཐང་ལྷའི་རྟེན་མཁར་བར་ཤར་གྱིས་སོང་བ། རྟེན་རྫས་དངོས་སུ་བཞེས་པའི་རྟགས་མཚན་ངོ་མཚར་བ་བྱུང་། དེ་ནས་སྤི་ཆུ་ཁར། མཚུར་སྒར་བླ་གཞུང་གིས་ཕེབས་བསུ་གཉིས་པ་ལ་རྗེ་གོང་མའི་ཐུགས་སྲས་བྱམས་པ་རིན་པོ་ཆེ་མཆོག་དང་། ཆོས་གོང་བླ་བྲང་གི་སྐུ་ཚབ་བཅས་བཅར། ཟླ་༨ ཚེས་༤ ཉིན་མཚུར་ཕུ་ལ་སྟེང་དུ། ཆོས་གོང་རྒྱལ་ཚབ་རིན་པོ་ཆེ་དང་། གནས་ནང་དཔའ་བོ་རིན་པོ་ཆེ། གཞན་ཡང་མཚུར་སྒར་དང་། གནས་ནང་བཅས་ཀྱི་དགེ་འདུན་པ་ཚང་མ་ཆིབས་བསུ་བཅར་ཏེ་རྟེན་འབྲེལ་བཟང་པོ་བྱུང་། དེ་ནས་ཚེས་༥ གཟའ་དང་རྒྱུ་སྐར་སོགས་ཕྱི་ནང་དུས་སྦྱོར་གྱི་རྟེན་འབྱུང་གི་སྒོ་བརྒྱ་ལྷུན་གྱིས་གྲུབ་པའི་ཉིན། གདན་ས་ཆེན་པོ་འོག་མིན་ཐུགས་ཀྱི་གནས་མཆོག་མཚུར་མདོ་བོ་ལུང་གི་གདན་སར་ཞབས་སོར་འགོད་རྒྱུའི་ཐོག་མར་སྐྱེད་ཚལ་བསམ་འགྲུབ་གླིང་དུ། བླ་བྲང་གཞུང་གི་ཕེབས་བསུ་དང་འབྲེལ་རྒྱལ་བ་རིགས་ལྔ་ཞེས་པ་ནས། འདུས་ཚོགས་ནོར་བུའི་ཕྲེང་བས་མཆོད་སྤྲིན་དཔག་ཏུ་མེད་པས་མདུན་བསུས་ཏེ། རྒྱལ་བའི་དབང་པོ་དཔལ་ཀརྨ་པ་རིམ་བྱོན་གྱིས་བྱིན་གྱིས་བརླབས་ཤིང་ཞབས་ཀྱིས་བཅགས་པའི་གནས། དཔལ་འཁོར་ལོ་སྡོམ་པའི་དཀྱིལ་འཁོར་འོག་མིན་ཐུགས་ཀྱི་གནས་མཆོག་མཚུར་མདོ་བོ་ལུང་གི་གཙུག་ལག་ཁང་གི་གཟིམ་དཀྱིལ་བཀྲིས་ཁང་གསར་དུ་འདུས་པ་ཀུན་གྱིས་མཎྜལ་རྟེན་གསུམ་བརྟན་བཞུགས་ཕུལ། དེ་ནས་ཟླ་༩ པའི་ནང་ལྷ་ལྡན་དུ་ཆིབས་ཞལ་བསྒྱུར་ཏེ། ༧ གོང་ས་སྐུ་ཕྲེང་བཅུ་གསུམ་པའི་མདུན་དུ་དབུ་སྐྲ་གཙུག་ཕུད་ཕུལ་སྐབས་༸ གོང་ས་ཆེན་པོས་འབྲལ་མེད་ཅོད་པན་དབུ་ལ་བཞེས་པའི་གཟིགས་སྣང་གསལ་བར་བྱུང་བ་མ་ཟད། དབུ་ཞྭ་གཏན་ནས་གསོལ་མེད་ནའང་། དེར་བཞུགས་བཀའ་བློན་ཁྲི་མོན་པས། དེ་རིང་མཆོག་སྤྲུལ་རིན་པོ་ཆེས་དབུ་ཞྭ་ཕུད་མ་སོང་ཞེས་ཡབ་རྗེ་ལ་གསུངས་པ་ནི། ཡེ་ཤེས་རང་སྣང་གི་ཅོད་པན་འབྲལ་མེད་དུ་བཞུགས་པའི་རྫུ་འཕྲུལ་མངོན་སུམ་དུ་བསྟན་པར་མཛད་ལ། ༸གོང་ས་ཆེན་པོས། རྒྱལ་བའི་དབང་པོ་ན་རིམ་གྱི་གསེར་ཁྲིར་མངའ་གསོལ་བའི་ཆེད་དུ། ཐུབ་བསྟན་རིག་གྲོལ་ཡེ་ཤེས་ཞེས་པའི་མཚན་དང་། ཞབས་བརྟན་གསོལ་འདེབས་འཆི་མེད་བདུད་རྩིའི་བུམ་བཟང་བཅས་གནང་། ཟླ་བ་༡༡ པའི་ནང་གདན་སར་སླར་ཕེབས། ཟླ་ཚེས་དགེ་བའི་ཉིན་མཚུར་མདོ་བོ་ལུང་གི་སྤྲུལ་པའི་གཙུག་ལག་ཁང་དུ་མི་འཇིགས་སེང་གེའི་ཁྲི་ལ་མངའ་གསོལ་ཟབ་རྒྱས་ཞུས་ཤིང་། བྱམས་མགོན་ཏ་ཡི་སི་ཏུ་དང་། སྐྱབས་མགོན་འབྲུག་ཆེན་མི་ཕམ་ཆོས་ཀྱི་དབང་པོ། རྒྱལ་ཚབ་གྲགས་པ་རྒྱལ་མཚོ། དཔའ་བོ་གཙུག་ལག་སྨྲ་བ་སོགས་ཀྱིས་མངའ་དབང་ཤིས་བརྗོད་ཀྱི་མེ་ཏོག་འཐོར། དེ་ནས་བཟུང་ལོ་བཞིའི་རིང་། དགེ་བའི་བཤེས་གཉེན་ཆེན་པོ་འབོ་གངས་དཀར་རིན་པོ་ཆེའི་མདུན་ནས་ཐོས་བསམ་མཛད་པའི་ཚུལ་བསྟན། དེའི་སྐབས་སྔོན་གནས་རྗེས་དྲན་གྱི་སྐྱེས་རབས་ངོ་མཚར་དུ་མ་གོང་དཀར་རིན་པོ་ཆེར་བསྩལ། དེ་ནས་དགུང་གྲངས་༡༢ ཤིང་ཕག་ཟླ་༡༢ ཚེས་༣ ཉིན་སི་ཏུ་རིན་པོ་ཆེས་དབུས། སྐྱེས་ཆེན་དམ་པ་རྣམས་ལས་ཟབ་ཆོས་སྤྱི་དང་ལྷག་པར་ཐུན་མིན་ནཱ་རོ་ཆོས་དྲུག་དང་། ཕྱག་རྒྱ་ཆེན་པོ་སོགས་ཀྱི་གདམས་ངག་རྣམས་བུམ་པ་གོང་བྱོའི་ཚུལ་དུ་གསན་པའི་ཕྱིར། ཆིབས་ཞལ་མདོ་ཁམས་སུ་བསྒྱུར། ཚེས་བརྒྱད་ཉིན་ཡངས་པ་ཅན་སྤྱི་སོར་ཕེབས། སྔར་མེད་པའི་ཆུ་མིག་གསར་དུ་བྱུང་བ་དང་། རྟ་རྫིའི་ཆུ་ཚན་དུ་ཕེབས་པས། ནམ་ཟླ་དགུན་ཁ་ཡིན་ཀྱང་། སྦྲུལ་དུ་མ་ཞིག་འོང་སྟེ་མགུལ་དང་སྐུ་པང་དུ་སྐུ་རྩེད་རྩེ་བའི་ཚུལ་མཛད། ཚེས་༡༩ ཉིན་ཐང་ལྷའི་རི་ཞོལ་དུ་ཕེབས་ནས་རྟེན་མཁར་དུ་བྱོན་སྐབས། སྔོན་ཕུལ་བའི་གཡག་དཀར་དེ་ཐང་ལྷའི་རི་སུལ་ནས་བྱུང་སྟེ། ངར་སྒྲ་དང་བཅས་རྔ་མ་གཡབ་པ་སོགས་དགའ་བའི་རྣམ་འགྱུར་གྱིས་སྒར་གྱི་ཐད་དུ་བྱུང་ཞིང་། སླར་མི་མངོན་པར་གྱུར་པ་སོགས་ཀུན་གྱིས་མཐོང་བས་ཡ་མཚན་སྐྱེས། དེ་ནས་དབུ་མ་ཐང་དུ་རྫོགས་ཆེན་དཔོན་སློབ་མཆོག་ནས་ཕེབས་བསུ་དང་མཇལ་ཁ་གནང་། དགུང་གྲངས་༡༣ མེ་བྱི་ལོར། འབྲོང་པ་སྟོད་མའི་འབུམ་མཚོ་ཞེས་པ་ཕེབས། དེར་ཆུ་ཆུང་ངུ་ཞིག་ཡོད་པ་དགུན་གྱི་འཁྱག་པ་ཆགས་པའི་སྟེང་། སྐྱབས་རྗེ་མཆོག་ཕེབས་སྐབས་ཞབས་རྗེས་བཞག་གནང་བ། སླར་འཁྱག་པ་བཞུས་ནས་ཀྱང་། ཆུ་ཡི་སྟེང་དུ་ཞབས་རྗེས་གསལ་བར་མངོན་པ་སོགས་རྫུ་འཕྲུལ་གྱི་བཀོད་པ་ཁྱད་པར་ཅན་སྟོན་པར་མཛད་དོ།།
དེ་ནས་ཁམས་ཕྱོགས་སུ་ཕེབས་པའི་ལམ་བར་དུ་ཧ་སག་མི་རིགས་ཀྱི་དམག་སླེབས་པ་ལ་སྡེ་དགེ་རྒྱལ་པོ་དང་། ནང་ཆེན་རྒྱལ་པོ་ལྷན་ནས་བརྟག་བབ་ཞུས་སྐབས། བསྟན་པ་སྤྱིའི་ཞབས་རིམ་དུ་དམག་ཟློག་ཏུ་གྲོ་ལོད་ཡས་ཟོར་གསུངས་ཤིང་། སྦྱིན་བསྲེག་གི་ཧོམ་གྱི་མེ་སྦར་སྐབས་མེ་དཔུང་ཆེན་པོ་ཞིག་ཤར་ཕྱོགས་སུ་ཉིན་ལམ་མང་པོར་འགྲོ་བ་ཀུན་གྱིས་མཐོང་། དེ་བཞིན་བླ་ཆེན་དགོན་ནས་རབ་གནས་ཀྱི་ཕྱག་ནས་ལས་རིང་འསྲེལ་འཁྲུངས་པ་དང་། རྟ་རྣ་དགོན་དུ་སྤྱན་གཟིགས་རྣ་བས་རྡོ་ལ་རྨིག་རྗེས་བཞག་པ། ནང་ཆེན་རྒྱལ་པོས་ཕེབས་བསུ་གནང་པ་དང་། དེའི་ལམ་བར་ནས་མཁྱེན་སྤྲུལ་རིན་པོ་ལས་ཡོན་དགེའི་དག་སྣང་པཀྵིའི་བླ་སྒྲུབ་ཇོ་ལུགས་སྒྲོལ་དཀར་གྱི་དབང་གསན། ཇ་པ་དགོན་ནས་སྤྱན་གཟིགས་རྟ་དམར་པོ་ཞིག་བཙན་རྒོད་ཕྱྭ་རྒྱལ་མེ་ཏྲི་ལ་ཕུལ་བས་མིས་ཁྲིད་པ་ལྟར་རི་རྩེར་སོང་ནས་བདག་ཏུ་བཟུང་ཚུལ་བྱུང་། དེ་ནས་གདན་ས་བར་མ་ཀརྨ་དགོན་དུ་ཕེབས་དུས། གོང་མ་རིམ་བྱོན་གྱི་ཀརྨའི་ཁྲི་དམར་སྟེང་བཞུགས་ཤིང་། བཀའ་བརྒྱུད་གསེར་ཕྲེང་གི་སྐུ་བརྙན་འགས་དབུ་ཞྭ་ཕུད་ཚུལ་སོགས་རྟགས་མཚན་བྱུང་། སྐབས་དེར་སི་ཏུ་རིན་པོ་ཆེའང་ཕེབས་བསུར་འབྱོར། དེ་ནས་ལྷ་ཐོག་བརྒྱུད་བཀའ་དགོན་གྱིས་གཙོས་པའི་དགོན་སྡེ་ཁག་ཏུ་ཕེབས་ཤིང་། རྩེ་སུམ་མདོར་ནས་སྡེ་དགེ་རྒྱལ་བློན་དང་མཇལ་འཕྲད་གནང་། དགུང་གྲངས་བཅུ་གསུམ་ནས་དཔལ་སྤུངས་སུ་མདོ་སྔགས་ཀྱི་གཞུང་ལུགས་ཁག་ལ་གསན་བསམ་རྒྱ་ཆེན་གནང་ཞིང་། བཅོ་ལྔའི་སྐབས་སི་ཏུ་རིན་པོ་ཆེས་མཁན་སློབ་སྦྲགས་མ་མཛད་ནས་དགེ་བསྙེན་དང་དགེ་ཚུལ་གྱི་སྡོམ་པ་བཞེས། དཔལ་ལྡན་རང་བྱུང་རིག་པའི་ཡེ་ཤེས་ལུང་རྟོགས་ཆོས་ཀྱི་ཉི་མ་ཕྲིན་ལས་དོན་ཀུན་གྲུབ་པའི་སྡེ་ཞེས་མཚན་གསོལ།
ཚེས་ ༩ ཉིན་སྲོལ་གཉིས་ཀྱི་བྱང་སྡོམ་སྟབས་ཅིག་ཏུ་བཞེས། མཚན་བྱང་ཆུབ་སེམས་དཔའ་བློ་གྲོས་ཞི་བའི་སྙིང་པོ་གཞན་ཕན་ཆོས་ཀྱི་ཟླ་བ་ཞེས་གསོལ། དེ་བཞིན་བཀའ་བརྒྱུད་སྔགས་མཛོད་དང་། གདམས་ངག་མཛོད་བཅས་ཀྱི་སྨིན་བྱེད་དབང་། གྲོལ་བྱེད་ཁྲིད། རྒྱབ་རྟེན་ལུང་བཅས་གནང་པ་དང་། དཔལ་དུས་ཀྱི་འཁོར་ལོ་སོགས་བུམ་པ་གང་བྱོའི་ཚུལ་དུ་གསན་བཞེས་གནང་ནས་དོན་བརྒྱུད་ཀྱི་བདག་པོར་གྱུར།
དེ་ནས་འབྲི་ཆུ་ནུབ་བརྒྱུད་ཀྱི་ལྷ་ཐོག་རྒྱལ་པོ་སྐུ་གཤེགས་སར་ཕེབས་པ་དང་། ལམ་བར་འཛི་སྒར་མཆོག་སྤྲུལ་ཡང་སྲིད་ངོས་འཛིན་མཛད་ཅིང་དགོན་སྡེ་ཁག་ཏུའང་ཕེབས་ནས་ཕྱིར་དཔལ་སྤུངས་སུ་ཆིབས་ཁ་བསྒྱུར། ༩་༣་ཉིན་ཡབ་སྲས་ལྷན་རྒྱས་ལི་ཐང་ཕྱོགས་སུ་ཕེབས་ཤིང་། ལམ་བར་དུ་མཁྱེན་བརྩེ་རིན་པོས་གཙོས་རྫོང་གསར་དགོན་པས་ཕེབས་བསུ་གནང་ཞིང་གདན་འདྲེན་ཞུས་ནས་དབུ་ཞྭ་བསྒྲོན་སྐབས་མཁྱེན་བརྩེ་རིན་པོས་དུས་གསུམ་མཁྱེན་པ་མངོན་སུམ་མཇལ་བ་དང་། དབུ་ཞྭ་ཡང་ཁྲུ་གང་ཙམ་སྟེང་དུ་འཕགས། དེ་ནས་ལི་ཐང་སྤངས་ཕུག་དགོན་ཕེབས་འབྱོར་བྱུང་སྐབས། དུས་གསུམ་མཁྱེན་པའི་འདྲ་བརྙན་གསུང་འབྱོན་མ་མཇལ་ཁར་ཕེབས་བར་དུ་ལྷ་ཁང་གི་ཀ་བ་གཡས་གཡོན་གཉིས་ཀྱི་ཀ་གདན་རྡོའི་ངོས་སུ་ཀརྨ་པ་མཆོག་དང་། སི་ཏུ་རིན་པོ་ཆེ་རྣམ་གཉིས་ཀྱིས་བཀའ་མོལ་གནང་ཞོར་ཞབས་རྗེས་བཞག ཡང་བར་ཁྱམས་སུའང་གཟིམ་ཁྱིའི་སྡེར་རྗེས་དང་། ཆིབས་ར་རུ་ཆིབས་པའི་རྨིག་རྗེས་བཅས་བྱོན་པས་མ་ཚད། སྐོར་ལམ་དུའང་ཡབ་སྲས་གཉིས་ཀྱི་ཞབས་རྗེས་རེ་རེ་བྱོན། མཚོ་སྐོར་ཕེབས་སྐབས་དུང་རྒྱ་གླིང་གསུམ་གྲགས་པ་དང་ཞབས་རྗེས་མང་པོ་བཞག ལྕགས་ཕུ་ཞེས་པའི་ཡུལ་ཚོ་གཉིས་ནང་ཁུལ་དམེ་འཁྲུགས་བྱས་ནས་མི་གྲངས་ ༨༤ ཙམ་གསོད་རེས་བྱེད་ཀྱིན་པར་བཀའ་སློབ་གནང་ནས་བདེ་བར་བྱས། དུས་མཁྱེན་གསུང་འབྱོན་མའི་ལྷ་ཁང་དུ་མཆོང་རྒྱུགས་མཛད་ཚུལ་བསྟན་པས་ཞབས་རྗེས་བདུན་བྱོན།
ཟླ་བ་ ༣་ཚེས་༡༢ ཉིན་ཕྱིར་དཔལ་སྤུངས་དུ་ཕེབས་ཁར། རྒྱ་ནག་ཏུ་ཕེབས་དགོས་ཚུལ་གྱིས་གསེར་ཡིག་འབྱོར་ཀྱང་ཆབ་སྲིད་ཀྱི་ལག་ཆ་ཙམ་ལས་ཆོས་ཀྱི་དད་འདུན་གྱིས་མིན་པ་དགོངས་ནས་ཞལ་བཞེས་མ་གནང་། ༥་༦ ཉིན་དཔལ་སྤུངས་འཁོད་ནས་སྒྲུབ་ཐབས་ཀུན་བཏུས་གསན་བཞེས་དང་། མཁྱེན་སྤྲུལ་མདུན་ནས་ཕྱག་དཔེ་སྦྱོང་། ༩་༡༥ ཉིན་མཚུར་ཕུར་ཆིབས་ཁ་བསྒྱུར། སི་ཏུ་རིན་པོ་དང་མཁྱེན་སྤྲུལ་གཉིས་ཀྱིས་ཕེབས་སྐྱེལ་སྐབས་ཡབ་སྲས་འབྲལ་མི་ཕོད་པའི་ཚུལ་གྱིས་སྤྱན་ཆབ་བསིལ། དེ་ནས་ཕེབས་ལམ་དུ་འཁྲུངས་གཞིས་སུ་ཕེབས་ནས་ཡབ་ཡུམ་ལྷན་རྒྱས་མཇལ། དེ་ནས་ཡར་གདན་ས་ཡར་ཕེབས་ལམ་ནས་མ་ཡུམ་འདས་གྲོངས་ཕྱིན་ཏེ་ཐུགས་འཕྲེང་པའི་ངང་འཕོ་བ་སོགས་གནང་། ༩་༡༠ ཉིན་གདན་སར་འབྱོར། ༡༠་༡༥ ཉིན་ལྷན་ལྡན་དུ་༸གོང་ས་བཅུ་བཞི་པ་ཆེན་པོ་ཐོག་མ་མཇལ་ཞིང་། གདན་ས་ནས་མི་མིན་གྱིས་ཕུལ་བའི་གསེར་དངུལ་སོགས་ཀྱིས་རྟེན་ཁྱད་པར་ཅན་དེ་འདྲ་བཞེངས།
ཤིང་སྤྲེལ་ཟླ་བ་ ༢ ཚེས་ ༤ ནས་ལྷོ་གནས་དང་། བསམ་ཡས། ཟངས་རི་ཁ་དམར། རས་ཆུང་ཕུག་ལྷོ་བྲག་ལྷ་ཁང་། སྲས་མཁར་དགུ་ཐོག་སོགས་སུ་གནས་མཇལ་ཕེབས་ནས་མཆོད་འབུལ་རྒྱ་ཆེན་གནང་ཞིང་། མར་མི་དྭགས་གསུམ་སོགས་ཀྱིས་ཞལ་གཟིགས་ལུང་བསྟན་ཐོབ། དེ་ནས་འབྲུག་རྒྱལ་པོ་འཇིགས་མེད་དབང་ཕྱུག་གིས་གདན་ཞུ་ལྟར་མོན་བརྒྱུད་འབྲུག་ཏུ་ཕེབས། འབྲུག་རྒྱལ་ཡབ་སྲས་ཀྱིས་ཕེབས་བསུ་བཅར་ཞིང་། རྒྱལ་ཡུམ་དང་བཙུན་མོ་ལྷན་རྒྱས་ཀྱིས་རིམ་པར་གདན་ཞུས་གནང་བ་ལྟར་ཕེབས་ནས་རྒྱལ་བློན་བཙུན་འབངས་ཡོངས་ལ་སྨིན་གྲོལ་གྱིས་ཆོས་འཁོར་བསྐོར། ༥་༡༥ ཉིན་བོད་དུ་ཆིམས་ཁ་བསྒྱུར་ནས་ ༦་༡༥ ཉིན་གདན་སར་འབྱོར། ༩་༡༡་ཉིན་སི་ཏུ་རིན་པོ་ཆེ་གདན་སར་ཕེབས་འབྱོར་བྱུང་ནས་རྒྱ་ཆེན་བཀའ་མཛོད་སོགས་གཞེས་པ་དང་། ཚེས་༡༥ ཉིན་སི་ཏུ་པདྨ་དབང་མཆོག་མདུན་ནས་དགེ་སློང་གི་སྡོམ་པ་བཞེས། དེ་ནས་སི་ཏུ་རིན་པོ་ཁམས་སུ་ཕེབས་རྗེས་ཟླ་བ་ ༤་༡༥ ཉིན་གངས་ཏི་སེ་བརྒྱུད་རྒྱ་གར་དུ་གནས་གཟིགས་ཕེབས་ནས། ༡༡་༡ ཉིན་བལ་ཡུལ་སྤོག་རར་ཞབས་སོར་འཁོད། དེ་ནས་རྟེན་གྲི་ཧོར་ཤན་པའི་རུག་རལ་འབར་བ་བོར་བརླག་ཤོར། དེ་རྗེས་བལ་ཡུལ་མཆོད་རྟེན་རྣམ་དང་། ལུམ་བྷི་ནི། ཡང་ལེ་ཤོད་སོགས་སུ་གནས་གཟིགས་ཕེབས་པ་དང་། རྒྱ་གར་གྱི་གནས་ཝ་ར་ཎྭ་སིར་དང་། རྡོ་རྗེ་གདན། དུར་ཁྲོད་བསིལ་བའི་ཚལ་སོགས་སུ་ཕེབས་ནས་མཆོད་འབུལ་རྒྱ་ཆེན་གནང་།
དེ་ནས་ས་བྱི་ཟླ་བ་དང་པོའི་ཚེས་༣ ཉིན་འབྲས་ལྗོངས་ཀྱི་བཀའ་དགོན་ཁག་ནས་གདན་ཞུས་ལྟར་ཕེབས་དུས། འབྲས་ལྗོངས་རྒྱལ་པོ་བཀྲ་ཤིས་རྣམ་རྒྱལ་དང་མཇལ་འཕྲད་གནང་ཞིང་། རྒྱལ་བློན་གྱིས་གཙོས་དད་ལྡན་མང་ཚོགས་ལ་བཀའ་དབང་གནང་སྟེ། སླར་རྡོར་གདན་དང་མཚོ་པདྨ་སོགས་སུ་གནས་གཟིགས་ཕེབས། དེ་རྗེས་ཁུ་ནུ་བརྒྱུད་ཕྱིར་བོད་ལ་ཕེབས་ཤིང་། ༡༡་༡༧ ཉིན་གདན་སར་ཕྱག་ཕེབས། ས་གླང་ལོར་འཇམ་མགོན་དཔལ་ལྡན་མཁྱེན་བརྩེ་འོད་ཟེར་མཚུར་ཕུར་ཕེབས་སྐབས་རིན་ཆེན་གཏེར་མཛོད་གནང་བསྐུལ་ཞུས་པ་ལྟར་༦་༢༧ ནས་ལྕགས་སྟག་༦་༢༤ བར་གསན་བཞེས་གནང་། ༧་༨ ཉིན་༸གོང་ས་མཆོག་ལ་མཇལ་ཁ་ཞུས་ཤིང་འབུལ་བ་རྒྱ་ཆེན་ཕུལ། ཆུ་སྦྲུལ་༤་༢༨ ཉིན་༸གོང་ས་མཆོག་གི་མདུན་ནས་འཇིགས་བྱེད་དབང་ཆེན་གསན་བཞེས་ཕེབས་པ་དང་ཟླ་བ་རྒྱུད་པའི་ནང་ཞུས། ཇོ་ཤག་རྣམ་གསུམ་སོགས་ལ་མཆོད་འབུལ་རྒྱ་ཆེན་གནང་། སྐབས་འདིར་འཇམ་མགོན་རིན་པོ་ཆེ་སྐུ་གཤེགས་པ་གསན་པས་ཐུགས་ཧ་འཕྲེང་པའི་རྣམ་པ་མཛད་ཅིང་དགོངས་རྫོགས་མཆོད་འབུལ་རྒྱ་ཆེན་གནང་། ཤིང་རྟ་ལོར་ཀོང་སྤྲུལ་རིན་པོའི་ཡང་སྲིད་འཁྲུལ་བྲལ་ངོས་འཛིན་གནང་།
སྐབས་འདིར་༸གོང་ས་མཆོག་གིས་དབུས་བོད་ཀྱི་བླ་ཆེན་ཁག་རྒྱ་ནག་གིས་གདན་ཞུར་འབྱོར་བ་ལྟར་དར་མདོ་བརྒྱུད་རྒྱ་ནག་ཏུ་ཕེབས་ལམ་ནས་སི་ཏུ་རིན་པོའི་ཡང་སྲིད་བརྩད་གཅོང་གནང་། རྒྱ་ནག་ཏུ་ཕེབས་བསུ་ཟབ་རྒྱས་ཞུས་ཤིང་། རྒྱ་མི་དྲུང་ཡིག་ཅིག་གིས་གཟིམ་ཆུང་ནས་རིན་པོ་ཆེའི་སྐུ་གཟུགས་མ་མཇལ་བ་ཉི་འོད་ཕོག་པ་ཞིག་མཇལ་བ་སོགས་ཡ་མཚན་པའི་མཛད་པ་མང་པོ་བསྟན་ནས་དམར་པོའི་ལྟ་བ་ཅན་ཚོའང་ནང་ཆོས་ལ་དད་མཁན་གྱུར། འབོ་གངས་དཀར་རིན་པོས་ཆོས་ཀྱི་བགྲོ་གླེང་མང་པོ་གནང་ནས་རྒྱུན་དུ་སྐུ་བཅར་དུ་བཞུགས་པ་དང་། སི་ཏུ་རིན་པོའི་ཡང་སྲིད་ངོས་འཛིན་གྱི་དཔེ་བྲིས་བཅས་བསྩལ་ནས་དཔལ་སྤུངས་བཏང་། ཟླ་བ་ ༡༢་༢༩ ཉིན་དར་མདོ་ཕེབས་ཤིང་དེ་ནས་མི་ཉག བྲག་མགོ དཀར་མཛེས། སྡེ་དགེ་སོགས་བརྒྱུད་ཕེབས་ལམ་ནས་བསྟན་འགྲོ་སྨིན་པའི་མཛད་པ་རྒྱ་ཆེན་བསྐྱངས། དཔལ་སྤུངས་སུ་འབྱོར་དུས་སི་ཏུ་རིན་པོའི་ཡང་སྲིད་བརྩད་ཆོད་མེད་སྟབས་བཀའ་བཀྱོན་དྲག་པོ་གནང་ཞིང་མགོན་སྒྲུབ་ཉིན་བདུན་རིང་གནང་ནས་ཁ་གསལ་ལུང་བསྟན་གནང་སྟེ། ཡང་སྲིད་བརྩད་ཆོད་པ་བྱས་ཤིང་། གཙུག་ཕུད་བཞེས་ཏེ་གསེར་ཁྲིར་མངའ་གསོལ་ཞུས། སྐབས་འདིར་སྡེ་དགེ་རྒྱལ་པོས་གཙོས་མདོ་སྨད་ཕྱོགས་ཀྱི་བླ་སྤྲུལ་མི་ཆེན་མང་ཤོས་མཇལ་ཁ་བྱུང་བས། བསྟན་སྲིད་བདེ་བའི་ཐབས་བྱུས་སྐོར་ནས་བཀའ་གྲོས་མང་པོ་གནང་། དེར་འདུས་ཀྱི་དགེ་འདུན་པ་སུམ་བརྒྱ་ལྷག་ལ་རབ་བྱུང་དང་བསྙེན་རྫོགས་ཀྱི་སྡོམ་པ་གནང་པ་དང་། ༥་༡༤ ཉིན་ལྷ་ལྡན་དུ་ཆིབས་ཁ་བསྒྱུར། ༩་༢༩ ནས་རྒྱ་གར་དུ་སླར་ཡང་གནས་གཟིགས་ཕེབས་རྒྱུ་གནང་སྟེ་འབྲས་ལྗོངས་བརྒྱུད་བྱ་རྒོད་སྤུངས་རི། རྡོ་རྗེ་གདན། ཝ་ར་ཎ་སི་སོགས་ལ་ཆོས་མཇལ་གནང་ཞིང་། བལ་ཡུལ་དུ་ཕེབས་རྗེས་སླར་ཡང་རྒྱ་གར་ཨ་ལོ་ར། ཨ་ཇན་ཏ་སོགས་སུ་གནས་གཟིགས་ཕེབས་གྲུབ་རྗེས། འབྲས་ལྗོངས་རྒྱལ་པོས་གདན་ཞུས་ལྟར་ཕེབས་ནས་ཕྱིར་མཚུར་ཕུར་ཕེབས། དེ་ནས་མྱོང་གྲོལ་རིལ་ནག་རིན་པོ་ཆེ་བསྒྲིལ་གནང་མཛད་པ་དང་། རྒྱབ་ཚབ་རིན་པོ་ཆེའི་ཡང་སྲིད་ངོས་འཛིན་གནང་ནས་ཁྲི་འདོན་མངའ་གསོལ་མཛད། ས་ཁྱི་ལོར་ཞེ་ཆེན་ཀོང་སྤྲུལ་མཛོད་བདུན་གསན། འདི་སྐབས་དུས་འགྱུར་ཆེ་བས་སི་ཏུ་སྟོན་འཁོར་རྣམས་མཚུར་ཕུར་འབྱོར་བ་དང་། དིལ་མགོ་མཁྱེན་བརྩེ་དང་ཁྲ་ལེགས་སྤྲུལ། མཉན་པོ་རིན་པོ་སོགས་ལ་བསྙེན་བཀུར་ཟབ་མོ་བསྐྱངས། ས་ཕག་ལོ་༢་༤ ཉིན་བླ་གྲྭ་དྲུག་ཅུ་ཙམ་དང་བཅས་འབྲུག་བོད་ས་མཚམས་བརྒལ་ཏེ་རྒྱ་གར་ཕྱོགས་སུ་ཕེབས། འབྲུག་རྒྱལ་པོ་བརྒྱུད་རྒྱ་གར་གཞུང་ལ་ཞུས་དོན་ལྟར་རྡ་རམ་སར་བཞུགས་གནས་གཏན་ཁེལ་མཛད། དེ་རྗེས་འབྲས་ལྗོངས་རྒྱལ་པོའི་གདན་ཞུས་ལྟར་དེར་ཕེབས་ནས་རྒྱལ་བ་ཀརྨ་པ་མཆོག་གིས། རང་རེ་རྣམས་འོག་མིན་ཐུགས་ཀྱི་འཁོར་ལོ་དཔལ་གྱི་སྟོད་ལུང་མཚུར་ཕུ་གཙོས་སངས་རྒྱས་ཀྱི་བསྟན་པ་ཉི་མ་ཤར་བ་ལྟ་བུ་དེ་ཉིད་ཡོངས་སུ་བོར་ནས་གཞན་ཡུལ་དུ་བཙན་བྱོལ་འབྱོར་བ་འདི། རང་མགོ་གང་ཐོན་དང་། ཚེ་འདིའི་བདེ་སྐྱིད་དོན་གཉེར་ཙམ་དང་། གཡུལ་འཁྲུགས་ཀྱི་སྲོག་ཉེན་ཙམ་ལ་བརྟེན་ནས་བཙན་གཡོལ་མ་ཡིན་པར་བསྟན་པའི་རྩ་བ་བརླག་ཤོར་བ་དེ་ཉིད་ཀྱི་མེ་རོ་སླར་གསོ་གང་ཐུབ་དགོས་པ་ལས་གུ་ཡངས་སོལ་དལ་དུ་བསྡད་ཐབས་བྲལ་བས། བསྟན་པའི་མེ་རོ་སླར་གསོའི་གཞིའམ།་རྩ་བ་འཛུགས་བསྐྲུན་བྱ་ཡུལ། རྟེན་འབྲེལ་དང་དགོས་པ་ཁྱད་པར་ཅན་གྱི་དབང་གིས་སྔོན་རྒྱལ་མཆོག་དགུ་པས་ཕྱག་བཏབ་གནང་པའི་ས་གནས་རུམ་བཏེགས་དགོན་དུ་རེ་ཞིག་བཞུགས་གནས་སྟབས་བདེར་གནང་ཆོག་པར་གསུངས་ཏེ་༥་༥ རུམ་བཏེགས་དགོན་དུ་ཞབས་སོར་འཁོད། དེར་རང་ལུགས་ཀྱིས་འདོན་ཕྱག་ལེན་ཚང་མ་ཚག་ཚུད་པར་མཛད་ནས་འགྲོ་དགོན་རླབས་ཆེན་མཛད། ཤིང་འབྲུག་ལོར་ཞྭ་དམར་སྤྲུལ་པའི་ཡང་སྲིད་ངོས་འཛིན་དང་ཁྲི་གསོལ་གནང་། དེ་བཞིན་སྐྱབས་མགོན་འབྲུག་ཆེན། བདེ་ཆེན་ཆོས་དགོན་ཡོངས་འཛིན། འཛི་སྒར་མཆོག་སྤྲུལ། སངས་རྒྱས་མཉན་པའི་ཡང་སྲིད་བཅས་ངོས་འཛིན་གནང་། རུམ་བཏེག་ཏུ་བཤད་གྲུབ་ཀྱི་ཆོས་གྲྭ་ཆེན་པོ་བཙུགས་ཤིང་། སྐུ་གསུང་ཐུགས་རྟེན་བྱིན་ཅན་དེ་འདྲ་མང་པོ་བཞེངས། དེས་མ་ཚད་རྒྱ་གར་གྱི་ས་ཆ་གཞན་ལ་དྭགས་དང་། རྡོ་རྗེ་གླིང་། རྡ་རམ་ས། དང་། འབྲས་ལྗོངས། འབྲུག བལ་ཡུལ་སོགས་ལ་མཆོད་ཡོན་གྱི་འབྲེལ་བ་དམ་ཟབ་གནང་ནས་བཤད་སྒྲུབ་ཀྱི་སྡེ་མང་པོ་བཙུགས། འབྲས་ལྗོངས་ཀྱིས་གཙོས་ཕྱི་བ་སེམས་ཅན་དམར་གསོད་བྱེད་ཀྱིན་པ་སོགས་ལ་ནང་ཆོས་ངོ་སྤྲད་ནས་མི་འཇིགས་པ་སྲོག་གི་སྦྱིན་པ་མང་པོ་གནང་པ་དང་། འཁྲུལ་བྲལ་སྤྲུལ་པའི་སྐུ་མང་པོ་ངོས་འཛིན་པ། འདུས་ཚོགས་མང་པོ་ལ་དམ་སྡོམ་གྱི་བྱིན་རླབས་གནང་པ་སོགས་ཀྱི་འགྲོ་དཔག་མེད་གནང་།
དེ་ནས་གཏེར་ཆེན་མཆོག་གྱུར་གླིང་པའི་ལུང་བསྟན་ལྟར་རྒྱལ་བསྟན་ནུབ་ཕྱོགས་སུ་སྤེལ་བའི་ཆེད་ཆུ་གླང་༧་༢༥ ཉིན་ནུབ་ཕྱོགས་ཡོ་རོབ་དང་། ཨ་རིའི་ཕྱོགས་སུ་བསྒྱུར་ཞིང་། ལོན་ཌོན་དུ་དྲུང་པ་རིན་པོ་ཆེས་གསར་འཛུགས་གནང་པའི་དྷརྨ་དྷ་ཏུའི་ཆོས་ཚོགས་ཕེབས་ནས་དབུ་ཞྭ་རིན་པོ་ཆེ་བསྒྲོན་པ་དང་། ཆོས་ཚོགས་མང་པོའི་ནང་ཆོས་འཁོར་རིམ་པ་བསྐོར། དེ་བཞིན་སྔ་ཕྱི་ནོར་ཝེ། སུད་ཌན། ཌེ་མག ཧོ་ལན་ཌི། སྦེལ་ཇམ། ཨེ་ཏྲ་ལི། ཕྷ་རན་སི། སུད་སི་སོགས་སུ་ཕེབས་ནས་བསྟན་འགྲོར་སྨིན་པའི་མཛད་པ་རླབས་ཆེན་བསྐྱངས། ཡེ་ཤུའི་བླ་ཆེན་སྤོག་གིས་གཙོས་རྒྱལ་ཕྱི་ནང་གི་མི་སྣ་གལ་ཆེན་མང་པོ་ཞིག་དང་མཇལ་འཕྲད་མཛད། མདོར་ན་ཁོང་གི་སྐུ་ཚེ་གང་པོ་བསྟན་དང་འགྲོ་བའི་དོན་འབའ་ཞིག་གི་ཆེད་དུ་གནང་པ་དང་། ཕྱི་རབས་གདུལ་བྱའི་དོན་དུའང་ཚོགས་གཉིས་གསོག་པའི་རྟེན་རྩ་ཁྱད་འཕགས་མང་པོ་བཞེངས་པ་སོགས་གནང་། འོན་ཀྱང་དགོངས་པ་སངས་རྒྱས་ཀུན་དང་མཉམ་ནའང་གཟུགས་སྐུ་མི་ཡི་རྣམ་པར་རོལ་ཡོད་དུས་ཕྱི་ལོ་༡༩༨༡ ལོར་ཨ་རིའི་ཆི་ཀ་གྷོ་རུ་གདུལ་བྱ་རྟག་འཛིན་ཅན་རྣམ་གྱི་ངོར་གཟུགས་སྐུའི་བཀོད་པ་ཆོས་དབྱིངས་སུ་བསྡུ་བའི་ཚུལ་བསྟན། སྐུ་མྱ་ངན་ལས་འདས་རྗེས་ཉིན་གསུམ་རིང་ཐུགས་དམ་གཡོ་བར་མེད་པ་བཞུགས་ཤིང་། སྐུ་གདུང་ཞུགས་འབུལ་གནང་སྐབས་ཐུགས་མེ་རུ་མ་འཚིག་པ་ད་ལྟ་རུམ་གཏེག་ཏུ་སྐུ་གདུང་མཆོད་རྟེན་གྱི་ནང་རྟེན་གཙོ་བོར་གཞུགས་སུ་གསོལ་ཡོད་པ་བཅས་ཀྱི་རྣམ་ཐར་སྙིང་བསྡུས་སུ་༢༠༡༣་༢་༧ ཉིན།
One Response
-
རྣམ་དག་དད་པའི་ས་བོན་འཇོག་པའི་གཞི། རྣམ་ཀུན་བླ་མའི་རྣམ་པ་ཐར་པ་འདི།
རྣམ་མང་འགྲོ་ལ་སྒྲོགས་དང་བསྟན་པ་ན། རྣམ་མཁྱེན་རྒྱལ་བའི་དངོས་རྒྱུ་བླ་ན་མེད།

robotstxt: allowed

filter: keep


text:
མི་དམངས་དྲ་བའི་འཕྲིན། ཉེ་དུས་ཀྲུང་གུང་ཀྲུང་དབྱང་དང་རྒྱལ་སྲིད་སྤྱི་ཁྱབ་ཁང་གིས་《ནག་སེལ་གཤེད་བཅོམ་གྱི་ཆེད་དོན་འཐབ་རྩོད་སྤེལ་རྒྱུའི་སྐོར་གྱི་བརྡ་ཐོ་》བཏང་ཞིང་། 《བརྡ་ཐོའི་》ནང་ཏང་གི་ཚོགས་ཆེན་བཅུ་དགུ་པའི་བཀོད་སྒྲིག་དང་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་མཛུབ་སྟོན་གལ་ཆེན་གྱི་དགོངས་དོན་ལག་བསྟར་དོན་འཁྱོལ་གཏིང་ཟབ་བྱས་ནས་མི་དམངས་བདེ་སྡོད་ལས་བརྩོན་དང་། སྤྱི་ཚོགས་བདེ་འཇགས་སྒྲིག་ལམ་ལྡན་པ། རྒྱལ་ཁབ་ཡུན་རིང་བདེ་འཁོད་བཅས་འགན་ལེན་དང་ཏང་གི་སྲིད་སྐྱོང་རྨང་གཞི་སྔར་བས་སྲ་བརྟན་གཏོང་ཆེད་ཏང་ཀྲུང་དབྱང་དང་རྒྱལ་སྲིད་སྤྱི་ཁྱབ་ཁང་གིས་རྒྱལ་ཡོངས་སུ་ནག་སེལ་གཤེད་བཅོམ་གྱི་ཆེད་དོན་འཐབ་རྩོད་སྤེལ་དགོས་ཞེས་བཏོན་ཡོད།
《བརྡ་ཐོའི་》ནང་ནན་བཤད་བྱས་དོན། རྒྱལ་ཡོངས་སུ་ནག་སེལ་གཤེད་བཅོམ་གྱི་ཆེད་དོན་འཐབ་རྩོད་སྤེལ་རྒྱུ་དེ་ནི་བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གིས་བཏོན་པའི་ཐབས་ཇུས་གལ་ཆེན་ཞིག་ཡིན་པ་དེ་སྤྱི་ཚོགས་ཀྱི་དུས་བབ་བརྟན་ལྷིང་དང་རྒྱལ་ཁབ་ཡུན་རིང་བདེ་འཁོད་ཡོང་རྒྱུ་དང་འབྲེལ་བ་ཡོད་པ་དང་། མི་སེམས་གཏད་ཕྱོགས་དང་གཞི་རིམ་སྲིད་དབང་བརྟན་དུ་གཏོང་རྒྱུ་དང་འབྲེལ་བ་ཡོད་པ།རླབས་ཆེན་གྱི་འཐབ་རྩོད་སྤེལ་རྒྱུ་དང་། རླབས་ཆེན་གྱི་འདུ་འགོད་བསྐྲུན་རྒྱུ། རླབས་ཆེན་གྱི་བྱ་གཞག་ལ་སྐུལ་འདེད་གཏོང་རྒྱུ། རླབས་ཆེན་གྱི་ཕུགས་འདུན་མངོན་འགྱུར་བྱ་རྒྱུ་བཅས་དང་འབྲེལ་བ་ཡོད། ས་ཁུལ་ཁག་དང་སྡེ་ཚན་ཁག་གིས་ཆབ་སྲིད་ཀྱི་ཚུགས་གནས་སྔར་བས་མཐོ་རུ་གཏོང་བ་དང“འདུ་ཤེས་བཞིར”ཤུགས་སྣོན་ཏན་ཏིག་བརྒྱབ་ནས་ནག་སེལ་གཤེད་བཅོམ་གྱི་ཆེད་དོན་འཐབ་རྩོད་སྤེལ་རྒྱུའི་དོན་སྙིང་གལ་ཆེན་ལ་ངོས་འཛིན་གང་ལེགས་བྱས་ཏེ་བསམ་བློ་དང་བྱ་སྤྱོད་ཏང་ཀྲུང་དབྱང་གི་བཀོད་སྒྲིག་ཐོག་གཅིག་གྱུར་ཡོང་བ་དང་ཚན་རིག་དང་མཐུན་པའི་སྒོ་ནས་ཇུས་འགོད་དང་། སྒྲིག་འཛུགས་ཞིབ་ཚགས། ལག་བསྟར་ཚགས་ཚུད་བཅས་བྱས་ཏེ་ནག་སེལ་གཤེད་བཅོམ་གྱི་ཆེད་དོན་འཐབ་རྩོད་ཀྱི་འགག་སྒྲོལ་དམག་འཐབ་ལ་རྒྱལ་ཁ་མཐའ་གཅིག་ཏུ་ལེན་དགོས།
《བརྡ་ཐོའི་》ནང་ད་ཐེངས་ཀྱི་ནག་སེལ་གཤེད་བཅོམ་གྱི་ཆེད་དོན་འཐབ་རྩོད་ཀྱི་སྤྱིའི་བླང་བྱ་དང་དམིགས་ཚད་ལས་འགན་གསལ་པོ་བཏོན་ཡོད། 《བརྡ་ཐོའི་》ནང་ཕྱོགས་ཡོངས་ནས་ཏང་གི་ཚོགས་ཆེན་བཅུ་དགུ་པའི་དགོངས་དོན་ལག་བསྟར་བྱས་ཏེ་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་མཛུབ་ཁྲིད་དུ་བྱེད་པ་དང་། མི་དམངས་ལྟེ་བར་བྱེད་པའི་འཕེལ་རྒྱས་ཀྱི་བསམ་བློ་བརྟན་པོ་འཛུགས་པ། མིག་སྔའི་ནག་ཚོགས་དང་གཤེད་མ་དང་འབྲེལ་ཡོད་གནད་དོན་གྱི་འཕེལ་ཕྱོགས་གསར་པར་དམིགས་པ་བཅས་བྱས་ཏེ་ཆེད་དོན་བཅོས་སྒྲིག་དེ་མ་ལག་བཅོས་སྒྲིག་དང་། ཕྱོགས་བསྡུས་བཅོས་སྒྲིག ཁྲིམས་ལྟར་བཅོས་སྒྲིག འབྱུང་རྩ་ནས་བཅོས་སྒྲིག་བཅས་བྱ་རྒྱུ་དང་ཟུང་འབྲེལ་དང་། ནག་ཚོགས་དང་གཤེད་མའི་སྟོབས་ཤུགས་ཀྱི་ཉེས་གསོག་ལ་རྡུང་རྡེག་གཏོང་རྒྱུ་དེ་རུལ་སུངས་ལ་ངོ་རྒོལ་དང་གཞི་རིམ་གྱི“སྦྲང་རྡུང”དང་ཟུང་འབྲེལ། ནག་སེལ་གཤེད་འཇོམས་དེ་གཞི་རིམ་རྩ་འཛུགས་འཛུགས་སྐྱོང་ལ་ཤུགས་སྣོན་རྒྱག་རྒྱུ་དང་ཟུང་འབྲེལ་བཅས་བྱས་ཏེ་ནག་ཚོགས་དང་གཤེད་མའི་སྟོབས་ཤུགས་ཀྱི་ཉེས་གསོག་ལ་རྡུང་རྡེག་ཚ་ནན་གཏོང་བ་དང་གཉའ་བཅག་ནས་རྣམ་གནོན་རང་བཞིན་གྱི་རྣམ་པ་ཆགས་པ་བྱེད་དགོས་ལ་ནག་ཚོགས་དང་གཤེད་མའི་སྟོབས་ཤུགས་ཆགས་ས་རྩ་མེད་བཟོས་ནས་ཕུགས་ཕན་ལམ་སྲོལ་གྲུབ་སྟེ་རྒྱུན་ཆད་མེད་པར་མི་དམངས་ཀྱི་ཐོབ་ཚོར་དང་། བདེ་སྐྱིད་ཚོར་སེམས། བདེ་འཇགས་ཚོར་སེམས་བཅས་ཆེ་རུ་གཏོང་བ་དང་། སྤྱི་ཚོགས་ཞི་མཐུན་བརྟན་ལྷིང་སྲུང་སྐྱོང་། ཏང་གི་སྲིད་སྐྱོང་རྨང་གཞི་བརྟན་དུ་གཏོང་བ་བཅས་བྱས་ཏེ་ཕྱོགས་ཡོངས་ནས་འབྱོར་འབྲིང་སྤྱི་ཚོགས་བསྐྲུན་པའི་རྒྱལ་ཁ་ཕུ་ཐག་གཅོད་པ་དང་། དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་རླབས་ཆེའི་རྒྱལ་ཁ་ལེན་པ། ཀྲུང་ཧྭ་མི་རིགས་རླབས་ཆེན་བསྐྱར་དར་གྱི་ཀྲུང་གོའི་ཕུགས་མངོན་འགྱུར་བཅས་བྱ་ཆེད་བདེ་འཇགས་བརྟན་ལྷིང་གི་སྤྱི་ཚོགས་ཁོར་ཡུག་ཅིག་གཏོད་དགོས་ཞེས་བཏོན་ཡོད། 《བརྡ་ཐོའི》ནང་ཏང་གི་འགོ་ཁྲིད་དང་ཆབ་སྲིད་ཀྱི་ལེགས་ཆ་འདོན་སྤེལ་བྱ་རྒྱུ་མཐའ་འཁྱོངས་དང་། མི་དམངས་ཀྱི་བྱེད་པོའི་གནས་བབ་དང་མང་ཚོགས་ལ་དམ་པོར་བརྟེན་རྒྱུ་མཐའ་འཁྱོངས། ཕྱོགས་བསྡུས་བཅོས་སྒྲིག་དང་ཁུར་མཉམ་ལེན་དང་དོན་སྤྱི་སྒྲུབ་མཐའ་འཁྱོངས། ཁྲིམས་ལྟར་ཆད་པ་ནན་པོ་གཅོད་པ་དང་སྔ་ཙམ་དང་ཆུང་ས་ནས་རྡུང་རྡེག་གཏོང་རྒྱུ་མཐའ་འཁྱོངས། རྩ་ལག་མཉམ་བཅོས་དང་འབྱུང་རྩ་ནས་བཅོས་སྒྲིག་བྱ་རྒྱུ་མཐའ་འཁྱོངས་བཅས་བྱེད་དགོས་ཞེས་བཏོན་ཡོད།
《བརྡ་ཐོའི་》ནང་ནན་བཤད་བྱས་དོན། ནག་ཚོགས་དང་གཤེད་མ་དང་འབྲེལ་ཡོད་གནད་དོན་ཐོན་མང་བའི་གཙོ་གནད་ས་ཁུལ་དང་། གཙོ་གནད་ལས་རིགས། གཙོ་གནད་ཁྱབ་ཁོངས་བཅས་ལ་དམིགས་ནས་རྡུང་རྡེག་གི་མདུང་རྩེ་དེ་ཐོག་མཐའ་བར་གསུམ་དུ་མང་ཚོགས་ཀྱི་བསམ་འཆར་མང་བ་དང་སྙིང་ཁོང་རུས་པའི་གཏིང་ནས་ཁོང་ཁྲོ་བྱེད་པའི་ནག་ཚོགས་དང་གཤེད་མའི་སྟོབས་ཤུགས་ཀྱི་ཁྲིམས་འགལ་ཉེས་གསོག་སྣ་ཚོགས་ལ་ཕྱོགས་དགོས་པ་དང་། ཁྲིམས་ལྟར་ཆད་པ་ནན་པོ་གཅོད་རྒྱུ་དང་། སྔ་ཙམ་དང་ཆུང་ས་ནས་རྡུང་རྡེག་གཏོང་རྒྱུ། ངན་པ་ཚར་གཅོད་གཏོང་རྒྱུ་བཅས་མཐའ་འཁྱོངས་བྱས་ནས་ཐོག་མཐའ་བར་གསུམ་དུ་ནག་ཚོགས་དང་གཤེད་མའི་སྟོབས་ཤུགས་ཀྱི་ཁྲིམས་འགལ་ཉེས་གསོག་སྣ་ཚོགས་ལ་རྡུང་རྡེག་གཏོང་བའི་དམ་བསྒྲགས་རྣམ་པ་རྒྱུན་འཁྱོངས་བྱེད་དགོས་པ།
སྲིད་ཁྲིམས་ལས་ཁུངས་ཁག་གིས་སྲིད་ཇུས་དང་བཅའ་ཁྲིམས་ཀྱི་དབྱེ་མཚམས་སྔར་བས་གསལ་པོ་ཕྱེ་སྟེ་ཁྲིམས་འཛིན་གྱི་བསམ་བློ་གཅིག་གྱུར་དང་མཐུན་སྦྱོར་གཞོཌ་འདེཌ་ལ་ཤུགས་སྣོན་བརྒྱབ་ནས། ནག་ཚོགས་དང་གཤེད་མའི་སྟོབས་ཤུགས་ཀྱི་ཁྲིམས་འགལ་ཉེས་གསོག་གི་བྱེད་སྤྱོད་སྣ་ཚོགས་ལ་རྡུང་རྡེག་ཚ་ནན་གཏོང་རྒྱུ་མཐའ་འཁྱོངས་བྱེད་དགོས་ལ། ཁྲིམས་ལྟར་གྱོད་གཞི་ནན་པོ་བསྒྲུབ་རྒྱུ་མཐའ་འཁྱོངས་བྱས་ཏེ། གྱོད་གཞི་སྒྲུབ་གཉེར་གྱི་སྤུས་ཚད་དང་ཕན་འབྲས་གཅིག་གྱུར་ཡོང་རྒྱུ་འགན་ལེན་དང་། སྲིད་ཇུས་ཀྱི་ཕན་འབྲས་དང་། བཅའ་ཁྲིམས་ཀྱི་ཕན་འབྲས། སྤྱི་ཚོགས་ཀྱི་ཕན་འབྲས་བཅས་གཅིག་གྱུར་ཡོང་རྒྱུ་འགན་ལེན་བྱེད་དགོས་པ། ལྷུག་ནན་མཉམ་བཟུང་གི་ཉེས་དོན་སྲིད་ཇུས་ལག་བསྟར་ནན་པོ་བྱས་ནས་ནག་ཚོགས་དང་གཤེད་མའི་ངོ་བོ་ལྡན་པའི་ཚོགས་པའི་ནང་གི་ཉེས་གསོག་སྒྲིག་འཛུགས་བྱེད་མཁན་དང་། འགོ་འཁྲིད་མཁན། གཏེ་པོའི་ཁོངས་མི་བཅས་དང་། དེ་བཞིན་དེ་དག་སྲུང་སྐྱོབ་བྱེད་མཁན་ལ་ཁྲིམས་ལྟར་ཆད་པ་ནན་པོ་གཅོད་པ་དང་། ཉེས་གསོག་གནས་ཚུལ་ཅུང་ཡང་བའི་ཉེས་གསོག་པ་གཞན་པར་ཁྲིམས་ལྟར་ཆད་པ་གཅོད་ཚད་ཡང་དུ་གཏོང་དགོས་པ། ཁྲིམས་ལྟར་དུས་ཐོག་ཏུ་སྒོ་ཐེལ་རྒྱག་པ་དང་། བཀག་ཉར། བཀག་འདོམས་སོགས་ཀྱི་བྱེད་ཐབས་སྤྱོད་པ་དང་བདའ་འདེད་གཏོང་བ་དང་། གཞུང་བཞེས་གཏོང་བ། རྒྱུ་ནོར་གྱི་ཉེས་ཆད་གཏོང་བ་དང་དེ་བཞིན་སྲིད་འཛིན་དངུལ་ཆད་གཏོང་བ་སོགས་ཀྱི་བྱེད་ཐབས་སྣ་ཚོགས་མཉམ་དུ་སྤྱད་དེ། ནག་ཚོགས་སྟོབས་ཤུགས་ཀྱི་དཔལ་འབྱོར་རྨང་གཞི་རྩ་མེད་བཟོ་དགོས་པ། རང་འགུལ་ངང་འདྲི་གཅོད་ཀྱིས་ལྟེ་བ་བྱེད་པའི་ཉེས་དོན་གཏུག་བཤེར་ལམ་ལུགས་སྒྱུར་བཅོས་དང་འཚམ་པ་བྱས་ཏེ་གྱོད་གཞིའི་དོན་དངོས་ཀྱི་འགག་སྒོ་དང་། དཔང་རྟགས་ཀྱི་འགག་སྒོ གོ་རིམ་གྱི་འགག་སྒོ བཅའ་ཁྲིམས་འཚམ་སྤྱོད་ཀྱི་འགག་སྒོ་བཅས་ཡག་པོ་བསྲུངས་ནས་ཉེས་རྡུང་ལ་བརྟེན་ནས་རང་ཉེས་ངོས་ལེན་ཞུ་རུ་འཇུག་པའི་བྱེད་སྟངས་གཏན་འགོག་དང་། ནག་མེད་ཉེས་འགེལ་གྱི་གྱོད་གཞི་ཐོན་རྒྱུ་སྔོན་འགོག་བྱས་ནས་གྱོད་གཞི་ཚང་མ་དཔང་རྟགས་ཁུངས་བཙན་གྱི་གྱོད་གཞིར་འགྱུར་རྒྱུའི་འགན་ལེན་བྱེད་དགོས།
《བརྡ་ཐོའི་》ནང་བླང་བྱ་བཏོན་དོན། སྡེ་ཚན་ཁག་གིས་རིམ་ཁག་ཏང་ཨུད་ཀྱི་འགོ་ཁྲིད་འོག་སྤྱི་ཚོགས་བདེ་འཇགས་ཕྱོགས་བསྡུས་བཅོས་སྐྱོང་གི་ལེགས་ཆ་འདོན་སྤེལ་བྱས་ཏེ་འགན་འཁྲི་རང་འཁུར་དང་འཁུར་མཉམ་ལེན་དང་དོན་སྤྱི་སྒྲུབ་ལ་སྐུལ་འདེད་གཏོང་བ་དང་བྱེད་ཐབས་སྣ་ཚོགས་སྤྱད་དེ་ནག་ཚོགས་དང་གཤེད་མའི་སྟོབས་ཤུགས་ཀྱི་ཁྲིམས་འགལ་ཉེས་གསོག་གི་མངོན་གསལ་དོད་པའི་གནད་དོན་སྔོན་འགོག་དང་ཐག་གཅོད་བྱེད་དགོས་པ་དང་། འབྲེལ་ཡོད་སྡེ་ཚན་ཁག་གིས་རང་ཉིད་ཀྱི་འགན་ནུས་དང་ཟུང་འབྲེལ་བྱས་ཏེ་རང་འགུལ་ངང་ནག་སེལ་གཤེད་བཅོམ་གྱི་ཆེད་དོན་འཐབ་རྩོད་ནང་གི་འགན་འཁྲི་དང་ལས་འགན་ཡག་པོ་འཁུར་བ་དང་། ཁྲིམས་ལྟར་སྲིད་འཛིན་དང་ཁྲིམས་ལྟར་འགན་འཁྲི་བསྒྲུབས་པ། གཙོ་གནད་ལས་རིགས་དང་གཙོ་གནད་ཁྱབ་ཁོངས་ཀྱི་ལྟ་སྐུལ་དོ་དམ་ལ་ཤུགས་སྣོན་རྒྱག་པ། སྲིད་འཛིན་ཐད་དགོས་པའི་ལས་ཀ་མི་བྱེད་པར་མི་དགོས་པའི་ལས་རྙོག་བཟོ་རྒྱུ་གཏན་འགོག་བཅས་བྱས་ཏེ། ནུས་ཤུགས་ཡོད་རྒུས་ནག་ཚོགས་དང་གཤེད་མའི་སྟོབས་ཤུགས་མཆེད་རྒྱུའི་བར་མཐོངས་ཆུང་དུ་གཏོང་དགོས་པ། འབྲེལ་ཡོད་སྡེ་ཚན་ཁག་གིས་རྒྱུན་གཏན་གྱི་ཁྲིམས་འཛིན་ཞིབ་བཤེར་ཁྲོད་ཤེས་རྟོགས་བྱུང་བའི་ནག་ཚོགས་དང་གཤེད་མའི་ཁུངས་སྣེ་དུས་ཐོག་ཏུ་སྤྱི་བདེ་ལས་ཁུངས་ལ་བརྡ་ཁྱབ་བཏང་ནས་ཁུངས་སྣེ་རྩིས་སྤྲོད་བྱེད་པའི་ལམ་སྲོལ་འཛུགས་པ་དང་འཐུས་སྒོ་ཚང་དུ་གཏོང་དགོས་པ། སྲིད་ཁྲིམས་ལས་ཁུངས་ཀྱིས་གྱོད་གཞི་སྒྲུབ་གཉེར་བྱེད་སྐབས་ཤེས་རྟོགས་བྱུང་བའི་ལས་རིགས་དོ་དམ་གྱི་ཞན་ཆ་དུས་ཐོག་ཏུ་འབྲེལ་ཡོད་སྡེ་ཚན་ལ་བརྡ་ཁྱབ་གཏོང་བ་དང་ལྟ་སྐུལ་དོ་དམ་ལ་ཤུགས་སྣོན་དང་སྲིད་འཛིན་ཁྲིམས་འཛིན་གྱི་གྲོས་འགོ་འདོན་དགོས།
《བརྡ་ཐོའི་》ནང་བསྟན་དོན། ནག་སེལ་གཤེད་བཅོམ་བྱ་རྒྱུ་དེ་རུལ་རྒོལ་འཐབ་རྩོད་དང་། གཞི་རིམ་གྱི“སྦྲང་རྡུང”དང་ཟུང་འབྲེལ་བྱས་ནས་ནག་ཚོགས་དང་གཤེད་མའི་སྟོབས་ཤུགས་ལ་སྲུང་སྐྱོབ་བྱེད་མཁན་རྩད་གཅོད་གཏིང་ཟབ་བྱེད་དགོས་པ་དང་། སྒྲིག་ཁྲིམས་ཞིབ་བཤེར་ལྟ་ཞིབ་ལས་ཁུངས་ཀྱིས་ནག་ཚོགས་དང་གཤེད་མ་དང་འབྲེལ་ཡོད་ཏང་ཡོན་ལས་བྱེད་པའི་གནད་དོན་བཅོས་སྒྲིག་བྱ་རྒྱུ་དེ་མང་ཚོགས་ཀྱི་འཁྲིས་སུ་ཐོན་པའི་རུལ་སུངས་གནད་དོན་བཅོས་སྒྲིག་བྱ་རྒྱུའི་གཙོ་གནད་དུ་བརྩི་བ་དང་འབྲེལ་སྒྲིག་ཁྲིམས་ལག་བསྟར་དང་ལྟ་སྐུལ་དང་སྐོར་གཟིགས་སྐོར་དཔྱོད་ལས་དོན་ནང་འཇོག་དགོས་པ། སྒྲིག་ཁྲིམས་ཞིབ་བཤེར་ལས་ཁུངས་དང་སྲིད་ཁྲིམས་ལས་ཁུངས་ཁག་གིས་གནད་དོན་གྱི་ཁུངས་སྣེ་མགྱོགས་མྱུར་རྩིས་སྤྲོད་བྱེད་པའི་ཚུར་ལན་ལམ་སྲོལ་བཙུགས་ནས་ནག་ཚོགས་དང་གཤེད་མ་དང་འབྲེལ་བ་ཡོད་པའི་ཁྲིམས་འགལ་ཉེས་གསོག་གྱོད་གཞིའི་རྒྱབ་ཀྱི་རུལ་སུངས་གནད་དོན་རྩད་གཅོད་གཏིང་ཟབ་བྱས་ནས་གྱོད་གཞི་དེ་རང་ལ་དམིགས་ནས་གྱོད་གཞི་སྒྲུབ་གཉེར་དང་དོན་དེ་རང་ལ་དམིགས་ནས་ཤོད་རྒྱུ་གཏན་འགོག་བྱེད་དགོས་པ། རིམ་ཁག་སྒྲིག་བཤེར་ལྟ་ཞིབ་ལས་ཁུངས་ཀྱིས་ཏང་ཡོན་ལས་བྱེད་པ་དང་ནག་ཚོགས་དང་གཤེད་མ་དང་འབྲེལ་ཡོད་གནད་དོན་དེ་སྒྲིག་ཁྲིམས་ལག་བསྟར་དང་ཞིབ་བཤེར་ཐག་གཅོད་ཀྱི་གཙོ་གནད་ཏུ་བརྩིས་ཏེ་ནག་སེལ་གཤེད་བཅོམ་གྱི་ཆེད་དོན་འཐབ་རྩོད་ནང་ཤེས་རྟོགས་བྱུང་བའི་སྲུང་སྐྱོབ་མཁན་གྱི་གནད་དོན་ཁུངས་སྣེ་སྔོན་ལ་ཐག་གཅོད་བྱེད་པ་དང་གཅིག་ཤེས་རྟོགས་བྱུང་ན་གཅིག་ཐག་གཅོད་བྱེད་པ་དང་། སུ་ཞིག་དང་འབྲེལ་བ་ཡོད་རུང་ཚང་མ་རྩད་གཅོད་མཐའ་གཅིག་ཏུ་བྱེད་པ་ལས་རྒྱ་ཡན་དུ་གཏན་ནས་གཏོང་མི་ཆོག་པ། བསྒྲུབ་རྒྱུར་ལྟ་སྐུལ་བྱ་ཤུགས་ཆེ་རུ་བཏང་ནས་སྲུང་སྐྱོབ་བྱེད་མཁན་ལ་རྡུང་རྡེག་གཏོང་རྒྱུ་དེ་ནག་ཚོགས་དང་གཤེད་མའི་གྱོད་གཞི་མྱུལ་ཞིབ་དང་སྒྲུབ་གཉེར་བྱ་རྒྱུ་དང་ཟུང་འབྲེལ་བྱས་ནས་མཉམ་དུ་མྱུར་ཞིབ་དང་སྒྲུབ་གཉེར་ཐུབ་པ་བྱེད་དགོས་པ་དང་འབྲེལ་ནག་ཚོགས་དང་གཤེད་མ་འབྲེལ་བ་ཡོད་པ་དང་། རུལ་སུངས་ཡུན་རིང་། འབྲེལ་བ་ཟབ་པ་བཅས་ཀྱི་གྱོད་གཞི་དང་དེ་བཞིན་དབུལ་སྒྲོལ་འགག་སྒྲོལ་ཁྱབ་ཁོངས་ཀྱི་ནག་ཚོགས་དང་གཤེད་མ་དང་འབྲེལ་ཡོད་རུལ་སུངས་ཀྱི་གྱོད་གཞི་དམ་འཛིན་བྱས་ཏེ་གཙོ་གནད་ཐོག་བསྒྲུབ་རྒྱུར་ལྟ་སྐུལ་བྱེད་དགོས།
《བརྡ་ཐོའི་》ནང་བླང་བྱ་བཏོན་དོན། རིམ་ཁག་ཏང་ཨུད་དང་སྲིད་གཞུང་གིས་ནག་སེལ་གཤེད་བཅོམ་གྱི་ཆེད་དོན་འཐབ་རྩོད་དེ་ཆབ་སྲིད་ཀྱི་ལས་འགན་གལ་ཆེན་ཞིག་ལ་བརྩིས་ནས་ལས་དོན་སྤྱི་ཡོངས་ཀྱི་གནས་བབ་དང་ལས་ཀའི་གལ་ཆེན་ཉིན་རེའི་གྲོས་རིམ་ནང་འཇོག་དགོས་པ་དང་། རིམ་ཁག་ཏང་ཨུད་དང་སྲིད་གཞུང་གི་འགན་འཁུར་བློ་མཐུན་གཙོ་བོས་འགན་འཁྲི་འཁུར་ཕོད་པ་དང་། གཏུགས་ཕོད་པ། དར་ཆ་གསལ་སྟོན་བཅས་ཀྱི་སྒོ་ནས་ནག་སེལ་གཤེད་བཅོམ་ལས་དོན་ལ་རྒྱབ་སྐྱོར་བྱས་ནས་སྲིད་ཁྲིམས་ལས་ཁུངས་ཀྱིས་ཁྲིམས་ལྟར་གྱོད་གཞི་སྒྲུབ་གཉེར་དང་། འབྲེལ་ཡོད་སྡེ་ཚན་གྱིས་ཁྲིམས་ལྟར་འགན་འཁྲི་བསྒྲུབ་རྒྱུ། སྲུང་སྐྱོབ་བྱེད་མཁན་རྩད་གཅོད་གཏིང་ཟབ་བཅས་བྱ་ཆེད་འགོག་རྐྱེན་སེལ་བ་དང་འགན་ལེན་ནུས་ལྡན་མཁོ་འདོན་བྱེད་དགོས་པ། ནག་ཚོགས་དང་གཤེད་མའི་སྟོབས་ཤུགས་དང་འབྲེལ་ཡོད་གནད་དོན་དང་ལྷག་པར་དུ་མང་ཚོགས་ཀྱི་བསམ་འཆར་མང་བའི་གྱོད་གཞི་ཆེ་གྲས་དང་གནད་ཆེའི་གྱོད་གཞིར་རྣམ་འགྱུར་ནན་པོ་འཛིན་ནས་སུ་ཞིག་དང་འབྲེལ་བ་ཡོད་རུང་ཚང་མ་རྩད་གཅོད་མཐའ་གཅིག་ཏུ་བྱེད་དགོས་པ་དང་ལྷག་པར་དུ་དེར་སྲུང་སྐྱོབ་བྱེད་མཁན་ཞིབ་བཤེར་གསལ་པོ་བྱས་ནས་ཁྲིམས་ལྟར་ཞིབ་བཤེར་ཐག་གཅོད་མཐའ་གཅིག་ཏུ་བྱས་ཏེ་ཁ་གསལ་དོན་གསལ་ཡོང་བ་བྱེད་དགོས།


text:
ཟླ་10ཚེས་8ཉིན་རང་སྐྱོང་ལྗོངས་ཏང་ཨུད་ཀྱི་ཧྲུའུ་ཅི་ཝུའུ་དབྱིང་ཅེ་ལྷོ་ཁ་གྲོང་ཁྱེར་གོང་དཀར་རྫོང་དང་ལྷ་ས་གྲོང་ཁྱེར་ཆུ་ཤུར་རྫོང་གི་ས་བབ་ཧ་ཅང་མཐོ་ས་ནས་སྣོད་བཅུད་བཟང་སར་གནས་སྤོ་དང་ཐོན་ལས་འཛུགས་སྐྲུན་སོགས་ཀྱི་ལས་དོན་ལ་བརྟག་ཞིབ་གནང་ཞིང་། འདི་ནི་ཝུའུ་དབྱིང་ཅེས་ཅང་ཕིང་སྐྱེ་དངོས་ཚན་རྩལ་ཚད་ཡོད་ཀུང་སིའི་སྒྲོམ་སྟེགས་འབྲི་ཏ་ས་འཛིན་འདེབས་འཛུགས་རྟེན་གཞིར་ཁེ་ལས་ཀྱི་ལས་བཟོ་དང་བྱམས་བརྩེའི་ངང་གླེང་མོལ་གནང་ནས་ཐོན་ལས་དབུལ་སྐྱོར་གྱི་ལས་དོན་སྤེལ་ཚུལ་སྐོར་ལ་མཁྱེན་རྟོགས་གནང་བཞིན་པ།
རྒྱལ་སྟོན་དུས་ཆེན་གྱི་ངལ་གསོ་རྫོགས་རྗེས་ཀྱི་ཉིན་དང་པོར་རང་སྐྱོང་ལྗོངས་ཏང་ཨུད་ཀྱི་ཧྲུའུ་ཅི་ཝུའུ་དབྱིང་ཅེ་ལྷོ་ཁ་གྲོང་ཁྱེར་གོང་དཀར་རྫོང་དང་ལྷ་ས་གྲོང་ཁྱེར་གྱི་ཆུ་ཤུར་རྫོང་ལ་ཕེབས་ནས་ས་བབ་ཧ་ཅང་མཐོ་ས་ནས་སྣོད་བཅུད་བཟང་སར་གནས་སྤོ་དང་ཐོན་ལས་འཛུགས་སྐྲུན་སོགས་ཀྱི་ལས་དོན་ལ་བརྟག་ཞིབ་གནང་བ་རེད། ཁོང་གིས་རིམ་པ་ཁག་དང་སྡེ་ཚན་ཁག་གིས“འདུ་ཤེས་བཞི”ཟབ་ཏུ་གཏོང་བ་དང་། ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་མཛུབ་ཁྲིད་དུ་བྱས་ནས་ཏང་གི་ཚོགས་ཆེན་བཅུ་དགུ་པ་དང་། སྐབས་བཅུ་དགུ་པའི་ཀྲུང་ཨུ་ཚང་འཛོམས་གྲོས་ཚོགས་ཐེངས་གཉིས་པ་དང་གསུམ་པ། ཀྲུང་དབྱང་གི་བོད་ཀྱི་ལས་དོན་སྐོར་གྱི་བཞུགས་མོལ་ཚོགས་འདུ་ཐེངས་དྲུག་པ་བཅས་ཀྱི་དགོངས་དོན་ལག་བསྟར་གཏིང་ཟབ་བྱེད་པ། མཐའ་སྐྱོང་བོད་བརྟན་སྐོར་གྱི་སྤྱི་ཁྱབ་ཧྲུའུ་ཅིའི་རྣམ་བཤད་གལ་ཆེན་ལག་བསྟར་བྱེད་པ།
མི་དམངས་ལྟེ་བར་འཛིན་པའི་འཕེལ་རྒྱས་ཀྱི་བསམ་བློ་མཐའ་འཁྱོངས་བྱེད་པ། གཞི་ཁྱོན་འོས་འཚམ་གཅིག་སྡུད་ཀྱི་རྩ་དོན་ལ་གཞིགས་ནས་སྣོད་བཅུད་སྲུང་སྐྱོང་དང་དམངས་ཕྱུག་དམངས་ཕན་དབར་གྱི་འབྲེལ་བ་ཐག་གཅོད་ཡང་དག་བྱས་ནས་འབྲེལ་ཡོད་ལས་དོན་ལ་སྐུལ་འདེད་ཏན་ཏིག་བཏང་སྟེ་ས་བབ་ཧ་ཅང་མཐོ་བའི་ས་ཁུལ་གྱི་ཞིང་འབྲོག་མང་ཚོགས་ཀྱི་ཐོན་སྐྱེད་དང་འཚོ་བའི་ཆ་རྐྱེན་ལེགས་སུ་ཆེན་པོ་བཏང་ནས་ཡུལ་བབ་དང་བསྟུན་པའི་ངང་ཐོན་ལས་འཕེལ་རྒྱས་གཏོང་བ་དང་། མང་ཚོགས་དབུལ་སྒྲོལ་ཕྱུག་འགྱུར་ཡོང་བར་རོགས་རམ་བྱེད་པ། དབུལ་སྒྲོལ་གྱི་ལམ་བུའི་ཐོག་དུད་ཚང་གཅིག་དང་མི་གཅིག་ཀྱང་མ་ལུས་པ་བྱེད་པ་བཅས་ཀྱི་སྒོ་ནས་མང་ཚོགས་ཀྱི་ཐོབ་ཚོར་དང་བདེ་སྐྱིད་ཚོར་སེམས་ཟམ་མི་ཆད་པར་ཟབ་ཏུ་གཏོང་དགོས་པའི་ནན་བཤད་གནང་བ་རེད།
ལྗོངས་ཏང་ཨུད་ཀྱི་རྒྱུན་ཨུ་ལྷ་ས་གྲོང་ཨུད་ཀྱི་ཧྲུའུ་ཅི་པད་མ་དབང་འདུས་དང་། ལྗོངས་ཏང་ཨུད་ཀྱི་རྒྱུན་ཨུ་དྲུང་ཆེ་ལིའུ་ཅང་། ལྗོངས་མི་དམངས་འཐུས་ཚོགས་རྒྱུན་ལས་ཨུ་ལྷན་གྱི་ཀྲུའུ་རེན་གཞོན་པ་ལྷོ་ཁ་གྲོང་ཨུད་ཀྱི་ཧྲུའུ་ཅི་ཞུས་ཁྲེང་ཚང་། རང་སྐྱོང་ལྗོངས་ཀྱི་ཀྲུའུ་ཞི་གཞོན་པ་འཇམ་དཔལ་བཅས་ལྷན་དུ་ཕེབས་ཡོད་པ་རེད།
ཝུའུ་དབྱིང་ཅེས་ས་བབ་ཧ་ཅང་མཐོ་བའི་ས་ཁུལ་ནས་སྣོད་བཅུད་བཟང་བའི་འཕྲེང་འགོ་ཤང་འཕྲེང་འགོ་གྲོང་ཚོའི་གནས་སྤོ་བཀོད་སྒྲིག་བྱ་ཡུལ་དང་ས་བབ་ཧ་ཅང་མཐོ་བའི་ས་ཁུལ་ནས་སྣོད་བཅུད་བཟང་བའི་དགོན་སྟོད་གྲོང་རྡལ་སྲིན་བུ་རིའི་གནས་སྤོ་བཀོད་སྒྲིག་བྱ་ཡུལ་དུ་ཕེབས་ཏེ་དེ་གའི་འཆར་འགོད་ལ་གཟིགས་པ་དང་འབྲེལ་སྡོད་ཁང་ནང་ཕེབས་ནས་བཀོད་སྒྲིག་བྱ་ཡུལ་གྱི་རྨང་གཞིའི་སྒྲིག་བཀོད་ཁག་གི་འཛུགས་སྐྲུན་གནས་ཚུལ་ལ་མཁྱེན་རྟོགས་ཞིབ་ཕྲ་གནང་བ་མ་ཟད། གྲོང་གསེབ་ཀྱི་ལས་བྱེད་པ་དང་མཉམ་དུ་དབུལ་སྒྲོལ་སྐོར་དང་ཕྱུག་པོ་ཆགས་ཐབས་སྐོར་གླེང་གནང་བ་རེད། ཝུའུ་དབྱིང་ཅེས་ས་བབ་ཧ་ཅང་མཐོ་བའི་ས་ཁུལ་ནས་སྣོད་བཅུད་བཟང་བའི་འཕྲེང་འགོ་ཤང་འཕྲེང་འགོ་གྲོང་ཚོའི་གནས་སྤོ་བཀོད་སྒྲིག་བྱ་ཡུལ་དེ་2017ལོའི་ཟླ་བཅུ་གཅིག་པར་ལས་འགོ་བཙུགས་ནས་འདི་ལོའི་ཟླ་བཅུ་པའི་ཟླ་མཇུག་ཏུ་ལས་མཇུག་འགྲིལ་བཟོ་ཡོད་པ་དང་ལོ་འདི་གར་གནས་སྡོད་བྱ་རྒྱུ་ཡིན་པ་དང་། ས་བབ་ཧ་ཅང་མཐོ་བའི་ས་ཁུལ་ནས་སྣོད་བཅུད་བཟང་བའི་དགོན་སྟོད་གྲོང་རྡལ་གྱི་སྲིན་བུ་རིའི་གནས་སྤོ་བཀོད་སྒྲིག་བྱ་ཡུལ་ལ་སྒྲིག་བཀོད་ཞིང་ལས་དང་། སྒྲིག་བཀོད་འབྲོག་ལས། སྣོད་བཅུད་འབྲས་ཤིང་ནགས་ལས། སོས་དལ་སྤྲོ་གསེང་ཡུལ་སྐོར་བཅས་གཞི་གཅིག་ཅན་འཕེལ་རྒྱས་བཏང་ནས་ཐོན་ལས་ལ་སྤྱོད་པའི་ས་ཆ་མུའུ་ཁྲི་2.1དང་སྣོད་བཅུད་ལ་སྤྱོད་པའི་ས་ཆ་མུའུ་ཁྲི་3.6ཟིན་རྒྱུའི་འཆར་གཞི་ཡོད་པ་དང་ད་ཆ་ཇུས་འགོད་རགས་ཙམ་ལེགས་གྲུབ་ཟིན་ནས་ཟླ་10པའི་ཟླ་དཀྱིལ་ནས་འགོ་བརྩམ་རྒྱུ་ཡིན་ལུགས་མཁྱེན་རྟོགས་གནང་ཞིང་། ཁོང་གིས་ཉེ་བའི་ལོ་ཤས་རིང་ལྷོ་ཁ་གྲོང་ཁྱེར་གྱིས་གྲོང་ཁྱེར་དེ་གའི་དབུལ་སྒྲོལ་འགག་སྒྲོལ་གྱི་ལས་དོན་དོ་དོ་ནན་ནན་དང་། ལྷག་བསམ་ཆེ་བ། ནུས་ཤུགས་ཡོད་རྒུ་བཅས་ཀྱིས་ཡག་པོ་བསྒྲུབས་པ་མ་ཟད། “ལྗོངས་ཡོངས་མིག་མངས་འགྲིག་སྐོར་གཅིག”གི་བསམ་བློ་བརྟན་པོ་བཙུགས་ནས་འགན་འཁྲི་ཁུར་ཕོད་པ་དང་རང་འགུལ་ངང་ལས་དོན་བསྒྲུབས་ཏེ་ས་ཞིང་སོགས་ཀྱི་ཐོན་སྐྱེད་རྒྱུ་ཆ་མཁོ་འདོན་བྱས་ནས་ལྗོངས་ཡོངས་ཀྱི་ས་བབ་ཧ་ཅང་མཐོ་བ་ནས་སྣོད་བཅུད་བཟང་སར་གནས་སྤོས་ལས་དོན་ལ་འབུལ་དགོས་ངེས་ཀྱི་ལེགས་སྐྱེས་ཕུལ་ཡོད་ཅེས་གསུངས་པ་དང་། ཁོང་གིས་གོམ་སྟབས་རྗེས་མར་གཞི་ཁྱོན་འོས་འཚམ་གཅིག་སྡུད་ཀྱི་རྩ་དོན་ལ་གཞིགས་ཏེ། དབུལ་སྐྱོར་གནས་སྤོ་དེ་གྲོང་ཁྱེར་དང་གྲོང་རྡལ་ལ་གཅིག་སྡུད་དང་ཐོན་སྐྱེད་རྒྱུ་ཆ་འབེལ་བ་དང་རྨང་གཞིའི་སྒྲིག་བཀོད་བལྟོས་བཅས་ཀྱིས་འཐུས་སྒོ་ཚང་བའི་ས་ཁུལ་དུ་གཅིག་སྡུད་བྱ་རྒྱུའི་དབར་གྱི་འབྲེལ་བ་ཐག་གཅོད་ཡང་དག་བྱེད་པ་དང་། ས་བབ་ཧ་ཅང་མཐོ་བ་ནས་སྣོད་བཅུད་བཟང་སར་གནས་སྤོས་ལས་དོན་དེ་མཐའ་མཚམས་འབྱོར་འབྲིང་གྲོང་ཚོ་བསྐྲུན་རྒྱུ་དང“བླ་ན་མེད་པའི་རྒྱལ་ཁབ་ཀྱི་ས་ཆ་སྲུང་མཁན་དང་བདེ་སྐྱིད་ལྡན་པའི་ཁྱིམ་གཞིས་སྐྲུན་མཁན”བརྗོད་དོན་གཙོ་བོའི་གྲོང་གསེབ་དར་རྒྱས་གཏོང་བའི་འཐབ་ཇུས་སོགས་དང་ཟུང་འབྲེལ་བྱས་ནས་གནས་སྤོ་བྱེད་མཁན་མང་ཚོགས་ལ་སེམས་ཁུར་ཏན་ཏིག་བྱེད་པ་དང་། སློབ་གསོ་ཁྲིད་སྟོན་ལ་ཤུགས་སྣོན་རྒྱག་པ། ཁོང་ཚོར་དཀའ་སྤྱད་ཀྱི་གྲ་སྒྲིག་ཡག་པོ་དགོས་པ་དང་དཀའ་ངལ་དངོས་ཁྱད་བསད་བྱ་རྒྱུར་རོགས་རམ་བྱེད་པའི་ཐོག་ནས་ས་གནས་ཀྱི་སྤྱི་ཚོགས་ནང་མཉམ་འདྲེས་སྔར་བས་ཡག་པོ་ཐུབ་པ་དང་དཀའ་སྤྱད་ཀྱི་རྔུལ་ཆུར་བརྟེན་ནས་དབུལ་སྒྲོལ་ཕྱུག་འགྱུར་ཡོང་བའི་ཕུགས་འདུན་འགྲུབ་པར་བྱས་ཏེ་མིག་མཐོང་ལག་ཟིན་ཐུབ་པའི་དོན་དངོས་སུ་འགྱུར་བ་བྱེད་དགོས། མང་ཚོགས་ཀྱི་ལམ་ཕྱོགས་མཐའ་འཁྱོངས་བྱས་ནས་དམངས་ཀྱི་འདོད་བློར་བརྩི་བཀུར་གང་ལེགས་ཞུ་བ་དང་དམངས་ཀྱི་བློ་གྲོས་གཅིག་སྡུད་བྱས་ཏེ་ཁང་པའི་བཀོད་པ་ལུགས་མཐུན་ངང་ཇུས་འགོད་ཀྱིས་གནས་སྤོའི་ཁང་པ་སྤྱོད་གོ་ཆོད་པ་དང་། ཁུངས་ཐུབ་པ། འདང་ངེས་ཡོད་པ་བཅས་ཡོང་བ་བྱས་ཏེ་གནས་སྤོ་བྱེད་མཁན་མང་ཚོགས་ཀྱི་འཚོ་བར་སྟབས་བདེ་བསྐྲུན་དགོས་ཞེས་གསུངས་པ་རེད།
ཐོན་ལས་འཕེལ་རྒྱས་གཏོང་རྒྱུ་ནི་དབུལ་སྒྲོལ་འགག་སྒྲོལ་གྱི་དམག་འཐབ་ལ་རྒྱལ་ཁ་ལེན་པའི་ལས་དོན་གཙོ་བོ་ཞིག་ཡིན། ཉེ་བའི་ལོ་ཤས་རིང་། ལྷོ་ཁ་གྲོང་ཁྱེར་གྱིས་ཐོན་ལས་འཕེལ་རྒྱས་ལ་བརྟེན་ནས་དུད་ཚང་དབུལ་པོ་ལས་ཞུགས་ཐུབ་པ་བྱས་ཏེ་ཁོང་ཚོར་ཡོང་འབབ་དངོས་དངོས་རྗེན་རྗེན་གྱིས་འཕར་བ་བྱས་ཡོད། ཝུའུ་དབྱིང་ཅེས་ཅང་ཕིང་སྐྱེ་དངོས་ཚན་རྩལ་ཚད་ཡོད་ཀུང་སིའི་སྒྲོམ་སྐྱོར་མཐོ་བའི་འབྲི་ཏ་ས་འཛིན་འདེབས་འཛུགས་རྟེན་གཞི་དང་སྐྱིད་གཤོངས་གྲོང་རྡལ་བྲག་ཆེན་གྲོང་ཚོའི་སོས་དལ་ལྟ་སྐོར་འཐུ་བསྡུའི་ཐོན་ལས་གླིང་གི་དྲོད་ཁང་ནང་ཕེབས་ནས་དེ་གའི་ལས་བཟོ་དང་གླེང་མོལ་གནང་སྟེ་ཐོན་ལས་དབུལ་སྐྱོར་ལས་དོན་བསྒྲུབས་ཚུལ་ལ་མཁྱེན་རྟོགས་གནང་ཞིང་། ཁོང་གིས་མ་དངུལ་སྔར་བས་མང་བ་གཞི་རིམ་ལ་གཏོང་བ་དང་། ཞིང་འབྲོག་ཁུལ་ལ་གཏོང་རྒྱུ་མཐའ་འཁྱོངས་བྱས་ཏེ་གནད་སྨིན་དབུལ་སྐྱོར་ཁྲོད་ཐོན་ལས་ཀྱིས་འདེགས་སྐྱོར་སྣེ་ཁྲིད་ཡག་པོ་བྱས་ནས། ཐོན་ལས་རྒྱུན་མཐུད་དང་ཁྱབ་གདལ་ཡོང་བ་འགན་ལེན་དང་མང་ཚོགས་ཕ་ཡུལ་དང་རང་ས་ནས་ཁ་འབྲལ་མི་དགོས་པར་ཐོན་ལས་འཕེལ་རྒྱས་ནང་ཞུགས་ཏེ་མང་ཚོགས་དབུལ་སྒྲོལ་དང་དབུལ་པོ་བསྐྱར་ལོག་མི་ཡོང་བ་དང་རིམ་པ་ཁག་དང་སྡེ་ཚན་ཁག་གིས་ཁེ་ལས་སྔར་བས་མང་བ་བོད་ལ་ཡོང་ནས་མ་འཇོག་བྱེད་པ་དང་བྱ་གཞག་བཏོད་དེ་དབུལ་སྒྲོལ་འགག་སྒྲོལ་ལ་རོགས་རམ་བྱ་རྒྱུའི་ལྕག་སྐུལ་གཏོང་དགོས་པའི་ནན་བཤད་གནང་བ་རེད།
ཝུའུ་དབྱིང་ཅེས་དབུལ་སྒྲོལ་འགག་སྒྲོལ་གྱི་ལས་དོན་ཡག་པོ་བསྒྲུབ་རྒྱུ་དེ་ཏང་ཀྲུང་དབྱང་གི་འགྱུར་མེད་སྟོབས་ལྡན་གྱི་འགོ་ཁྲིད་དང་རྒྱལ་ཡོངས་མི་དམངས་ཀྱི་ཤུགས་ཆེའི་རྒྱབ་སྐྱོར་ལ་བརྟེན་དགོས་ལ་ལྗོངས་ཡོངས་ཀྱི་རྒྱ་ཆེའི་ལས་བྱེད་མང་ཚོགས་ཀྱི་འབད་པ་ལྷོད་མེད་ལའང་དེ་བས་བརྟེན་དགོས། རིམ་པ་ཁག་དང་སྡེ་ཚན་ཁག་གིས་ཀྲུང་དབྱང་གི་ཐུགས་ཁུར་དང་། རྒྱལ་ཡོངས་ཀྱི་རྒྱབ་སྐྱོར། རང་སྟོབས་རང་སྤེལ། དཀའ་སྤྱད་འབད་འཐབ་བཅས་དབར་གྱི་འབྲེལ་བ་ཐག་གཅོད་ཡག་པོ་བྱས་ནས་བསམ་བློའི་སློབ་གསོ་གཏོང་རྒྱུ་ཨང་དང་པོར་བཞག་སྟེ་དབུལ་སྐྱོར་དང་རིག་སྐྱོར་བློ་སྐྱོར་ཟུང་འབྲེལ་བྱེད་པ་མ་ཟད། རོགས་སྐྱོར་བྱེད་སྟངས་ལེགས་སུ་བཏང་སྟེ་ཚན་རྩལ་གསོ་སྦྱོང་ལ་ཤུགས་སྣོན་རྒྱག་པ་དང་། ནང་གནས་ཀྱི་སྒུལ་ཤུགས་སྔར་བས་འཕེལ་བར་བྱེད་པ། མི་རིགས་ཁག་གི་མང་ཚོགས་ཚོས་རང་ཉིད་ཀྱི་དཀའ་སྤྱད་ཀྱི་ལག་གཉིས་ལ་བརྟེན་ནས་བདེ་ཐང་དང་ཤེས་དཔལ་གྱི་འཚོ་བ་སྐྱེལ་རྒྱུར་སློབ་གསོ་ཁྲིད་སྟོན་བྱས་ནས་ད་ཆའི་བདེ་སྐྱིད་ལྡན་པའི་འཚོ་བ་ཡག་པོ་སྐྱེལ་དགོས། མང་ཚོགས་ཚོས་མཐའ་འཁོར་གྱི་ཁོར་ཡུག་ལ་གཅེས་སྤྲས་དང་དགའ་གཅེས་བྱ་རྒྱུར་སློབ་གསོ་ཁྲིད་སྟོན་དང་སྐུལ་སློང་བྱས་ནས་ཆུ་དང་། གློག ལམ། འཕྲིན་གཏོང་སོགས་རྨང་གཞིའི་སྒྲིག་བཀོད་འཛུགས་སྐྲུན་དང“ལྗོན་ཤིང་མེད་པའི་དུད་ཚང”མེད་པ་བཟོ་བའི་བྱ་སྤྱོད་ནང་ཧུར་ཐག་ཞུགས་ནས་གྲོང་གསེབ་སྔོ་ལྗང་དང་མཛེས་སྡུག་ལྡན་པར་འགྱུར་བ་བྱས་ཏེ་མང་ཚོགས་རྣམས་བདེ་སྐྱིད་ལྡན་པ་ཡོང་བ་བྱེད་དགོས་པའི་ནན་བཤད་གནང་བ་རེད།
ཝུའུ་དབྱིང་ཅེས་གོང་དཀར་རྫོང་དྲ་ཐོག་ཚོང་དོན་སྤྱི་པའི་ཞབས་ཞུའི་ལྟེ་གནས་སུ་ཕེབས་ནས་འབྲེལ་ཡོད་ཀྱི་གཉིས་གཏོད་ཁེ་ལས་ཀྱི་འགན་འཁུར་བ་དང་བྱམས་བརྩེའི་ངང་གླེང་མོལ་གནང་ནས་ཁེ་ལས་ཀྱི་ཐོན་ཟོག་ཞིབ་འཇུག་གསར་སྤེལ་དང་ཕྱིར་འཚོང་སོགས་ཀྱི་གནས་ཚུལ་མཁྱེན་རྟོགས་གནང་ཞིང་། ཁོང་གིས་རང་སྐྱོང་ལྗོངས་ཀྱིས་བཏོན་པའི་མཐོ་སློབ་ཀྱི་སློབ་ཐོན་སློབ་མའི་ལས་ཞུགས་ལས་གཏོད་ཀྱི་གཟིགས་སྐྱོང་སྲིད་ཇུས་རབ་དང་རིམ་པ་གང་ལེགས་སྤྱད་དེ་ཁེ་ལས་ཐོན་འཕར་ནུས་ཆེ་ཡོང་བ་དེ་ཁེ་ལས་ཀྱི་ལས་བཟོའི་ཕན་བདེའི་ཐོབ་ཐང་ལེགས་གཏོང་དང་ཞིང་འབྲོག་མང་ཚོགས་ལ་འབབ་འཕར་ཡོང་བའི་དབར་གྱི་འབྲེལ་བ་ཐག་གཅོད་ཡག་པོ་བྱས་ནས་མཐོ་སློབ་ཀྱི་སློབ་ཐོན་སློབ་མ་དེ་བས་མང་བ་ལས་གཏོད་དང་གྲོང་གསེབ་དར་རྒྱས་གཏོང་བའི་ནང་ཞུགས་ནས་མི་ཚེའི་རིན་ཐང་དང་ཕུགས་བསམ་འགྲུབ་པ་དང་མང་ཚོགས་སྔར་བས་མང་བ་དབུལ་སྒྲོལ་ཕྱུག་འགྱུར་གྱིས་འབྱོར་འབྲིང་ཕྱོགས་སུ་བསྐྱོད་རྒྱུར་སྣེ་ཁྲིད་བྱེད་དགོས་པའི་ནན་བཤད་གནང་བ་རེད།
ད་དུང་ཝུའུ་དབྱིང་ཅེས་ལྷ་ས་གྲོང་ཁྱེར་མཁའ་འགྲུལ་ཁུལ་གསར་གྱི་བྱེ་འགྱུར་བཅོས་སྒྲིག་དང་རྩི་ཤིང་བསྐྱར་གསོའི་རྣམ་གྲངས་དང་དེ་བཞིན་ཤིང་སོན་ནགས་ཤིང་སྐྱེ་འཕེལ་ལྟེ་གནས་ལ་ཕེབས་ནས་དེ་གའི་བྱེ་འགོག་བྱེ་བཅོས་ཀྱི་ལས་དོན་དང་ཤིང་འཛུགས་ནགས་བཟོའི་ལས་དོན་སྤེལ་ཚུལ་ལ་བརྟག་ཞིབ་གནང་ཞིང་། ཁོང་གིས་སྔོ་ཞིང་དྭངས་བའི་རི་ཆུ་གསེར་རི་དངུལ་རི་ཡིན་ལ་གངས་འཁྱགས་ཀྱིས་བསྡམས་པའི་ས་གཞི་ཡང་གསེར་རི་དངུལ་རི་ཡིན་པའི་འདུ་ཤེས་དང་བྱས་འབྲས་ཐོབ་པར་ངས་མི་རྩོད། བྱས་རྗེས་འཇོག་པར་ང་ཡིས་འབད་པའི་འདུ་ཤེས་བརྟན་པོ་འཛུགས་པ་དང་། སྲོལ་རྒྱུན་བཟང་པོ་རྒྱུན་འཛིན་དར་སྤེལ་བཏང་ནས་ཚེ་སྲོག་ལ་གཅེས་སྤྲས་བྱེད་པ་བཞིན་སྣོད་བཅུད་ཁོར་ཡུག་ལ་གཅེས་སྤྲས་བྱས་ཏེ་རང་རྟོགས་ངང་སྣོད་བཅུད་སྲུང་སྐྱོང་གི་འདུ་ཤེས་ཆགས་པ་དང་ནང་སེམས་སུ་ཟུག་པ་དང་ཕྱིའི་བྱ་སྤྱོད་ལ་འཁྱོལ་བ་བྱས་ནས་སྣོད་བཅུད་སྲུང་སྐྱོང་གི་འདུ་ཤེས་རྒྱ་ཆེའི་ལས་བྱེད་པ་དང་མང་ཚོགས་ཀྱི་སེམས་ནང་གཏིང་ཟབ་ཟུག་པ་བྱེད་དགོས་པ་དང་། རྒྱལ་ཁབ་ཀྱི་ས་ཆ་སྔོ་འགྱུར་གྱི་བྱ་སྤྱོད་ལ་སྐུལ་འདེད་ཤུགས་ཆེན་བཏང་ནས“ལྗོན་ཤིང་མེད་པའི་དུད་ཚང”མེད་པ་བཟོ་བའི་ལས་དོན་ཏན་ཏིག་ངང་སྤེལ་ཏེ། ཡུལ་བབ་དང་བསྟུན་པ་དང་ཚན་རིག་དང་མཐུན་པའི་འཆར་འགོད་བྱེད་པའི་ཁར་ལུགས་མཐུན་ངང་ཤིང་སྣ་འདེམས་གསོ་བྱས་ནས་སྔོ་འགྱུར་གྱི་སྤུས་ཚད་མཐོ་རུ་དང་ཕན་འབྲས་ལེགས་སུ་བཏང་སྟེ་བོད་ཀྱི་རི་སྔར་བས་སྔོ་བ་དང་། ཆུ་སྔར་བས་དྭངས་བ། མཁའ་རླུང་སྔར་བས་སོས་པ་བཅས་ཡོང་བ་བྱེད་དགོས་པའི་ནན་བཤད་གནང་བ་རེད།


text:
འབྲེལ་ཡོད་ཀྱི་དྲ་འབྲེལ།
ཟིན་བྲིས་གསར་ཤོས་གྲངས་བཅུ།
-
བོད་ཀྱི་གྲྭ་བཙུན་ཚོ་གླེང་སྟངས་ཤིག པར་ཡོང་ཁུངས་དྲ་རྒྱ་ཡིན། སད་མི་བདུན་པོ་དེ་རབ་ཏུ་བྱུང་དུས་སུ། ། བོད་ཀྱི་གྲྭ་བཙུན་དེ་ཀུན་གྱིས་བརྩི་བཀུར་བྱ...
-
ཚོགས་ ཆུང་ ཁག་ ཅིག་ གིས་ འདི་ ལྟརདུས་ ཚོད་ འཕྲོ་ བརླག་ ཏུ་ བཏང༌། སྤྱིར་ བཏང་ བོད་ གཞུང་ མང་ རྒྱལ་ ཡོངས་ ཚོགས་ ཆེན་ ཐེངས་ དང་ པོ་ འདིར་ ཕྱོགས...
-
ངས་བོད་ ཕྱི་ ནང་ གཉིས་ ཀྱི་ དྲ་ རྒྱ་ ཁག་ ཅིག་ ཏུ་ ཟིན་ བྲིས་ ཀྱི་ ས་ མིག་ ཅིག་ ཉར་ ནས། རང་ ཉིད་ ཡར་ རྒྱས་ དང་ མི་ རིགས་ ཀྱི་ བདེ་ སྡུག་ རེ་ ...
-
ངས་རྒྱུན་རིང་བོ་ཞིག་ལ་བོད་ཀྱི་ཡ་རབས་སྤྱོད་བཟང་ཞེས་པའི་མིང་ཚིག་འདིའི་དོན་ལ་བསམ་གཞིག་ཅིག་བཏང་བ་ཡིན་མོད། རང་ལ་ཤེས་ཡོན་དམན་དྲགས་པའི་རྐྱེན་གྱིས...
-
གྲོགས་ པོ་ ཨ་ རིག་ དགེ་ མཐོང་ ལ་ ཕུལ་ བ། འཕྲིན་ བསྐུར་ མཁན། ཁྲག་ ཐིགས། ཨ ་ རིག་ དགེ་ མཐོང་ ཨ ་ ཇོའི་ འགྲམ་ ནས་ སྐྱིད་ ན་ ཡང་ ། ། ཨ ་ ཁུ་ ...
-
སློབ་སྟོན་པ་ཟེར་བའི་དབང་འོག་ནས་ཐར་བའི་  > སྤྱིར་བཏང་བྱེས་ཀྱི་སྤྱི་ཚོགས་ནང་དུ་གཞུང་སྒེར་གྱི་དུས་དེབ་ཁ་གྲངས་མི་...
-
བསམ་འཆར་བཤད་ན་གོང་གི་ཟིན་བྲིས་གཞན་དག་ཀློག་ནས་བཤད་རོགས། དེ་མིན་ཕྱོགས་མང་བོ་ཞིག་ནས་གོ་ནོར་ཐེབས་སྲིད། སྤྱིར་བཏང་སྐད་ཆ་རིང་དྲགས་ནས་ཟིན་བྲིས་གཅི...
-
༄༅།། ལམ་ ལབ་ དུས་ ཡོད་ ཚད་ ཀྱི་ སེམས་ ལ་ ཏན་ ཏན་ མ་ འདྲ་ བ་ རེ་ འཆར་ སྲིད།ངས་ དེ་ རིང་ འབྲི་ བཞིན་ པའི་ ལམ་ འདི་ ཐོག་ མ་ གང་ ནས་ བྱུང་ རྩོད...
-
༄༅། །གྲྭ་ ཚང་ གི་ མཁན་ རིན་ པོ་ ཆེ་ དང་ ཁྲིམས་ བདག་ དགེ་ བསྐོས་ རྣམ་ གཉིས་ གཙོའི་ གྲོས་ ཚོགས་ འཐུས་ མི་ ཡོངས་ ཀྱིས་ སྐད་ བསྒྱུར་ སྡེ་ ཚན་ ཞི...
-
གྲྭ་ རྐྱང་ ངའི་ ཚོགས་ ཕོར་ གཅོག་ ཨེ་ ཐུབ་ བལྟས་ སོང་ ། བདག་ གི་ ཟིན་ བྲིས་ 《 སྤྱི་ ཚོགས་ སྐྱོན་ བརྗོད། རྣག་ ཐོག་ ཁབ་ གཙགས 》 ་ ཞེས་ པའི་ ནང་ ...
བོད་མིའི་སེམས་ཀྱི་མར་ལོ།
ས་སྟེང་འདི་ན་མེ་ལྟར་འབར་བའི་སྐྱེས་བུ་ཞིག།
གནམ་འོག་འདི་ན་འོད་ཀྱིས་བཞུད་པའི་སྟོན་པ་ཞིག།
འཇིག་རྟེན་འདི་ན་བྱམས་བརྩེ་བསྐྲུན་པའི་དྲིན་ཆེན་ཞིག།
ཕྱི་ནང་བར་ན་གྲུབ་མཐའ་རིས་མེད་གཟིགས་མཁན་ཞིག།
འཛམ་གླིང་ཧྲིལ་བོ་དྲང་བདེན་ཕྱག་གི་མཐིལ་དུ་ཉར།།
བོད་མིའི་བདེ་སྡུག་ཤར་ནུབ་རྒྱལ་ཁབ་ཡོངས་ལ་བསྒྲགས།།
གཞིས་བྱེས་གཉིས་ཀྱི་གནས་སྟངས་ཐུགས་ཀྱི་དཀྱིལ་དུ་བཟུང་།།
ཆོལ་གསུམ་མཐུན་སྦྲེལ་གསེར་གྱི་དར་ཐག་ཁྱེད་ཀྱིས་འཐེན།།
གོ་ལའི་སྟེང་གི་རྒྱལ་ཁབ་ཕལ་ཆེར་ཁྱེད་ལ་དགའ་དྲགས་ནས།།
རིན་ཆེན་ཕྱག་ཁྱེར་གྲངས་མེད་ཁྱེད་ལ་ཕུལ་ན་ཡང་།།
དད་ལྡན་བོད་མའི་སེམས་ཀྱི་གུས་འདུད་དྭངས་མ་འདི།།
གསེར་དངུལ་ཡོད་ཚད་གཅིག་ཏུ་སྤུངས་ཀྱང་འགྲན་ཟླ་མེད།།
གནམ་འོག་འདི་ན་འོད་ཀྱིས་བཞུད་པའི་སྟོན་པ་ཞིག།
འཇིག་རྟེན་འདི་ན་བྱམས་བརྩེ་བསྐྲུན་པའི་དྲིན་ཆེན་ཞིག།
ཕྱི་ནང་བར་ན་གྲུབ་མཐའ་རིས་མེད་གཟིགས་མཁན་ཞིག།
འཛམ་གླིང་ཧྲིལ་བོ་དྲང་བདེན་ཕྱག་གི་མཐིལ་དུ་ཉར།།
བོད་མིའི་བདེ་སྡུག་ཤར་ནུབ་རྒྱལ་ཁབ་ཡོངས་ལ་བསྒྲགས།།
གཞིས་བྱེས་གཉིས་ཀྱི་གནས་སྟངས་ཐུགས་ཀྱི་དཀྱིལ་དུ་བཟུང་།།
ཆོལ་གསུམ་མཐུན་སྦྲེལ་གསེར་གྱི་དར་ཐག་ཁྱེད་ཀྱིས་འཐེན།།
གོ་ལའི་སྟེང་གི་རྒྱལ་ཁབ་ཕལ་ཆེར་ཁྱེད་ལ་དགའ་དྲགས་ནས།།
རིན་ཆེན་ཕྱག་ཁྱེར་གྲངས་མེད་ཁྱེད་ལ་ཕུལ་ན་ཡང་།།
དད་ལྡན་བོད་མའི་སེམས་ཀྱི་གུས་འདུད་དྭངས་མ་འདི།།
གསེར་དངུལ་ཡོད་ཚད་གཅིག་ཏུ་སྤུངས་ཀྱང་འགྲན་ཟླ་མེད།།
ཟིན་བྲིས་འདིའི་བདག་དབང་ཆ་ཚང་ཨ་རིག་དགེ་མཐོང་ལ་ཡོད། ཟིན་བྲིས་བཟོ་བཀོད་པ་བསོད་ནམས་འོད་ཟེར།. Powered by Blogger.
Monday, March 14, 2011
2:32 PM | ཨ་རིག་དགེ་མཐོང་། ༄༅།། རྩོམ་རིག་གི་བླ་སྲོག | | Edit Post
བོད་ཀྱི་གྲྭ་བཙུན་ཚོ་གླེང་སྟངས་ཤིག
པར་ཡོང་ཁུངས་དྲ་རྒྱ་ཡིན།
སད་མི་བདུན་པོ་དེ་རབ་ཏུ་བྱུང་དུས་སུ། །
བོད་ཀྱི་གྲྭ་བཙུན་དེ་ཀུན་གྱིས་བརྩི་བཀུར་བྱེད། །
གྲྭ་བའི་གྲངས་ཀ་དེ་མང་དུ་ཕྱིན་པ་ནས། །
བོད་ཀྱི་གྲྭ་བཙུན་དེ་སྐྱོན་ཅན་ཡིན་པར་བསྒྲགས།
Wednesday, January 26, 2011
1:18 PM | ཨ་རིག་དགེ་མཐོང་། ༄༅།། རྩོམ་རིག་གི་བླ་སྲོག | | Edit Post
གྲྭ་བཙུན་ཡིན་མིན་ལ་དཔྱད་པ།
སྤྱིར་བཏང་དེ་རིང་ཁོ་བོས་འབྲི་འདོད་པ་འདི་ནི་སྔོན་གྱི་མཁས་དབང་དག་གིས་གསུངས་ཟིིན་ན་ཡང་། ད་ལྟའི་དུས་སུ་མང་བོ་ཞིག་གིས་གསུང་རབ་རྣམས་ཀློག་རྒྱུ་དང་དོན་ལ་དཔྱད་རྒྱུའི་ཕྱོགས་སུ་མི་འབད་པར་གྲྭ་བཙུན་ཡིན་མིན་ཆ་ཚང་ལ་ནག་ཉེས་ཤིག་འགེལ་གྱིན་འདུག དཔེར་ན། གྲྭ་བ་ཅིག་ཅིག་ཉིག་ཉིག་ལ་བུ་དང་ཆུང་མ་ཡོད་རབས་དང་། བཙུན་མ་ཅིག་ཅིག་ཉིག་ཉིག་ལ་དགའ་རོགས་མང་ཚུལ་གླེང་། དེ་ལབ་པ་ཙམ་གྱིས་ང་ཚོ་གྲྭ་བཙུན་དངོས་གནས་ཤིག་ལ་གནོད་འཇོག་རྒྱུ་ཅང་མེད་ཀྱང་། དེ་ལ་བརྟེན་ནས་ཁྱིམ་པ་སུན་འབྱིན་གྱི་ལས་དང་རང་གཞན་གཉིས་ཕོངས་ཀྱི་ལས་མང་དག་ཅིག་སྐྱེ་འགྱུར་དང་སྐྱེ་བཞིན་པ་ཡིན་པས་ན། དེའི་ཐད་ནས་གསལ་བཤད་ཅིག་བྱས་ན་ཕན་རྒྱུ་རེད་སྙམ་པའི་ཀུན་སློང་བཟང་བོ་ཡོད། འོན་ཀྱང་འགའ་རེས་ཕྲན་གྲྭ་པ་ཞིག་ཡིན་པས་གྲྭ་བཙུན་ལ་སྐད་ཆ་ཏོག་ཙམ་བཤད་ན་འཕར་འགྲོ་གི་ལབ་ཡང་སྲིད། ངས་ནི་དེ་ཚོ་ལ་ཁ་ཡ་མི་བྱེད།
1:11 PM | ཨ་རིག་དགེ་མཐོང་། ༄༅།། རྩོམ་རིག་གི་བླ་སྲོག | | Edit Post
རྒྱང་འཕེན་པ་དཀར་འདོན་བྱེད་རྒྱུ་ཡོད་དམ།
སྤྱིར་བཏང་བོད་ཡིག་ལ་དུང་བ་དང་བོད་སྐད་ལ་འབད་ན་ངའི་སེམས་ངོགས་ན་མི་དེ་ནི་གྲོགས་པོ་ཡག་ཤོས་ཤིག་གི་ཚད་ནས་བཞག་ཡོད། ད་དུང་བོད་ཡིག་དག་མ་འབྲི་བ་དང་བོད་རང་གི་སྐད་ཡིག་ཐོག་ནས་བཟོས་བའི་དྲ་རྒྱ་ཁག་ཏུ་སྐོར་ཉུལ་བྱེད་མཁན་ཚོ་ལ་བོད་པ་ཞིག་གི་ངོས་ཐད་ནས་དུང་ཞེན་ལོས་ཡོད།
Monday, January 10, 2011
10:34 AM | ཨ་རིག་དགེ་མཐོང་། ༄༅།། རྩོམ་རིག་གི་བླ་སྲོག | | Edit Post
གྲོགས་
པོ་ ཨ་ རིག་ དགེ་ མཐོང་ ལ་ ཕུལ་ བ།
འཕྲིན་
བསྐུར་ མཁན། ཁྲག་ ཐིགས།
ཨ་
རིག་ དགེ་ མཐོང་ ཨ་ ཇོའི་ འགྲམ་ ནས་ སྐྱིད་ ན་ ཡང་ ། །
ཨ་
ཁུ་ ཁྲག་ ཐིགས་ ཨ་ མདོའི་ ཡུལ་ ནས་ སུན་ གི་ འདུག།
ཨ་
བོ་ སྨྱོན་ པས་ ཨ་ ཇོ་ དྲན་ གི་ འདུག་ གི་ མོད།།
ཨ་
ཞིང་ ཚང་ གིས་ ཨ་ བོས་ དངོས་ གནས་ མི་ གཏོང་ གི།
Sunday, January 9, 2011
1:58 PM | ཨ་རིག་དགེ་མཐོང་། ༄༅།། རྩོམ་རིག་གི་བླ་སྲོག | | Edit Post
Saturday, October 30, 2010
7:36 AM | ཨ་རིག་དགེ་མཐོང་། ༄༅།། རྩོམ་རིག་གི་བླ་སྲོག | | Edit Post
རྩོམ་རིག་གི་བརྗོད་བྱ་ལས་གནའ་དེང་གི་རྩོམ་རིག་གླེང་བ།
ཐོག་མའི་གཏམ།
དེ་རིང་ངས་འདིར་མཐོ་བ་དང་དམའ་བ། ཆེན་པོ་དང་ཆུང་ངུའི་དབྱེ་འབྱེད་མེད་པར་འདིར་འཛོམས་ཀྱི་ཆོས་གྲོགས་ཚང་མ་ལ་འཚམས་འདྲི་བཀྲ་ཤིས་བདེ་ལེགས་སྔོན་དུ་བཏང་བའི་སྒོ་ནས་བགྲོ་གླེང་རྩོམ་ཤོག་སྒྲོག་རྒྱང་བྱེད་ཀྱི་ཡིན།སྤྱིར་བཏང་ཕྲན་ན་མཚོན་ན་རང་ངོ་རང་གིས་མི་ཟིན་རྒྱུ་མེད།ཤེས་ཡོན་གྱིས་དབུལ་བའི་སྐྱེ་བོ་ཐ་མལ་བ་ཞིག་ཡིན།མི་མང་གི་དབུས་སུ་གཏམ་བཤད་འཐེན་རྒྱུ་ལབ་ན།རང་ངོ་ཚ་རྒྱུ་དང་གཞན་གད་མོ་འཆོར་རྒྱུ་ལས་མ་མཆིས། ཡིན་ནའང་། རང་ཉིད་རྩོམ་རིག་ལ་དུང་བ་ཟབ་པའི་རྐྱེན་གྱིས་བོད་ཕྱི་ནང་གི་དུས་དེབ་དང་ཚགས་པར།དྲ་རྒྱ་བཅས་སུ་རྩོམ་ཡིག་ཁག་ཅིག་སྤེལ་བ་ལས།འདི་ལྟ་བུའི་མི་མང་འཛོམས་ས་ནས་རྩོམ་རིག་སྐོར་གྱི་བགྲོ་གླེང་ཞེས་སྒྲོག་འཇོག་རྒྱུ་ཅིག་མེད་པ་ཤེས་གསལ་རེད།འོན་ཀྱང་རིག་གནས་འཆད་འཁྲིད་ཀྱི་དགེ་རྒན་ཆེན་མོ་དང་རྩོམ་རིག་ལ་བྱང་ཆུབ་མཁན་འགའ་རེས་ཁེངས་བསྐྱུངས་བྱེད་ཁུལ་བྱས།
7:31 AM | ཨ་རིག་དགེ་མཐོང་། ༄༅།། རྩོམ་རིག་གི་བླ་སྲོག | | Edit Post
ཁག་
གཉིས་ པ།
བོད་
ཀྱི་ ཡིག་ ཐོག་ རྩོམ་ རིག་ གི་ འཕེལ་ རིམ་ གླེང་ བ།
མདོར་
ན་ བོན་ གྱི་ དུས་ སུ་ གླུ་ བ་ སྒྲུང་ བ།གཉེན་ དང་ གྱོད་ བཤད་ མཁན་ མང་ བ་ དེ་ དག་ གི་ ཁ་ ན་ སྙན་ ངག་ སྙན་ མོ་ རེ་ ཡོད་ ཚོད་ རེད།དེའི་ རྗེས་ ཀྱི་ དུས་ རབས་ ལ་ སྙན་ ངག་ གཞུང་ གི་ འཆད་ ཉན་ དར་ མ་ དར་ གྱི་ གནས་ སྐབས་ སྔ་ ཕྱི་ གཉིས་ ལས།སྔ་ མ་ དུས་ རབས་ བདུན་ པའི་ སྟོད་ ལ་ ཆོས་ བསྒྱུར་ མགོ་ བརྩམས་ པ་ ནས་ དུས་ རབས་ བཅུ་ གསུམ་ པའི་ དཀྱིལ་ སྟོད་ སྙན་ ངག་ 《མེ་ ལོང་ མ》་ བསྒྱུར་ བའི་ བར་ ལོ་ དྲུག་ བརྒྱ་ ཙམ་ གྱི་ རིང་ ལ་ སྙན་ ངག་ གམ་ གཞུང་ ལུགས་ འཆད་ ཉན་ མ་ དར་ ཞིང་ །སངས་ རྒྱས་ ཆོས་ ལུགས་ བསྒྱུར་ བ་ ནས་ སྙན་ ངག་ གི་ སློབ་ གསོ་ ཐེབས་ ཡོད་ ཅེས་ པ་ བདེན་ པ་ འདྲ།སྐྱེས་ རབས་ དཔག་ བསམ་ འཁྲི་ ཤིང་ སོགས་ ཆོས་ ལུགས་ ཀྱི་ སྙན་ ངག་ གྲགས་ ཅན་ སྐོར་ ཞིག་ དང་ །རཱ་ མ་ ཎའི་ གཏམ་ རྒྱུད།སྤྲིན་ གྱི་ ཕོ་ ཉ་ སོགས་ ཐུན་ མོང་ གི་ སྙན་ ངག་ གྲགས་ ཅན་ འགའ་ བོད་ དུ་ བསྒྱར་ ནས་ སྙན་ ངག་ གི་ བསྟན་ པ་ དར།
། མཛེས་
རྟོག་ སྐྱེད་ ཚུལ་ ནི་ ཀློག་ པ་ པོ་ ལ་ སྤྲོ་ སྣང་ སླེབས་ སུ་ བཅུགས་ པའི་ དོན་ དང་ །དེ་ ནི་ ཀློག་ པ་ པོ་ ཚོའི་ འདོད་ པ་ དང་ བསྟུན་ རྒྱུ་ ཞིག་ ལས་ ངས་ འདི་ རེད་ ཅེས་ ཁ་ ཚོན་ བཅད་ ནས་ བཤད་ རྒྱུ་ ཞིག་ མེད།ཀློག་ པ་ པོ་ འགའ་ རེ་ བརྡ་ རྙིང་ དང་ མངོན་ བརྗོད་ ཀྱིས་ བཅིངས་ པ་ ལ་ དགའ་ བ་ དང་ །ཁག་ ཅིག་ གིས་ དེ་ ལས་ ལྡོག་ སྟེ་ འདོད་ པས་ ན། གནའ་ དེང་ གི་ རྩོམ་ རིག་ གི་ མཛེས་ རྟོག་ སྐྱེད་ ཚུལ་ འདི་ ཡིན་ ཟེར་ མཛུབ་ མོ་ བཀར་ ས་ གཏན་ ནས་ མེད།
། མཛེས་
7:12 AM | ཨ་རིག་དགེ་མཐོང་། ༄༅།། རྩོམ་རིག་གི་བླ་སྲོག | | Edit Post
དོན་
གཉེར་ ཅན་ ཚོའི་ ཧོར་ གཙང་ འཇིགས་ མེད་ ཀྱི་ 《ཁྲག་ ཐིགས་ ལས་ སྐྱེས་ པའི་ ལྗང་ སྨྱུག》དང་ 《བོད་ ཀྱི་ རྩོམ་ རིག་ སྒྱུ་ རྩལ》་ ཀློག་ ན་ གསལ་ བོར་ ཤེས་ ནུས།བོད་ རང་ ལ་ མཚོན་ ནས་ ཞུས་ ན།གནའ་ བོའི་ དུས་ སུ་ འཆད་ རྩོད་ རྩོམ་ གསུམ་ ལ་ བྱང་ ཆུབ་ པའི་ མཁས་ པའི་ དབང་ བོ་ གྲངས་ ཀྱི་ མི་ ལོངས་ པ་ ཞིག་ མཆིས་ ཏེ།ཀོ་ ཞུལ་ གྲགས་ པ་ འབྱུང་ གནས་ དང་ རྒྱལ་ བ་ བློ་ བཟང་ མཁས་ གྲུབ་ གཉིས་ ཀྱིས་ བརྩམས་ པའི་ 《གངས་ ཅན་ མཁས་ གྲུབ་ རིམ་ བྱོན་ མིང་ མཛོད》་ ཅེས་ པའི་ ནང་ དུ།བོད་ རིགས་ མི་ དམངས་ རྣམས་ ཀྱིས་ རང་ བྱུང་ ཁམས་ ལ་ འཐབ་ རྩོད་ དང་ མ་ འོངས་ པའི་ འཚོ་ བ་ ལ་ ཡིད་ ཆེས་ བརྟན་ པོ་ ཡོད་ ཕྱིར་ སྙིང་ སྟོབས་ དགུ་ འགྱུར་ གྱིས་ མིའི་ རིགས་ ལོ་ རྒྱུས་ འཕེལ་ རྒྱས་ འགྲོ་ བའི་ ཤོག་ དཀར་ གྱི་ སྟེང་ དུ་ གསར་ གཏོད་ དང་ གསར་ བསྐྲུན་ གྱི་ རང་ བཞིན་ ལྡན་ པའི་ དཔེ་ རིས་ ངོ་ མཚར་ ཞིང་ བརྗིད་ ཆགས་ པ་ ཞིག་ བྲིས་ ཡོད་ པ་ རེད།
6:20 AM | ཨ་རིག་དགེ་མཐོང་། ༄༅།། རྩོམ་རིག་གི་བླ་སྲོག | | Edit Post
བསམ་འཆར་བཤད་ན་གོང་གི་ཟིན་བྲིས་གཞན་དག་ཀློག་ནས་བཤད་རོགས། དེ་མིན་ཕྱོགས་མང་བོ་ཞིག་ནས་གོ་ནོར་ཐེབས་སྲིད།
སྤྱིར་བཏང་སྐད་ཆ་རིང་དྲགས་ནས་ཟིན་བྲིས་གཅིག་གཉིས་ཤིག་གི་ནང་དུ་ཤོངས་མ་སོང་བས་འདིར་ལྟར་ཁག་བཞི་ལ་བགོས་ཏེ་སྤེལ་བ་ཡིན། མཇུག་ཏུ་རང་ཉིད་ཀྱི་ལྟ་ཚུལ་ཁག་ཅིག་གླེང་ན། ། རྩོམ་རིག་ལབ་ན་ཚད་མཐོ་ས་ནས་གླེང་རཡོད་ཀྱང་།ཅུང་ཙམ་མར་བབ་ནས་གླེང་ན་སྐད་ཆ་ཡག་པོ་ཞིག་བཤད་པ་ལ་གོ་ནུས་ཏེ།ཨུ་སིའི་རྩོམ་རིག་ཀཱོར་ཅིས་གསུངས་དོན།“རྩོམ་རིག་གི་རྒྱུ་རྐྱེན་དང་པོ་ནི་སྐད་ཆ་རེད།སྐད་ཆ་ནི་རྩོམ་རིག་གི་ཡོ་བྱད་གཙོ་བོ་ཡིན་ལ།སྐད་ཆ་དང་ཕྱི་རོལ་དོན་དངོས་སྣ་ཚོགས།འཚོ་བའི་སྣང་ཚུལ་སོགས་ཕྱོགས་གཅིག་ཏུ་འདུས་ཏེ་རྩོམ་རིག་གི་རྒྱུ་ཆ་གྲུབ་པ་རེད”
Wednesday, October 20, 2010
4:23 PM | ཨ་རིག་དགེ་མཐོང་། ༄༅།། རྩོམ་རིག་གི་བླ་སྲོག | | Edit Post
Saturday, October 16, 2010
3:09 AM | ཨ་རིག་དགེ་མཐོང་། ༄༅།། རྩོམ་རིག་གི་བླ་སྲོག | | Edit Post
དེ་རིང་ནི་ཕྲན་ཕ་ཡུལ་དང་ཁ་གྱེས་ནས་བགྲང་བྱ་བཅུ་གཅིག་རེད། དེའི༷་རིང་ཕ་ཡུལ་གྱི་གཉེན་ཉེ་འབྲེལ་དང་རི་ཆུ་ནགས་གསུམ་དྲན་པའི་གདུང་བ་སེམས་ཀྱིས་མི་བཟོད་ཀྱང། སྟག་ཤར་ཞིག་གི་རང་ཚུགས་བཟུང་ནས་སྨན་ཆུང་བུ་མོ་ལྟར་མིག་ཆུ་གཏོང་མྱོང་མེད།
Subscribe to: Posts (Atom)


text:
ཀྲུང་གོ་བོད་ཀྱི་དྲ་བའི་འཕྲིན། (གསར་འགོད་པ། ཀླུ་མོ་མཚོ། སྨིན་དྲུག་མཚོ།)ཟླ9པའི་ཚེས18ཉིན་གྱི་སྔ་དྲོར། “ཚད་ལྡན་འཇོན་མི་སྐྱེད་སྲིང་དང་། ཕུལ་བྱུང་རིག་གནས་རྒྱུན་འཛིན”ཞེས་པ་བརྗོད་གཞི་ཡིན་པའི་མཚོ་སྔོན་དགེ་འོས་སློབ་གྲྭ་ཆེན་མོའི་བོད་ཀྱི་སྐད་ཡིག་དང་རྩོམ་རིག་ཆེད་ལས་ཀྱི་རབ་འབྱམས་ཞིབ་འཇུག་སློབ་མའི་ལྟེ་གནས་བཙུགས་ནས་ལོ་འཁོར་བཅུ་ལོན་པའི་དྲན་གསོའི་རིག་གཞུང་བགྲོ་གླེང་ཚོགས་འདུའི་མགོ་རྩོམ་མཛད་སྒོ་མཚོ་སྔོན་དགེ་འོས་སློབ་ཆེན་གྱི་སློབ་ཁུལ་གསར་བའི་དཔེ་མཛོད་ཁང་གི་རིག་གཞུང་སྙན་ཞུ་ཁང་དུ་གཟབ་རྒྱས་ངང་ཚོགས། ཐེངས་འདིའི་ཚོགས་འདུའི་སྟེང་མཚོ་སྔོན་ཞིང་ཆེན་སློབ་གསོ་ཐིན་དང་རིག་གནས་ཐིན། ལྗོངས་ཞིང་ལྔའི་སློབ་གསོའི་ལས་དོན་གཞུང་སྒྲུབ་ཁང་། མཚོ་སྔོན་ཞིང་ཆེན་མི་རིགས་ལས་དོན་ཨུ་ཡོན་ལྷན་ཁང་། བོད་རིགས་ཞིབ་འཇུག་ཚོགས་པ། མཚོ་སྔོན་སློབ་གྲྭ་ཆེན་མོ། མཚོ་སྔོན་མི་རིགས་སློབ་གྲྭ་ཆེན་མོ་བཅས་ཀྱི་འགོ་ཁྲིད་དང་ཆེད་མཁས་པ་ཞུགས་ཡོད་ལ། དེ་མིན་ད་དུང་དགེ་འོས་སློབ་ཆེན་གྱི་སློབ་གཙོ་གཞོན་པ་བཀྲ་བྷོ་དང་ཀྲོའོ་ཧེ་ཞིན་གཉིས་གཙོ་བྱས་པའི་ཞིབ་འཇུག་སློབ་མ་པུའུ་དང་དགེ་འོས་སློབ་གླིང་བཅས་ཀྱི་མགོ་ཁྲིད་དང་ཆེད་མཁས་པ། ཞིབ་འཇུག་སློབ་མ་སོགས་མི70ལྷག་ཞུགས་ཡོད་ལ། ཐེངས་འདིའི་ཚོགས་འདུ་ནི་མཚོ་སྔོན་དགེ་འོས་སློབ་ཆེན་མི་རིགས་དགེ་འོས་སློབ་གླིང་གིས་གཙོ་སྒྲུབ་བྱས་པ་དང་།བོད་ཀྱི་སྐད་ཡིག་དང་རྩོམ་རིག་སྡེ་ཁག་གིས་འགན་སྒྲུབ་དང་ཞིབ་འཇུག་སློབ་མ་པུའུ་ཡིས་རོགས་སྒྲུབ་བྱས་པ་རེད།
མི་རིགས་དགེ་འོས་སློབ་གླིང་གི་གླིང་གཙོ་གཞོན་པ་ལྕགས་ཐར་རྒྱལ་གྱིས་ཚོགས་འདུར་མགོ་འཛིན་བྱས་ལ། ཚོགས་ཐོག་ཏུ་མཚོ་སྔོན་དགེ་འོས་སློབ་ཆེན་གྱི་སློབ་གཙོ་གཞོན་པ་ཀྲོའོ་ཧེ་ཞིན་དང་ཀྲུའུ་རེན་སྟོབས་ལྡན། ཆེད་མཁས་པའི་འཐུས་ཚབ་དགེ་རྒན་ཆེན་མོ་གཅོད་པ་དོན་གྲུབ། མཛུབ་སྟོན་དགེ་རྒན་གྱི་འཐུས་ཚབ་བསོད་ནམས་དོན་གྲུབ། ཞིབ་འཇུག་སློབ་མའི་འཐུས་ཚབ་འབུམ་རམས་པ་བསོད་ནམས་རྡོ་རྗེ་སོགས་ཀྱིས་གཏམ་བཤད་གནང་། གཞན་དགེ་འོས་སློབ་ཆེན་གྱི་སློབ་གཙོ་གཞོན་པ་བཀྲ་བྷོ་དང་མི་རིགས་དགེ་འོས་སློབ་གླིང་གི་གླིང་གཙོ་གཞོན་པ་ལྕགས་ཐར་རྒྱལ་གཉིས་ཀྱིས་སོ་སོར་ཞིབ་འཇུག་སློབ་མ་སྐྱེད་སྲིང་གི་ཕྱོགས་དང་མི་རིགས་སློབ་གསོས་ཕུལ་བྱུང་སྲོལ་རྒྱུན་རིག་གནས་ཇི་ལྟར་རྒྱུན་འཛིན་བྱེད་ཚུལ་གྱི་སྐོར་ནས་གཏན་བཤད་གནང་། དེ་མིན། མཚོ་སྔོན་དགེ་འོས་སློབ་ཆེན་མི་རིགས་དགེ་འོས་སློབ་གླིང་གི་ཞིབ་འཇུག་སློབ་མའི་སློབ་གསོའི་སློབ་ཁྲིད་ལ་ཕྱིར་བལྟ་དང་མ་འོངས་པར་རྒྱང་བལྟ། ཞིབ་འཇུག་སློབ་མའི་རིག་ཚན་འཛུགས་སྐྲུན་གྱི་འཕེལ་རྒྱས་དང་བཅོས་བསྒྱུར། ཕུལ་ཏུ་བྱུང་བའི་མི་རིགས་སྲོལ་རྒྱུན་རིག་གནས་རྒྱུན་འཛིན་དང་དར་སྤེལ་སོགས་ཀྱི་ཐད་ནས་ཞིབ་འཇུག་སློབ་མའི་འཐུས་ཚབ་པས་བསམ་བློ་བརྗེ་རེས་ཚུལ་དུ་གཏམ་བཤད་གནང་།
ཚོགས་འདུའི་དགོངས་དོན་ནི་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་རླབས་ཆེའི་དར་ཆ་མཐོན་པོར་བསྒྲེངས་ནས་ནན་ཏན་སྒོས་ཏང་གི་སློབ་གསོའི་བྱེད་ཕྱོགས་དང་མི་རིགས་སྲིད་ཇུས་དངོས་འབེབས་ལག་བསྟར་བྱས་ཏེ་ཡང་དག་པའི་འཕེལ་རྒྱས་ཀྱི་ལྟ་བ་དང་བཅོས་བསྒྱུར་གསར་གཏོད་ཀྱི་སྙིང་སྟོབས་བརྟན་པོར་གཏོང་བ་དང་། རྒྱལ་ཁབ་དང་མཚོ་སྔོན་ཞིང་ཆེན་གྱི«དུས་ཡུན་རིང་འབྲིང་གི་སློབ་གསོའི་ལེགས་བསྒྱུར་འཕེལ་རྒྱས་འཆར་འགོད་རྩ་གནད»དང་། རྒྱལ་སྲིད་སྤྱི་ཁྱབ་ཁང་གི«མགྱོགས་མྱུར་སྒོས་མི་རིགས་སློབ་གསོ་འཕེལ་རྒྱས་སུ་གཏོང་བའི་སྐོར་གྱི་ཐག་བཅད»།ཀྲུང་དབྱང་མི་རིགས་ལས་དོན་ཚོགས་འདུའི་དགོངས་དོན་བཅས་ལག་བསྟར་དོན་འཁྱོལ་བྱེད་པ། ཁྱད་ཆོས་ལྡན་པའི་སློབ་གྲྭ་གཉེར་བ་དང་། རྒྱུ་སྤུས་ཀྱིས་སློབ་གྲྭ་དར་བར་བྱེད་པའི་དམིགས་ཡུལ་རྒྱུན་འཁྱོངས་བྱས་ནས་དཔལ་འབྱོར་སྤྱི་ཚོགས་ཀྱི་འཕེལ་རྒྱས་དགོས་མཁོར་འཚམས་ཤིང་། ལེགས་ཆ་མངོན་གསལ་ཡིན་པ། བཀོད་པ་འོས་ཤིང་འཚམས་པ། གྲུབ་ཚུལ་ལེགས་འགྱུར་གྱི་ཀྲུང་གོའི་གྲངས་ཉུང་མི་རིགས་ཀྱི་སྐད་ཡིག་དང་རྩོམ་རིག གི་རིག་ཚན་དང་། བོད་རྒྱ་སྐད་གཉིས་ཀྱི་སྤྱི་ཚོགས་རིག་ཚན་མ་ལག་ཅིག་གྲུབ་པར་བྱས་ཏེ། ཕྱོགས་ཡོངས་ནས་སློབ་སྒྲུབ་ནུས་པ་དང་ཞིབ་འཇུག་ཆུ་ཚད་མཐོར་འདེགས་སུ་བཏང་ནས་བོད་ཁུལ་གྱི་དཔལ་འབྱོར་སྤྱི་ཚོགས་འཕེལ་རྒྱས་ལ་ཞབས་འདེགས་ཀྱི་ནུས་པ་ཇེ་དྲག་དང་། ཀྲུང་གོའི་བོད་རྒྱ་སྐད་གཉིས་སློབ་གསོ་བཅོས་བསྒྱུར་འཕེལ་རྒྱས་ཀྱི་ཐད་སྐུལ་འདེད་བྱེད་མཁན། བོད་རྒྱ་སྐད་གཉིས་ཀྱི་སྤྱི་ཚོགས་ཚན་རིག་གི་སློབ་གསོ་འཕེལ་རྒྱས་ཀྱི་སྣེ་ཁྲིད་པར་འབད་བརྩོན་བྱ་རྒྱུ་དེ་ཡིན་ནོ།
རྩོམ་སྒྲིག་པ། ཀླུ་མོ་མཚོ།


text:
པཎ་ཆེན་ཨེར་ཏི་ནི་སྐུ་ཕྲེང་བཅུ་པ་བློ་བཟང་འཕྲིན་ལྷུན་གྲུབ་ཆོས་ཀྱི་རྒྱལ་མཚན་མཆོག་གི་ཐོག་མའི་མཚན་ལ་མགོན་པོ་ཚེ་བརྟན་ཞུ་ཞིང་། རབ་བྱུང་བཅུ་དྲུག་པའི་ས་སྟག་ལོ་སྟེ་སྤྱི་ལོ1938ལོའི་ཟླ་བ་དང་པོའི་ཚེས་ཉིན་མཚོ་སྔོན་ཞིང་ཆེན་གྱི་ཞུན་ཧྭ་རྫོང་ཁོངས་བིས་མདོ་ཤང་གི་ངོ་མཚར་ཞེས་པའི་གྲོང་ཚོར་ས་སྐྱ་འཁོན་གྱི་རིགས་ལས་མཆེད་པའི་བིས་མདོ་དཔོན་ཚང་དུ་ཡབ་མདོ་སྟོང་དཔོན་གུར་མགོན་ཚེ་བརྟན་དང་ཡུམ་བསོད་ནམས་སྒྲོལ་མ་གཉིས་ཀྱི་སྲས་སུ་འཁྲུངས། ལྕགས་སྦྲུལ་ལོ་སྟེ་སྤྱི་ལོ1941ལོར་པཎ་ཆེན་བཞུགས་སྒར་ནང་སྒང་ནས་པཎ་ཆེན་སྐུ་ཕྲེང་དགུ་པའི་ཡང་སྲིད་དུ་ངོས་འཛིན་ཞུས་པ་དང་། ས་གླང་ལོ་སྟེ་སྤྱི་ལོ1949ལོའི་ཟླ་བ་དྲུག་པའི་ཚེས་གསུམ་ཉིན། སྐབས་དེའི་མིང་གོ་སྲིད་གཞུང་ནས་ཆོག་མཆན་ཕུལ་བ་བཞིན། གསེར་བུམ་དཀྲུག་འདོན་མི་དགོས་པ་པཎ་ཆེན་སྐུ་ཕྲེང་བཅུ་པའི་མཚན་བཞེས་པ་དང་། སྐྱབས་རྗེ་རྡོ་རྗེ་འཆང་བླ་ཁོ་འཇིག་མེད་འཕྲིན་ལས་རྒྱ་མཚོའི་རིན་པོ་ཆེ་མཆོག་ནས་རྗེ་བཙུན་བློ་བཟང་འཕྲིན་ལས་ལྷུན་འགྲུབ་ཆོས་ཀྱི་རྒྱལ་མཚན་དཔལ་བཟང་པོ་ཞེས་པའི་མཚན་གསོལ། ལོ་དེའི་ཟླ་བ་བརྒྱད་པའི་ཚེས་བཅུ་ཉིན་སྐུ་འབུམ་བྱམས་པ་གླིང་དགོན་དུ་ཁྲི་གསོལ་གཟབ་རྒྱས་ཞུས། སྐུ་ན་ཕྲ་བའི་སྐབས་ནས་དངུལ་ཆུ་རིན་པོ་ཆེ་དང་བཀའ་ཆེན་ཨང་ཉི་མ་སོགས་ཡོང་འཛིན་དུ་བསྟེན་ནས། གཞུང་ཆེན་བཀའ་པོད་ལྔས་མཚོན་དམ་པའི་ཆོས་ཀྱི་གཞུང་ལུགས་ཁག་ལ་གསན་སྦྱངས་དང་ཉམས་བཞེས་མཐར་ཕྱིན་མཛད་པར་མ་ཟད། དགོན་སྡེ་ཉམས་གསོ་དང་སྐུ་གསུང་ཐུགས་རྟེན་གསར་བཞེངས། ཆོས་ལུགས་ཀྱི་སློབ་གྲྭ་འཛུགས་གཉེར། དགོན་སྡེ་ཁག་ལ་བཤད་གྲྭ་འཛུགས་རྒྱུ་སོགས་ལ་ཐུགས་འཁུར་རྒྱུན་མར་མཛད་པས་གྲུབ་འབྲས་གཟེངས་སུ་ཐོན་པ་ཐོབ་པ་དང་། དེ་འབྲེལ་རྒྱ་ཆེའི་དད་ལྡན་སེར་སྐྱ་མང་ཚོགས་ལ་དུས་འཁོར་དབང་ཆེན་དང་། འཇིགས་བྱེད་དབང་ཆེན། བྱང་ཆུབ་ལམ་རིམ་གྱི་བཀའ་ཁྲིད་སོགས་ཆོས་འཁོར་རྒྱ་ཆེར་བསྐོར་ཏེ་སངས་རྒྱས་ཀྱི་བསྟན་པ་མི་ཉམས་གོང་འཕེལ་དང་ཡང་དར་ལ་མཛད་རྗེས་འགྲན་ཟླ་བྲལ་བ་འཇོག་གནང་མཛད་པ་དང་། ལྷག་པར་དུ་བོད་ལྗོངས་ཀྱིས་གཙོས་པའི་བོད་རིགས་ས་ཁུལ་གྱི་དཔལ་འབྱོར་དང་། རིག་གནས། སློབ་གསོ་སོགས་གོང་འཕེལ་ཡོང་ཆེད་འབད་པ་ལྷོད་མེད་གནང་ཡོད།
རབ་བྱུང་དྲུག་པའི་ས་གླང་ལོ་སྟེ་སྤྱི་ལོ1949ལོའི་ཟླ་བ་བཅུ་པའི་ཚེས་གཅིག་ཉིན་ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་དབུ་བཪྙེས་པའི་མཛད་སྒོའི་ཉིན་དེར་པཎ་ཆེན་རིན་པོ་ཆེས་མཚོ་སྔོན་ཤང་སྡེ་ནས་ཀྲུའུ་ཞི་མའོ་ཙེ་ཏུང་དང་སྤྱི་ཁྱབ་དམག་དཔོན་ཀྲུའོ་ཏེ་རྣམ་གཉིས་ལ་གློག་འཕྲིན་བཏང་ནས་ཀྲུང་གོ་གསར་པ་དབུ་བཪྙེས་པར་བརྩི་བཀུར་ཞུས་གནང་བ་རེད། ལྕགས་ཡོས་ལོ་སྟེ་སྤྱི་ལོ1951ལོའི་ཟླ་བ་བཞི་པར་པཎ་ཆེན་རིན་པོ་ཆེ་སྐུ་ངོ་མས་པཎ་ཆེན་བཞུགས་སྒར་ནང་སྒང་གི་དཔོན་རིགས་གཙོ་ཁྲིད་གནང་སྟེ། པེ་ཅིང་གྲོང་ཁྱེར་དུ་ཕེབས་ནས་ཀྲུང་དབྱང་མི་དམངས་སྲིད་གཞུང་ལ་བརྩི་བཀུར་ཞུས་ལུགས་མཚོན་པར་གནང་བ་དང་། བོད་ཞི་བས་བཅིངས་འགྲོལ་བྱུང་ཐབས་སྐོར་གྱི་གྲོས་མཐུན་འཇོག་རྒྱུར་སྐུལ་འདེད་དང་རྒྱབ་སྐྱོར་གནང་བར་མ་ཟད། གྲོས་མཐུན་ལ་མིང་རྟགས་བཀོད་རྗེས་པཎ་ཆེན་རིན་པོ་ཆེ་དང་ནང་སྒང་གིས་གསལ་བསྒྲགས་སྤེལ་ནས་བརྩི་བཀུར་ཞུས། ཤིང་རྟ་ལོ་སྟེ་སྤྱི་ལོ1954ལོའི་ཟླ་བ་དགུ་པར་སྐབས་དང་པོའི་རྒྱལ་ཡོངས་མི་དམངས་འཐུས་ཚོགས་རྒྱུན་ལས་ཨུ་ཡོན་ལྷན་ཁང་གི་ཨུ་ཡོན་དང་། སྲིད་གྲོས་རྒྱལ་ཡོངས་ཨུ་ཡོན་ལྷན་ཁང་གི་ཀྲུའུ་ཞི་གཞོན་པར་བདམས་ཐོན་བྱུང་། མེ་སྤྲེལ་ལོ་སྟེ་སྤྱི་ལོ1956ལོའི་ཟླ་བ་བཞི་པར་བོད་རང་སྐྱོང་ལྗོངས་གྲ་སྒྲིག་ཨུ་ཡོན་ལྷན་ཁང་དབུ་བཪྙེས་སྐབས་པཎ་ཆེན་རིན་པོ་ཆེ་ནས་བོད་རང་སྐྱོང་ལྗོངས་གྲ་སྒྲིག་ཨུ་ཡོནལྷན་ཁང་གི་ཀྲུའུ་རེན་ཨུ་ཡོན་གཞོན་པ་དང་པོ་གནང་། ལོ་དེའི་ཟླ་བ་བཅུ་གཅིག་པར། རྒྱ་གར་སྲིད་གཞུང་གི་གདན་ཞུས་ལྟར་རྒྱ་གར་དུ་ཕེབས་བསྒྱུར་གནང་ནས་སངས་རྒྱས་ཤཱཀྱ་ཐུབ་པ་སྐུ་མྱ་ངན་ལས་འདས་ནས་ལོ་ཉིས་སྟོང་ལྔ་བརྒྱ་འཁོར་བའི་དྲན་གསོའི་མཛད་ཆེན་ནང་ཞུགས། རིག་གནས་གསར་བརྗེ་ཆེན་པོའི་སྐབས་སུ་གཡོན་གྱི་ནོར་འཁྲུལ་དང་དྲང་བཞག་མ་ཡིན་པའི་ལྟ་སྟངས་བཟུང་སྟེ་ལོ་དགུའི་རིང་ལ་བཙོན་དུ་བཞུགས་དགོས་བྱུང་། ཏང་གི་སྐབས་བཅུ་གཅིག་པའི་ཀྲུང་ཨུ་ཚང་འཛོམས་གྲོས་ཚོགས་ཐེངས་གསུམ་པ་འཚོགས་ཚུན་ནོར་འཛོལ་དག་སེལ་དང་དབུ་གནས་སླར་གསོ་བྱུང་བར་མ་ཟད། བཅོས་བསྒྱུར་སྒོ་ཕྱེའི་ཇུས་འགོད་པ་ཏེང་ཞའོ་ཕིང་གིས“ཁྱེད་ནི་རྒྱལ་གཅེས་པ་ཆེ་ཤོས་ཡིན”ཞེས་གདེང་འཇོག་ཤིན་ཏུ་ཆེན་པོ་མཛད། ས་རྟ་ལོ་སྟེ་སྤྱི་ལོ1978ལོ་ནས་བཟུང་པཎ་ཆེན་རིན་པོ་ཆེའི་རྒྱལ་ཁབ་དབུ་ཁྲིད་ཀྱི་གོ་གནས་སླར་གསོ་བྱུང་བ་དང་། དེ་རྗེས་ལོ་བཅུའི་ནང་རྒྱལ་ཡོངས་ས་གནས་ཁག་དང་བོད་རིགས་ས་ཁུལ་དུ་ལས་དོན་གཟིགས་ཞིབ་གནང་བར་ཕེབས་ཏེ་སྤྲོ་སེམས་ཆེན་པོས་བོད་ཁུལ་གྱི་ལས་དོན་ཐད་འཛིན་པའི་ཏང་གི་བྱེད་ཕྱོགས་སྲིད་ཇུས་དྲིལ་བསྒྲགས་གནང་བ་དང་། བོད་ཁུལ་གྱི་འཛུགས་སྐྲུན་བྱ་གཞག་ཁག་དང་མི་དམངས་ཀྱི་ཐོན་སྐྱེད་འཚོ་བར་ཐུགས་ཁུར་གནང་ཞིང་། ཏང་གི་མི་རིགས་སྲིད་ཇུས་དང་ཆོས་ལུགས་སྲིད་ཇུས་དོན་འཁྱོལ་བྱེད་པ་དང་། བོད་རིགས་ས་ཁུལ་ཁག་ཡར་རྒྱས་དང་དར་རྒྱས་ཡོང་བར་སྐུལ་མ་ཡོང་བའི་ཐད་ལེགས་སྐྱེས་ཤུགས་ཆེན་ཕུལ་གནང་བར་མ་ཟད། སྐུ་ཚབ་ཚོགས་པར་སྣེ་ཁྲིད་མཛད་དེ་པོ་ལེ་ཝེ་ཡ་དང་། ཨའོ་ཏ་ལི་ཡ། བལ་ཡུལ་བཅས་སུ་འཚམས་འདྲི་གནང་བར་ཕེབས་པ་དང་། རྒྱལ་ནང་དུ་ཕྱི་རྒྱལ་གྱི་གྲོགས་པོ་ཚོར་དངོས་ཐོག་བདེན་འཚོལ་གྱིས་རང་རྒྱལ་གྱི་སྲིད་ཇུས་དང་ལས་དོན་ཁག་ངོ་སྤྲོད་གནང་བ་དང་ཆབས་ཅིག རང་རྒྱལ་ནས་བཅོས་བསྒྱུར་སྒོ་ཕྱེ་དང་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་འཛུགས་སྐྲུན་བྱེད་པར་སེམས་ཁུགས་ཀྱིས་ཁེངས་ཚུལ་གསུངས་པར་ཕྱི་རྒྱལ་གྱི་གྲོགས་པོ་ཚོའི་ཚད་མཐོའི་བསྟོད་བསྔགས་དང་ཡིད་ཆེས་ཐོབ་ཡོད།
པཎ་ཆེན་རིན་པོ་ཆེས་བོད་མི་རིགས་ཀྱི་ལས་དོན་གོང་འཕེལ་དང་ཡར་རྒྱས་འགྲོ་རྒྱུར་ཐུགས་ཁུར་ཆེ་བཞེས་དང་། བོད་རིགས་ཀྱི་ཕུལ་དུ་བྱུང་བའི་སྲོལ་རྒྱུན་རིག་གནས་རྒྱུན་འཛིན་དང་གོང་འཕེལ་འགྲོ་རྒྱུར་ཐུགས་འཁུར་གནང་ཆེ་བཞེས་ཡོད་ཅིང་། ལོ་བཅུ་ལྷག་གི་མཛད་འཕྲིན་གཙོས་གྲས་ནི། 1.མི་རིགས་ས་ཁོངས་རང་སྐྱོང་གི་བཅའ་ཁྲིམས་ལག་བསྟར་བྱེད་རྒྱུར་ཐུགས་ཁུར་ཆེ་བཞེས་གནང་ནས་དུས་རྒྱུན་དུ་རྩ་ཁྲིམས་དང་བཅའ་ཁྲིམས་ལ་བརྟེན་ནས་མི་རིགས་ས་ཁོངས་རང་སྐྱོང་གི་དབང་ཆ་གང་ལེགས་དང་ཡང་དག་པའི་སྒོ་ནས་སྤྱོད་དགོས་པའི་ནན་གསུང་གནང་གི་ཡོད་ལ། མི་རིགས་མཐུན་སྒྲིལ་ལ་ཧ་ཅང་མཐོང་ཆེན་གནང་ནས་བོད་རིགས་དང་རྒྱ་རིགས་བར་དང་། བོད་རིགས་དང་མི་རིགས་གཞན་དག་བར། བོད་རིགས་ནང་ཁུལ་བཅས་ཀྱི་མཐུན་སྒྲིལ་ལ་ཤུགས་སྣོན་རྒྱག་དགོས་པའི་ནན་གསུང་ཡང་ཡང་གནང་མྱོང་བ་རེད། 2.བོད་དང་བོད་ཁུལ་གཞན་དག་གི་དཔལ་འབྱོར་འཛུགས་སྐྲུན་ལ་རོགས་སྐྱོར་བྱེད་ཆེད་པཎ་ཆེན་རིན་པོ་ཆེ་མཆོག་དང་ང་ཕོད་ངག་དབང་འཇིགས་མེད་མཆོག་རྣམ་གཉིས་ཀྱིས་གྲོས་འགོ་གནང་བ་ལྟར། རབ་བྱུང་བཅུ་བདུན་པའི་མེ་ཡོས་ལོ་སྟེ་སྤྱི་ལོ1987ལོའི་ཟླ་བ་བཞི་པའི་ཚེས་བཅོ་ལྔ་ཉིན་བོད་དར་རྒྱས་རོགས་སྐྱོར་ཐེབས་རྩ་ལྷན་རྩ་བཙུགས་གནང་མཛད། 3.བོད་ཀྱི་སྐད་ཡིག་སློབ་སྦྱོང་དང་། བེད་སྤྱོད། གོང་འཕེལ་གཏོང་རྒྱུར་ལྷག་པར་དུ་མཐོང་ཆེན་གནང་ཞིང་། མེ་ཡོས་ལོ་སྟེ་སྤྱི་ལོ1987ལོའི་ཟླ་བ་བདུན་པར་ཨུ་ཡོན་ཀྲང་གཞོན་པ་ང་ཕོད་ངག་དབང་འཇིགས་མེད་མཆོག་དང་ལྷན་དུ་གྲོས་འགོ་འདོན་གནང་མཛད་ནས་བོད་རང་སྐྱོང་ལྗོངས་མི་དམངས་འཐུས་མི་ཚོགས་ཆེན་གྱི་གྲོས་ཚོགས་ཐོག《བོད་ཀྱི་སྐད་ཡིག་སློབ་སྦྱོང་དང་། བེད་སྤྱོད། གོང་འཕེལ་བཅས་གཏོང་རྒྱུའི་སྐོར་གྱི་གཏན་འབེབས་འགའ་ཞིག》ཅེས་པར་གྲོས་འཆམས་བྱུང་བ་རེད། བོད་བརྒྱུད་ནང་བསྟན་ཆོས་ལུགས་ཀྱི་ཁྱད་དུ་འཕགས་པའི་གཙོ་འཛིན་ཞིག་གི་ངོས་ནས་ཕྱོགས་གཅིག་ནས་ཏང་དང་སྲིད་གཞུང་ལ་གཞོགས་འདེགས་ཀྱིས་ཆོས་དད་རང་མོས་ཀྱི་སྲིད་ཇུས་ལག་ལེན་མཐར་ཕྱིན་གནང་ཏེ་དགོན་པ་དང་གྲྭ་བཙུན་གྱི་ཁྲིམས་མཐུན་ཁེ་དབང་ལ་སྲུང་སྐྱོང་གནང་བ་དང་། ཕྱོགས་གཞན་ཞིག་ནས་སྤྱི་ཚོགས་འཕེལ་རྒྱས་འགྲོ་བ་དང་བསྟུན་ནས་བོད་བརྒྱུད་ནང་བསྟན་དེ་རིམ་བཞིན་རང་རྒྱལ་སྤྱི་ཚོགས་རིང་ལུགས་ཀྱི་ལམ་ལུགས་དང་འཚམས་པོ་ཡོང་ཆེད་ཕན་ཡོད་ཀྱི་ཕྱག་ལས་མང་པོ་གནང་ཡོད་པ་སྟེ། བོད་བརྒྱུད་ནང་བསྟན་ཆོས་ལུགས་མི་ཉམས་གོང་འཕེལ་དང་བསྟན་པ་ཡང་དར་ཡོང་ཆེད་སྐུ་ངོ་མས་པེ་ཅིང་དུ་ཀྲུང་གོའི་བོད་བརྒྱུད་ནང་བསྟན་སློབ་གླིང་བཙུགས་གནང་བ་དང་འབྲེལ་དབུ་འཛིན་ཡང་གནང་ནས་ཆབ་སྲིད་ཐད་མེས་རྒྱལ་ལ་དགའ་ཞེན་བྱེད་པ་དང་། ཆོས་ལུགས་ཐད་ནང་བསྟན་ཆོས་ལུགས་སྐུ་ཡོན་ཆེ་ཙམ་ཡོད་མཁན་གྱི་བླ་སྤྲུལ་གསོ་སྦྱོང་མཛད་པ་སོགས་ཡིན། ཁོང་གི་གསུང་རྩོམ་ནི་ >དང་ >ཅེས་པ་སོགས་ཡོད། ས་སྦྲུལ་ལོ་སྟེ་སྤྱི་ལོ་1989ལོའི་སྤྱི་ཟླ་དང་པོའི་ཚེས་9ཉིན་གཙང་ལྗོངས་ཀྱི་གདན་ས་ཆེན་བཀྲ་ཤིས་ལྷུན་པོར་པཎ་ཆེན་སྐུ་ཕྲེང་ལྔ་པ་ནས་དགུ་པའི་བར་གྱི་མཉམ་བཞུགས་སྐུ་གདུང་མཆོད་ཁང་ཤར་བཀྲ་ཤིས་རྣམ་རྒྱལ་བསྐྱར་བཞེངས་གཙོ་སྐྱོང་གནང་བར་ཕེབས། མཛད་བྲེལ་ཆེ་དྲག་པའི་རྐྱེན་གྱིས་གློ་བུར་དུ་སྐུ་སྙིང་ལ་སྙུན་གཞི་ཕོག་ཏེ་ཕྱོགས་གང་ཐད་ནས་མྱུར་སྐྱོབ་བྱེད་ཀྱང་འབྲས་བུ་མ་ཐོབ་པར་ལོ་དེའི་སྤྱི་ཟླ་དང་པོའི་ཚེས་28ཉིན་གཞིས་རྩེ་གྲོང་ཁྱེར་གྱི་བདེ་ཆེན་སྐལ་བཟང་ཕོ་བྲང་གི་གཟིམ་ཆུང་བཤད་སྒྲུབ་འཕེལ་རྒྱས་གླིང་དུ་དགོངས་པ་གཞན་དུ་གཤེགས།།


text:
ཡ་རབས་ནི་ཆུང་དུས་ནས་སྦྱོང་རྒྱུ་ཞིག་རེད།
ལོ་ཙཱ་བ། ཀླུ་བྱམས།
ཨ་མེ་རི་ཁའི་བྱིས་པ་ཚོས་བུ་བཅོལ་ཁང་གི་འཛིན་གྲྭ་ཆེ་བར་ཞུགས་པའམ་ཡང་ན་སློབ་ཆུང་དུ་འགྲིམས་པ་ནས་བཟུང་། དངོས་གཞི་ཅན་གྱི་སློབ་གསོ་མྱོང་མགོ་རྩོམ་དགོས།
ཁ་ཁོག་མེད་པར་བཤད་ན། གལ་སྲིད་ཀྲུང་གོའི་ན་མཉམ་བྱིས་པ་ཚོའི“སྐྱ་ཐིག”དེ་ཁྱེར་ནས་ཚད་འཇལ་བྱས་ན། ཨ་མེ་རི་ཁའི་བྱིས་པ་ཚོས་སློབ་ཆུང་ལོ་རིམ་གཉིས་པའི་སྔོན་ལ་བསླབ་པའི་རིག་གནས་ཤེས་བྱ་ནི་ཉུང་དྲག་པ་སྤྲང་པོའི་རྩམ་ཁུག་གི་དཔེ་ཟླར་གྱུར་ཡོད་ཅེས་བཤད་ནའང་སྒྲོ་འདོགས་ཀྱི་དྲི་མ་སྤུ་ཙམ་མི་འདྲེས་སྙམ། ལོ་ཚོད་དེའི་གྲས་ཀྱི་བྱིས་པའི་ནང་་ཐ་ན་སྣོན་འཕྲི་སླ་མོའི་རིགས་རྩིས་རྒྱག་མི་ཤེས་མཁན་གཅིག་གཉིས་ལས་མི་ཚད་པ་ཡོད་མོད། འོན་ཀྱང་སློབ་གྲྭས་སློབ་མ་རྣམས་ཀྱི་འཚོ་བའི་གོམས་གཤིས་བསྐྱེད་བསྲིང་བྱེད་པའི་ཐད་ཧོལ་རྒྱུགས་དང་སྣང་མེད་སྤུ་ཙམ་ཡང་བྱེད་མི་སྲིད། །
བྱིས་པ་བསམ་མེད་དེ་རྣམས་སློབ་ཆུང་དུ་ཞུགས་རྗེས་ཀྱི་གཟའ་འཁོར་སྔོན་མ་འགའི་ནང་། དགེ་རྒན་གྱིས་ཁོ་ཚོ་ཁྲིད་ནས་སློབ་གྲྭའི་ར་སྐོར་ཕྱི་ནང་གི་ཁོར་ཡུག་ཚང་མར་ཡིད་འདྲིས་བྱེད་དུ་འཇུག་ཅིང་། ཁོ་ཚོར་ཇི་ལྟར་ཕྲེང་བསྒྲིགས་ཚུལ་དང་། ཨང་ཡིག་ཁྱེར་ནས་གུང་ཟས་ཇི་ལྟར་ལེན་ཚུལ། སྤྱོད་ཁང་ནང་གི་ཆུ་སྒོ་འབྱེད་རྒྱག་སོགས་བཀོལ་སྤྱོད་བྱེད་སྟངས། དཔེ་མཛོད་ཁང་ནས་དཔེ་ཆ་ཇི་ལྟར་གཡོར་ཚུལ་དང་དེ་ཕྱིར་ཇི་ལྟར་སྟེར་ཚུལ་བཅས་དང་། དེ་མིན་ད་དུང་སློབ་གྲྭའི་རླངས་འཁོར་ལ་འདུག་དུས་དེའི་སྐབས་ཀྱི་རྒྱུད་རིམ་དང་སྒྲིག་ལམ་ཇི་འདྲ་ཡིན་པ་ནས། སློབ་ཁང་ནང་གི་ཉིན་རེའི་འཆར་ཅན་གྱི་བེད་སྤྱོད་བྱེད་སྟངས་བཅས་ཀྱི་བར། དེ་བས་ཀྱང་སུན་སྣང་དང་སྐྱོ་ངལ་མེད་པར་གསེད་དགྲོལ་ཡང་ཡང་བྱེད་ལ། སློབ་མ་རྣམས་རྩ་འཛུགས་བྱས་ནས་ལུས་རྩལ་སྦྱོང་དུ་འཇུག གལ་ཏེ་ང་ཚོ་གནས་དེར་ཡོད་པའི་དབང་དུ་བཏང་ན། ཅིས་ཀྱང་ཡིད་ལ་ཕངས་སེམས་སྐྱེས་ནས། དེ་འདྲའི་རྩ་ཆེའི་དུས་ཚོད་མང་པོ་ཞིག་འབྲེལ་མེད་དོན་ཆུང་གི་ཐོག་ཏུ་བརླགས་ཚར་སོང་སྙམ་པ་ངང་གིས་འཆར་སྲིད། ཡིན་ནའང་ང་ལ་རིམ་ཅན་དུ་འཆར་རྟོགས་བྱུང་བ་ནི། དངོས་གནས་དགེ་རྒན་གྱི་ཚེགས་དང་བརྩོན་འགྲུས་དེ་འདྲ་ཞིག་ཡོད་པར་བརྟེན། བལྟས་ཚོད་དུ་དགོས་པ་ལྷག་པོ་མེད་པའི་དོན་ཆུང་ཞིག་གི་ཁྲོད་ནས། བྱིས་པ་ཚོས་འཚོ་བའི་རྒྱུན་ཤེས་བསླབས་ཏེ། སྤྱོད་ལམ་གྱི་གོམས་སྲོལ་བཟང་པོ་ཞིག་ཆགས་པ་དེ་རེད། །
ཨ་མེ་རི་ཁའི་སློབ་ཆུང་གི་དམའ་རིམ་འཛིན་གྲྭའི་སློབ་མ་རྣམས་ལའང་ལག་བཟོ་སློབ་ཁྲིད་དང་རི་མོ་འབྲི་བའི་སློབ་ཁྲིད་མང་པོ་ཞིག་ཡོད་པས། རྒྱུན་པར་ཁོ་ཚོའི་ཅོག་ཙེའི་ཐོག་དང་འདུག་སྟེགས་ཐོག་ལ་སྐྱུགས་རྫོགས་ནས་ལྟ་སྲོལ་མེད་མོད། འོན་ཀྱང་ཨ་མེ་རི་ཁའི་དགེ་རྒན་ཚོས་ཅིས་ཀྱང་རྫོབ་ཅན་གྱི་ལས་ཀ་དེ་རིགས་སློབ་མ་རང་རང་ལ་གཙང་དག་བྱེད་དུ་འཇུག་པར་མ་ཟད། ད་དུང་ཁོ་ཚོས་དགེ་རྒན་ཡིད་ཚིམ་རེག་བར་དུ་ལས་དགོས། དང་ཐོག་བྱིས་པ་ཚོས་ལས་ཀ་དེ་རིགས་སྒྲུབ་དུས་རྐང་ཁོབ་ལག་ཁོབ་ཏུ་སོང་ནས་སྒྲུབ་ཚད་མི་མགྱོགས་ཤིང་སྒྲུབ་སྤུས་མི་བཟང་ཕྱིར། ངའི་སེམས་སུ་གལ་སྲིད་ལས་ཀ་དེ་ངས་གཡུགས་ཕུད་ནས་ལས་ན་དུས་ཡུན་སྐར་མ་ལྔ་ཙམ་ཡང་མི་དགོས་སྙམ་ནས་ཁོ་ཚོར་ལས་རོགས་བྱེད་གྲབས་བྱས་མོད། འོན་ཀྱང་ངའི་ལག་རོགས་པས་བདག་ལ། “ང་ཚོར་བྱིས་པ་རྣམས་སོང་རྗེས་སུ་ཁོ་ཚོའི་ཤུལ་ལ་བདག་བྱེད་སྲོལ་གཏན་ནས་མེད་པས། ཁོ་ཚོས་གཙང་མ་གཙང་དག་ནམ་བྱས་ཚར་ན་ད་གཟོད་སློབ་ཁང་དང་ཁ་གྱེས་ཆོག ལག་བཟོ་སློབ་ཁྲིད་བྱེད་ན་ནམ་རྒྱུན་ཆུ་ཚོད་བརྒྱད་དང་སྐར་མ་ཞེ་ལྔའི་ཐོག་མཚམས་འཇོག་དགོས་ལ། དེའི་འཕྲོར་ང་ཚོས་བྱིས་པ་རྣམས་ལ་སོ་སོ་རང་རང་གི་དཔེ་ཆ་དང་དཔེ་ཁུག སྨྱུ་གུ་སོགས་བདག་བཟང་པོ་བྱེད་དགོས་ཚུལ་བཤད་ནས། རང་མཐའ་ཁོར་གྱི་ས་ངོས་ལ་གཙང་དག་བྱེད་དུ་འཇུག་པ་དང་། འདུག་སྟེགས་ངེས་པར་དུ་ཅོག་ཙེའི་འོག་ལ་འཇོག་ཏུ་འཇུག་པ། ཅོག་ཙེ་ཡང་གཏན་ཁེལ་ནང་ལྟར་དྲང་མོར་འཇོག་ཏུ་འཇུག་པ་བཅས་བྱས་རྗེས། སྒོ་ཁ་ནས་ཕྲེང་བསྒྲིགས་ཏེ་སློབ་ཁང་དང་ཁ་གྱེས་དགོས། དེ་ལྟར་བྱས་ཚེ་ཁོ་ཚོའི་སློབ་སྦྱོང་གི་དུས་ཚོད་ཇེ་ཉུང་དུ་སོང་བ་འདྲ་ཡང་། ང་ཚོས་དེ་ལས་རྗེས་དཔག་གི་ཚུལ་དུ་རྟོགས་ཐུབ་པ་ཞིག་ནི། ཉི་མ་རེ་རེ་བཞིན་དུ་དེ་འདྲའི་སྦྱོང་རྡར་ཐེབས་པའི་བྱིས་པ་རྣམས་ནར་སོན་རྗེས། ཆུང་དུས་ནས་རྒྱུད་ལ་གོམས་པའི་སྟོབས་ཀྱིས་ཤུལ་དུ་གད་སྙིགས་མཐེ་བོང་ཙམ་ཡང་བསྐྱུར་མི་སྲིད་ལ། ཁྲོམ་སྲང་ནས་གད་སྙིགས་གང་སར་འཕེན་པ་དེ་བས་ཀྱང་བྱེད་མི་སྲིད་པ་དེ་ཡིན།”ཞེས་ཟེར། །
ཨ་མེ་རི་ཁའི་སློབ་གྲྭས་ད་དུང་ཡིག་ཐོག་གི་གཏན་ཁེལ་བྱས་ནས། བྱིས་པ་ཚོས་སྐད་ཆ་དམེ་བོ་བཤད་མི་རུང་ཞིང་། གལ་སྲིད་སུ་ཞིག་གིས་ཐ་ཤལ་གྱི་སྐད་ཆ་བཤད་ཚེ། དེ་ཐད་ཀར་དུ་སློབ་གཙོའི་གཞུང་ལས་ཁང་ལ་བསྐྱལ་དགོས། དགེ་རྒན་གྱིས་སློབ་མར་སློབ་གསོ་གཏོང་དུས་ཀྱང་། ཕན་ཚུན་ལ་བརྩི་འཇོག་བྱེད་དགོས་ཚུལ་དང་ཕན་ཚུན་ལ་སྐུལ་ལྕག་གཏོང་རེས་བྱེད་དགོས་ལུགས་སོགས་ཀྱི་སྐོར་ཡིན་ལ། ཁྱད་པར་དུ་སློབ་ཆུང་གིས་རྒྱུན་པར་བརྗོད་སྙིང་དེ་རིགས་དམིགས་སུ་བཟུང་ནས་སློབ་ཁང་གི་སློབ་ཁྲིད་བྱ་འགུལ་སྤེལ་སྲིད་པ་དང་། དེ་དང་བསྟུན་ནས་ཀློག་འདོན་དང་། གྲངས་རིག ད་དུང་བསླབ་ཚན་གཞན་དག་གང་རུང་གི་སློབ་གསོའི་རྒྱུད་རིམ་ཁྲོད་དུ་རིགས་བསྒྲེ་བྱེད་ཀྱིན་ཡོད་པས། དེ་ནི་དངོས་གནས“སྤྱོད་བཟང་བསླབས་ལས་བྱུང་བ་ཡིན་”ཟེར་བ་དང་ཡོངས་སུ་མཐུན། ངས་འགྲོགས་འདྲིས་བྱས་མྱོང་བའི་ཨ་མེ་རི་ཁའི་སློབ་ཆུང་སློབ་མ་རྣམས་ལ་མཚོན་ནས་བཤད་ན། ཁོ་ཚོའི་ཁྲོད་ཕན་ཚུན་ལ་སྡིགས་དམོད་བྱེད་རེས་དང་ཕན་ཚུན་ལ་སྐྱོན་མཚང་འབྲུ་རེས་སྒོས་ཕ་རོལ་རྡོག་བརྫིས་གཏོང་མཁན་ཉུང་ཞིང་། མཐར་གཏུགས་ན་ཆེས་རང་དབང་ཅན་གྱི་མཐོ་འབྲིང་སློབ་མའི་ནང་དུའང་མི་དེ་འདྲ་མཐོང་དཀོན། དགེ་རྒན་རྣམ་པས་སློབ་མར་རང་དཔེ་གཞན་སྟོན་བྱས་པའི་ནུས་པ་ལའང་སྣང་ཆུང་གཏན་ནས་བྱེད་རྒྱུ་མེད། ཨ་མེ་རི་ཁའི་དགེ་རྒན་ཚོས་སློབ་མ་རྣམས་ལ་ཆད་པ་ནན་མོ་བཅད་ཆོག་མོད། འོན་ཀྱང་དེའི་སྐབས་སུ་ཁོ་ཚོའི་མི་གཤིས་དང་མཚན་སྙན་ལ་གནོད་པའི་སྤྱོད་ལམ་རྩ་བ་ནས་ཕུད་མི་ཆོག །
ཨ་མེ་རི་ཁའི་དགེ་རྒན་གྱིས་ད་དུང་སློབ་མ་རྣམས་ལ། ལུ་བ་དང་གླལ་སྒྱིང་བྱེད་པ། སྒྲེགས་སྐྱུགས་བྱེད་པ་དང་སྣ་སྦྲིད་རྒྱག་པ། ཐ་ན་རྟུག་དྲི་གཏོང་དགོས་བྱུང་བ་བཅས་གང་གི་སྐབས་སུའང་ངེས་པར་དུ་གཞན་ལ་དགོངས་དག་ཞུ་བ་མཚོན་པའི་རྫི་གཏམ་ཞིག་སྔོན་བརྡའི་ཚུལ་དུ་བརྗོད་དགོས་ཞེས་གདམས་ངེས། ལུ་བ་དང་སྣ་སྦྲིད་རྒྱག་སྐབས་ངེས་པར་དུ་ལག་པས་རང་ཁ་ཟུམ་དགོས་ཤིང་། དེ་ཡང་གཅིག་ན་འབུ་ཕྲའི་རིགས་ཀྱི་འགོ་ནད་མི་འབྱུང་བ་དང་། གཉིས་སུ་དེ་ནི་གུས་ལུགས་ཤིག་ཀྱང་རེད་ཅེས་དགེ་རྒན་ཚོས་སློབ་མ་ཆུང་བ་དག་ལ་གསལ་བཤད་ངོས་འཕྲོད་ཡོང་བ་བྱེད་སྲིད། བྱིས་པ་སྐོར་ཞིག་ཅོག་ཙེའི་མཐར་རུབ་ནས་དཔེ་ཆར་བལྟ་བའམ་ལག་བཟོ་བྱེད་པ། རི་མོ་འབྲི་བ་བཅས་ཀྱི་སྐབས་སུ་རང་གིས་སྤྱི་རྫས་སྨྱུ་གུའམ་མཁོ་ཆས་གང་རུང་བཀོལ་དགོས་བྱུང་ཚེ། དེ་ལ་རང་ཉིད་མི་རྩེབས་ནའང་བཙན་ཚུགས་ཀྱིས་ལག་པ་བསྲིངས་ནས་མི་ལེན་པར། གུས་ཉམས་ཧ་ཅང་ལྡན་པའི་སྒོ་ནས་ཉེ་ལོགས་ཀྱི་གྲོགས་ཆུང་གཞན་ལ་ཚུར་སྟེར་དུ་འཇུག དེ་བཞིན་དུ་ཁོ་ཚོས་ཟ་མ་ཟ་སྐབས་ཀྱི་ཅོག་ཙེའི་ཐོག་གི་གུས་ལུགས་ཀྱང་དེ་ཉིད་ལས་མ་འདས། དགེ་རྒན་གྱིས་ནམ་ཡིན་རུང་བྱིས་པ་རྣམས་ལ་ཐུགས་བརྒྱལ་མ་བཞེངས་ཞེས་པ་དང་། ཡང་ན་ཐུགས་རྗེ་ཆེ་ཞེས་པའི་སྐད་ཆ་ངག་ལ་གོམས་པར་སྐུལ་མ་གཏོང་གིན་ཡོད། སློབ་ཆུང་དགེ་རྒན་ཚོས་སློབ་མ་རྣམས་ལ་བཤད་རྒྱུར། མི་སེམས་དྲོ་བའི་སྐད་ཆ་དེ་རིགས་བཤད་མཁས་ན། ཁྱོད་ལ་གཞན་གྱི་རོགས་རམ་སྔར་ལས་མང་པོ་ཐོབ་སྲིད་ཟེར། ཨ་མེ་རི་ཁའི་དཔེ་ཚོང་ཁང་དུ། སྐད་ཆ་ཡག་པོ་བཤད་པ་དང་སྤྱོད་ལམ་མཛེས་པོ་སྟོན་དགོས་པའི་སྐོར་གྱི་དཔེ་ཆ་བགྲང་ལས་འདས་པ་ཞིག་ཡོད། གཤིས་བཟང་སློབ་མའི་རྒྱུད་ལ་ཆགས་སུ་འཇུག་པ་དང་། སྐད་ཆ་ཡག་པོ་བཤད་རྒྱུ་དེ་ངང་ངམ་ཤུགས་ཀྱིས་ཁོ་ཚོའི་སྐད་ཆའི་ཡན་ལག་ཅིག་ཏུ་གྱུར་ཡོད་པས། དེ་འདྲའི་བྱིས་པ་ཚོས་ནར་སོན་པའི་རྒྱུད་རིམ་ཁྲོད“དང་དོད་ལྔ་དང་མཛེས་པ་བཞི། དགའ་ཞེན་གསུམ” བཅས་ཀྱི་སློབ་གསོ་མ་བརྒྱུད་རུང་། ཡ་རབས་སྐད་ཆ་སྨྲ་ཤེས་ཤིང་མི་ལ་གུས་ལུགས་སྟོན་ཤེས་ཞེས་བཤད་ཆོག །
ཨ་མེ་རི་ཁའི་སློབ་ཆུང་དགེ་རྒན་ཚོས་སློབ་མའི་ཀུན་སྤྱོད་འཛིན་ཚད་ཧ་ཅང་ནན་མོ་ཡིན། གལ་སྲིད་སློབ་མ་ཞིག་གིས་སྐད་ཆ་ཤོད་སྟངས་མ་འགྲིག་ཕྱིན། དེ་མ་ཐག་དགེ་རྒན་གྱིས་སློབ་མ་དེའི་སྐད་ཆ་བཤད་མཚམས་བཅད་ནས། “ཁྱོད་ཀྱིས་དགོངས་དག་ཞུ་བའི་སྐད་ཆ་དེ་བཤད་དམ།”ཞེས་སམ། “ཁྱོད་ཀྱིས་ཐུགས་རྗེ་ཆེ་ཞེས་པའི་སྐད་ཆ་འདི་ཤོད་རྒྱུ་བརྗེད་སོང་ངམ།”ཞེས་དང་། ཡང་ན“ཁྱོད་ཀྱིས་རང་གི་གྲོགས་པོ་སེམས་མི་དགའ་བར་བཏང་བས། འཕྲལ་དུ་ཐུགས་བརྒྱལ་མ་བཞེངས་ཟེར་དགོས་པར་མ་ཟད། ད་དུང་ཁོ་ལ་འཐམས་འཁྱུད་བྱས་ནས་དགོངས་དག་ཞུ་དགོས”ཟེར་ངེས། གལ་ཏེ་བྱིས་པ་དེའི་རྣམ་འགྱུར་མི་བཟང་ཞིང་། ཁོ་རང་དགེ་རྒན་གྱི་མདུན་ནས་འཆོར་མདོག་བསྟན་ཚེ། དགེ་རྒན་གྱིས་རྒྱ་ཡན་དུ་མི་གཏོང་བར། ཁྱོད་ཀྱིས་རྣམ་འགྱུར་དེ་འདྲ་བཟུང་ནས་མིའི་སྔུན་ནས་འགྲོ་མི་རུང་པས། མྱུར་དུ་ཐུགས་བརྒྱལ་མ་བཞེངས་ཟེར་དགོས།”ཞེས་བཀའ་བཀྱོན་གནང་ངེས། དགེ་རྒན་སུ་ཞིག་ཡིན་རུང་སློབ་མ་སློབ་རའི་ནང་སྨྱོ་རྒྱུགས་བྱེད་པ་མཐོང་ཚེ་རང་སྣང་དུ་མི་འཇོག་པར། “དལ་འགྲོ་བྱོས། ཕར་རྒྱུགས་ཚུར་རྒྱུགས་མ་བྱེད”ཅེས་སྤྱོད་ལམ་ལ་དག་བཅོས་བྱེད་སྲིད། སློབ་ཁང་ནང་སྨོས་ཅི། ཐ་ན་སློབ་གྲྭའི་ར་སྐོར་གང་ཞིག་ཏུའང་སློབ་མ་ཚོས་སྐད་གསེང་མཐོན་པོས་སྐད་ཆ་བཤད་མི་རུང་བར། ངེས་པར་དུ་སྐད་མགོ་དམའ་མོས་ཁ་བརྡ་བྱེད་དགོས། ཉམས་མྱོང་ཅན་གྱི་སློབ་ཆུང་དགེ་རྒན་མང་པོ་ཞིག་སློབ་མ་རྣམས་འདུལ་སྦྱོང་བྱེད་པར་ཧ་ཅང་མཁས། ཁོང་ཚོས་བྱིས་པ་ཚོར་ཇི་ལྟར་གནས་ཀྱི་ཁྱད་པར་ལ་བལྟོས་ནས་སྐད་མགོ་མཐོ་དམན་བཏོད་ནས་ཁ་བརྡ་བྱེད་དགོས་ལུགས་འཆད་ཀྱིན་ཡོད། དཔེར་ན་རྩལ་སྦྱོང་ར་བ་ནས་སྐད་མགོ་མཐོ་ཆོག་མོད། འོན་ཀྱང་ཁང་པའི་ནང་སྐད་མགོ་རན་པོ་ཡིན་དགོས་པ་མ་ཟད། ཐ་ན་སྐད་མགོ་ཆེས་དམའ་བ་ཡིན་དགོས་ཏེ། གང་ལྟར་དགེ་རྒན་དང་སློབ་གྲོགས་ཚོས་གོ་ཙམ་གྱི་སྒྲ་ཡིན་ན་འཐུས་ཞེས་བླང་བྱ་འདོན་གྱིན་ཡོད། དགེ་རྒན་རྣམ་པས་དེ་ལྟར་གསུང་གིན་ཡོད་ལ་དེ་ལྟར་སྒྲུབ་ཀྱིན་ཡང་ཡོད། སློབ་མ་ཚོས་སྐད་མགོ་ཅུང་ཟད་མཐོ་ཚེ། ཁོ་ཚོས་དེ་མ་ཐག་དག་སེལ་བྱེད་སྲིད་པ་དང་། དག་སེལ་བྱེད་ཐབས་ལའང་ཁོ་ཚོས་ངག་ཐོག་གི་སྐད་ཆ་འཇམ་པོ་བཀོལ་བར་དང་དོད་བྱེད་ཀྱིན་ཡོད་པ་མ་ཟད། ཁོར་ཡུག་དང་བསྟུན་ནས་མིག་གི་ལྟ་སྟངས་ཞི་ཞིང་དུལ་བ་དང་ཕྱག་རྒྱ་ལྷོད་པོ་སོགས་སྤྱོད་ལམ་བཀོལ་བར་དེ་བས་ཀྱང་དང་དོད་བྱེད་ཀྱིན་ཡོད། ཨ་མེ་རི་ཁའི་སློབ་གསོ་སྐྱོང་ཐབས་ཀྱིས་གོང་སྨོས་སྤྱོད་ལམ་དེ་རིགས་ལ་ཆེས་ཆེར་མཐོང་ཆེན་བྱེད་ཀྱིན་ཡོད་ཕྱིར། བྱིས་པ་ཚོས་ཀྱང་ཆུང་དུས་ནས་བཟུང་སྟེ། མི་ཚོགས་འདུ་ས་ནས་རང་གི་འདོད་པ་ལྟར་སྐད་གསེང་མཐོན་པོས་ཁ་བརྡ་བྱེད་པ་དང་། སྐད་མགོ་མཐོན་པོས་ཁ་པར་ཉན་བཤད་བྱེད་པ་སོགས་ནི་རྩིང་སྤྱོད་དང་གུས་ལུགས་མི་ལྡན་པའི་སྤྱོད་ལམ་ཡིན་པ་རྟོགས་ཡོད། །
སྤྱོད་ཁང་དུ་འགྲོ་ཕྱོགས་གཅིག་པུར་མཚོན་ནའང་། སློབ་ཆུང་གི་དམའ་རིམ་འཛིན་གྲྭའི་དགེ་རྒན་ཚོས་སྤྱིར་བཏང་དུ་དུས་ཚོད་ངེས་ཅན་རེ་གཏན་ཁེལ་བྱས་པའི་ནང་ཕོ་མོ་དགར་ནས་སྤྱོད་ཁང་དུ་ཁྲིད་ཀྱིན་ཡོད། ཚང་མ་སྤྱོད་ཁང་གི་བར་ཁྱམས་སུ་བསྡད་ནས་སྔ་ཕྱི་རིམ་པ་ཡོད་པའི་སྒོ་ནས་སྤྱོད་ཁང་དུ་འགྲོ་བ་ལས། འཚང་ཁ་ཤིག་ཤིག་དང་སུ་མགྱོགས་སུ་འགྲོ་བྱེད་མི་རུང་ལ། འུར་སྒྲ་དེ་བས་སྒྲོག་མི་རུང་། སྐབས་འགའ་རེར་བྱིས་པ་སུ་ཞིག་གིས་བཤང་གཅི་དོར་རྗེས་ཆུ་སྒོ་ཕྱེས་ནས་དེ་ཉ་ར་བྱེད་རྒྱུ་བརྗེད་སོང་བ་ཤེས་ཚེ། དགེ་རྒན་གྱིས་ཁོ་རང་གུ་ཡངས་སུ་མི་གཏོང་བར་དེ་མ་ཐག་ཕྱིར་སྤྱོད་ཁང་དུ་ཆུ་སྒོ་ཕྱེ་རུ་མངགས་སྲིད། གང་ལྟར་ཡང་ཉིན་གཅིག་གི་ནང་ཐག་རིང་ཐུང་གང་ལ་འགྲོ་ཡང་ཕྲེང་བསྒྲིགས་དགོས་པས། སློབ་མ་རྣམས་ཕྲེང་སྒྲིག་པའི་དུས་ཚོད་དང་གྲངས་ཚད་ཤིན་ཏུ་མང་། དེའི་ཕྱིར་ངས་རྒྱུན་པར་བྱེད་སྟངས་དེ་རིགས་ནི་དུས་ཚོད་འཕྲོ་བརླག་ཏུ་གཏོང་བ་ཁོ་ན་ཞིག་ལས། ཕན་ནུས་དེ་འདྲ་མི་ཆེ་བར་སྙམ་མོད། འོན་ཀྱང་མནོ་བསམ་ཞིབ་ཏུ་བཏང་ཚེ་ཨ་མེ་རི་ཁའི་བྱིས་པ་དེ་དག་ནར་སོན་རྗེས་ཡང་བསྐྱར་ཁོ་ཚོར“ཡ་རབས་སྤུས་མཚག་གི་བྱ་སྤྱོད་འཆར་གཞི”ཟེར་བ་དང་། “ཡ་རབས་སྒྲིག་བརྩི་”ཞེས་པའི་སློབ་གསོའི་ཁ་གསབ་བྱེད་མི་དགོས་འདོད། འོ་ན་སུ་ཞིག་གི་བྱིས་པའི་དུས་ཚོད་བཀོལ་སྤྱོད་བྱེད་སྟངས་དེ་ཚན་རིག་དང་མཐུན་ཞིང་། སུ་ཞིག་གི་རིག་པ་དེ་སྤྱང་གྲུང་ལྡན་པ་ཞིག་ཡིན་ནམ།
བྱིས་པ་ཚོས་ཟ་མ་ཟ་རན་དུས་དེ་བས་ཀྱང་ཕྲེང་བསྒྲིག་དགོས། གལ་སྲིད་ཕྲེང་སྒྲིག་པ་གྲལ་འགྲིག་མོ་མིན་ཚེ། དགེ་རྒན་གྱིས་ཁོ་ཚོ་ཟ་ཁང་དུ་གཏན་ནས་འཁྲིད་མི་སྲིད་ལ། ཟ་ཁང་ནང་ནས་ཀྱང་ཕན་ཚུན་གྱི་རྣ་ལམ་དུ་ལྐོག་ཤུབ་རྒྱག་པ་མཐོང་ཚེ། ཁེར་འགོག་བྱས་ནས་འཚལ་མ་དེའི་ཟ་སྐལ་འཆོར་བའི་ཉེན་ཁ་ཡང་འབྱུང་སྲིད། དེའི་ཕྱིར་བྱིས་པ་ཇི་འདྲའི་པྲ་ཚེགས་ཤིག་ཡིན་ཡང་ངང་སྒུག་དང་དལ་ཅག་གེར་ཕྲེང་སྒྲིག་པ་དང་། རང་རང་གི་ཟས་སྐལ་བླངས་སྟེ་གཏན་ཁེལ་ཅོག་ཙེའི་སྟེང་ཟས་སུ་རོལ་ཞོར་དུ་ཕན་ཚུན་བར་ལ་སྐད་མགོ་དམའ་མོས་ཁ་བརྡ་བྱེད་པ་ལས་ཐབས་གཞན་མེད་ཅིང་། བརྒྱ་ལ་སྐད་ཆུང་ངུས་ཁ་བརྡ་བྱེད་མི་ཤེས་ན་གནས་སྐབས་སུ་སྨྲ་ཐུན་འཛིན་པའི་བརྟུལ་ཞུགས་ཡོངས་སུ་སྐྱོང་དགོས། སློབ་ཆུང་སློབ་མ་ཚོས་ཟ་མ་ཟ་བའི་དུས་ཚོད་ལའང་ཚོད་འཛིན་ཧ་ཅང་ཆེ་བས། སུ་ཞིག་གིས་དུས་ཚོད་དམ་འཛིན་མ་བྱས་ཕྱིན། སྟབས་ཉེས་ན་ལྟོ་བ་འགྲེང་ཐག་མ་ཆོད་པར་དཀར་སྡེར་ལ་བདག་བྱས་ནས་སློབ་ཁང་ནང་འགྲོ་དགོས་པའི་དུས་ཀྱང་འབྱུང་མོད། ཡིན་ནའང་ཨ་མེ་རི་ཁའི་དགེ་རྒན་ཚོས་སེམས་བཟང་ཚིག་ནན་གྱི་ཚུལ་དུ། ཟ་མ་ཐུན་གཅིག་མ་ཟོས་ན་སྐྱོན་མེད། གཙོ་བོར་ཁོ་ཚོར་བསླབ་བྱ་དེ་ཡིད་ལ་འཛིན་དུ་འཇུག་དགོས་ཟེར་གྱིན་ཡོད། །
སློབ་གྲྭ་ཆུང་འབྲིང་གི་སློབ་མ་སུ་ཞིག་ཡིན་རུང་། ཚང་མས་སྒོ་ཕྱེས་ནས་འགྲོ་འོང་བྱེད་སྐབས། ཅིས་ཀྱང་ཁ་ཕྱིར་འཁོར་གྱིས་རང་གི་རྗེས་ལ་བལྟ་རྒྱུ་དེ་ཤེས་ཡོད་པས། དུས་དང་རྣམ་པ་ཀུན་ཏུ་རང་ཉིད་སྒོར་བུད་པ་དང་ཆབས་ཅིག་སྒོ་ཁྲོག་སེ་རྒྱག་པའི་དཔེ་མེད་པར། རང་རྟོགས་སྒོས་རྗེས་ན་ཡོང་གིན་ཡོད་པའི་མི་དེ་སླེབས་རེག་བར་དུ་སྒོ་ལུང་བཟུང་སྟེ་བསྒུག་ནས་འདུག་སྲིད། སློབ་ཆུང་སློབ་མ་ཚོས་དགེ་རྒན་གྱི་ཚབ་ཏུ་སྒོ་ལུང་འཛིན་པ་དེ་ནམ་ཡང་རང་གི་ངོ་སོ་ཞིག་ཡིན་པར་འཁུམས་ཡོད། །
འདི་འདྲའི་ཉིན་རྒྱུན་གྱི་དོན་ཆུང་ཞིབ་ཚགས་ཅན་མང་པོ་ཞིག་གིས་ང་ལ་ཨ་མེ་རི་ཁའི་རིག་གནས་སློབ་གསོའི་ཐད་ཤེས་རྟོགས་ཟབ་མོ་ཐེབས་སུ་བཅུག ང་རང་སློབ་ཁང་ནང་ཕར་ཚུར་བསྐྱོད་སྐབས་སེམས་ཆུང་མ་བཟུང་བར་སློབ་མ་ཞིག་ལ་ཕོག་ཐུག་བྱུང་ཚེ། སློབ་མ་དེས་ལམ་སེང་ཐུགས་བརྒྱལ་མ་བཞེངས་ཞེས་དགོངས་དག་ཞུ་ངེས་ལ། སློབ་གྲོགས་ཕན་ཚུན་བར་དུའང་དེ་ལྟར་ཡིན། ང་ཚོས་རྒྱུན་དུ་བརྙན་འཕྲིན་ཟློས་གར་ལས་ཨ་མེ་རི་ཁའི་སློབ་གྲྭའི་སློབ་ཁང་དག་དེ་འདྲའི་གསལ་ཡངས་ཆེ་ལ་གཙང་མ་ཡིན་པ་མཐོང་དུས། དེ་ནི་དགོས་དབང་གིས་སྒྱུ་རྩལ་མཛེས་ཉམས་བཏོད་པ་ཞིག་ཡིན་རྒྱུ་རེད་སྙམ་མོད། འོན་ཀྱང་རང་གིས་དངོས་སུ་མྱོང་ཚོར་བྱས་ན་ད་གཟོད་ཨ་མེ་རི་ཁའི་སློབ་ཁང་ནི་དེ་འདྲའི་གཙང་མ་ཡིན་པ་ར་སྤྲོད་འབྱུང་ཐུབ། བྱིས་པ་རྣམས་ཐད་ཀར་དུ་སློབ་ཁང་ནང་ནས་ཕར་གོག་ཚུར་གོག་དང་འགྲེ་ལོག་བརྒྱབ་ཆོག་ཅིང་། ཁྱད་པར་དུ་ཀློག་འདོན་སློབ་ཁྲིད་སྐབས་སུ། དགེ་རྒན་སྒུལ་སྟེགས་ཐོག་བསྡད་ཡོད་ནའང་། མཐའ་ཁོར་དུ་སློབ་མ་མང་པོ་འདུག་སྟངས་མི་གཅིག་སོ་སོ་གང་མོས་ལྟར་འཁོད་ཡོད་པ་ལ། སུ་ཡིན་རུང་རྣམ་ཤེས་དགེ་རྒན་གྱི་ཀློག་འདོན་ལ་གཏད་ཡོད་ན་ཆོག །
ང་ལ་བག་ཆགས་ཆེས་ཟབ་མོ་ཞིག་ཡོད་པ་ནི། ཨ་མེ་རི་ཁའི་དགེ་རྒན་ཚོའི་སྐད་ཆ་ཚིག་གཅིག་གིས་སློབ་མ་རྣམས་འཕྲལ་མར་གྲལ་བསྒྲིག་ཏུ་འཇུག་ཐུབ་པ་དེ་རེད། གལ་སྲིད་སློབ་མ་རེ་གཉིས་གྲལ་བསྒྲིགས་པ་དྲང་མོ་མིན་ཚེ། དེ་དྲང་མོ་ཡོང་རེག་བར་དུ་མཚམས་གཏན་ནས་འཇོག་མི་སྲིད། ཡང་ཚང་མར་ཧ་ཅང་འཇམ་ལྷོད་ལྡན་པའི་སྒོ་ནས་བྱ་འགུལ་དེ་སྒྲུབ་དགོས་ཚུལ་བཤད་ཡག་བྱས་ཡོད་པ་ཞིག་ཡིན་ཕྱིན། སློབ་གྲོགས་རྣམས་ཀྱང་དེ་བཞིན་དུ་འཇམ་ཅག་གེར་གནས་དགོས་ལ། དེ་ལས་ལྡོག་ན་བྱ་འགུལ་དེ་མེད་པར་གཏོང་བར་ཡང་ཐེ་ཚོམ་ཅང་མེད་པས། དགེ་རྒན་ཚོས་བྱིས་པ་རྣམས་ཡིད་ཐང་ཆད་འགྲོ་མིན་ལ་སྣང་དོགས་ཙམ་ཡང་མི་བྱེད།།
ཨ་མེ་རི་ཁའི་ཁྱིམ་བདག་རྣམས་ཀྱིས་ཀྱང་རང་རང་གི་བྱིས་པར་དེ་འདྲའི་རེ་འདུན་ནན་མོ་འཛིན་གྱིན་ཡོད། སློབ་མ་སུ་ཞིག་སློབ་གྲྭའི་འགྲིག་ལམ་ལ་ཐོགས་ནས་ཁྱིམ་བདག་སློབ་གྲྭར་བསུ་དགོས་བྱུང་ཚེ། ཁྱིམ་བདག་ཚང་མས་སློབ་གྲྭས་ཁྱིམ་ཚང་གི་སློབ་གསོ་ཞན་འདུག་སྙམ་པའི་དོགས་པ་ཀུན་ནས་སེལ་ཕྱིར་དགེ་རྒན་ལ། ངེད་ཚང་གི་བྱིས་པའི་གུས་ལུགས་མེད་པའི་འགྲོ་ལུགས་འདི་འདྲ་རང་ཁྱིམ་ནས་ཀྱང་གཏན་ནས་ཕུད་མི་ཆོག་ཅེས་གལ་བོ་ཆེ་ལ་ནན་ཏན་གྱི་ཚུལ་གྱིས་བརྗོད་ཀྱིན་ཡོད། ཨ་མེ་རི་ཁའི་དགེ་རྒན་དང་ཁྱིམ་བདག་རྣམས་ལ་བྱིས་པར་ཆུང་དུས་ནས་བཟུང་སླ་ཆོས་སྤུ་ཙམ་མི་བྱེད་པའི་རྣམ་འགྱུར་ཡོད་པ་དང་། ཟབ་ཅིང་བརླིང་ལ་ནན་ཏན་གྱི་སྒོ་ནས་བྱིས་པ་བསྐྱེད་བསྲིང་བྱེད་ཀྱིན་ཡོད་པར་བརྟེན། ད་གཟོད་བྱིས་པ་རྣམས་ཀྱང་ནར་སོན་རྗེས་ཕ་མ་ལ་ངོ་གནོངས་དགོས་པའི་དོན་དག་ཅི་ཡང་བསྒྲུབ་མི་སྲིད་ལ། རྒྱལ་ཁབ་ཕྱི་ནང་གང་དུ་བསྐྱོད་ཀྱང་མེས་རྒྱལ་གྱི་གདོང་ལ་ནག་ནོག་བསྐུ་མི་སྲིད། །
དུས་སྐབས་མང་པོ་ཞིག་གི་ནང་ང་ཚོས་ཡ་རབས་གུས་ལུགས་མི་ལྡན་པའམ་ཡང་ན་རྒྱུན་སྲོལ་དང་འགལ་བའི་སྤྱོད་ལམ་དེ་དག་གིས་མི་རྣམས་ལ་ཇི་འདྲའི་རྐྱེན་ངན་ཞིག་འཇོག་གིན་ཡོད་པ་མི་ཚོར་ན་ཡང་ཁྲིགས་བཞག་མེད། ཡིན་ནའང་ང་ཚོ་འདི་འདྲའི་ཤེས་རིག་དར་སྔ་བའི་གནའ་བོའི་རྒྱལ་ཁབ་ཅིག་དང་། གུས་དྲང་གཉིས་ལྡན་གྱི་རྒྱལ་ཁབ་ཅིག་གི་རྗེས་རབས་པ་ཡིན་པས། དེང་སྐབས་འཛམ་གླིང་གི་རྒྱལ་ཁབ་སོ་སོར་སོང་ནས་སྤྱི་ཚོགས་རིག་གནས་སྣང་ཚུལ་དང་མཛེས་ལྗོངས་མཐའ་དག་མིག་གི་དགའ་སྟོན་དུ་རོལ་སྐལ་ཡོད་པ་འདི། བྱིངས་ནས་ཇི་འདྲའི་ཡིད་སྤྲོ་ཞིང་བློ་ཚིམས་པའི་དོན་དག་ཅིག་ཡིན་མོད། འོན་ཀྱང་ལག་ལེན་དངོས་ཀྱི་སྟེང་ལ་བབས་ཚེ་འགྲོ་འདུག་ཉལ་འཆགས་ཚང་མ་རྒྱུན་པར་མིའི་བློ་ངོར་མི་མཛེས་པ་ཞིག་འོངས་པ་འདི་མཐར་གཏུགས་ན་སུ་ཞིག་ལན་པ་ཡིན་ནམ། ཡང་ན་དགེ་རྒན་གྱིས་མ་བསླབས་ཟེར་རམ། ལེ་བདའ་དང་གཞན་ཁག་དཀྲི་བའི་ཚིག་གིས་གོ་ཅི་ཡང་མི་ཆོད་པས། དེ་བས་བློ་ཁ་ནང་དུ་བསྐོར་ནས་རང་ལ་སློབ་གསོའི་ཁ་གསབ་བརྒྱབ་ན་དེ་ལས་ལྷག་ཅིག་མེད། །


text:
སློབ་གསོ་པུས་ཚེས་7ཉིན《སློབ་གྲྭའི་ལུས་རྩལ་དང་མཛེས་དཔྱོད་འཁྲིད་མཁན་གཅིག་ལྕོགས་དགེ་རྒན་གྱི་དོ་དམ་བྱ་ཐབས》ཁྱབ་བསྒྲགས་བྱས་ཏེ་སློབ་གྲྭ་འབྲིང་ཆུང་དཀྱུས་མ་དང་འབྲིང་རིམ་ལས་རིགས་སློབ་གྲྭའི་ལུས་རྩལ་དང་མཛེས་དཔྱོད་འཁྲིད་མཁན་གཅིག་ལྕོགས་དགེ་རྒན་གདན་ཞུའི་ཆ་རྐྱེན་དང་། གདན་ཞུས་ལས་བསྐོས་བརྒྱུད་རིམ། སྒྲིག་འཛུགས་དོ་དམ་སོགས་ཐད་གཏན་འབེབས་བྱས་ཡོད། དོ་དམ་བྱ་ཐབས་ནང་སློབ་གྲྭ་འབྲིང་ཆུང་གི་ལུས་རྩལ་དང་མཛེས་དཔྱོད་འཁྲིད་མཁན་གཅིག་ལྕོགས་དགེ་རྒན་སློབ་གྲྭ་དེ་གའི་སློབ་ཚན་གཞན་དག་གི་དགེ་རྒན་ནམ་ཡང་ན་གཞན་གྱིས་འགན་ཁུར་མི་རུང་བ་གསལ་སྟོན་བྱས་ཡོད།
དོ་དམ་བྱ་ཐབས་ནང་བསྟན་དོན། ལུས་རྩལ་དང་མཛེས་དཔྱོད་འཁྲིད་མཁན་གཅིག་ལྕོགས་དགེ་རྒན་གདན་ཞུ་བྱ་རྒྱུ་ནི་མིག་སྔ་དང་སླད་ཕྱིན་དུས་སྐབས་ཤིག་རིང་གི་སློབ་གྲྭའི་ལུས་རྩལ་དང་མཛེས་དཔྱོད་དགེ་རྒན་དཔུང་ཁག་འཛུགས་སྐྱོང་ལ་ཤུགས་སྣོན་རྒྱག་པའི་དགོས་ངེས་ཀྱི་བྱེད་ཐབས་ཤིག་ཡིན་ལ་དེང་གི་སློབ་གྲྭའི་ལུས་རྩལ་དང་མཛེས་དཔྱོད་དགེ་རྒན་དཀོན་པའི་གནད་དོན་ཐག་གཅོད་བྱེད་པའི་ཐབས་ལམ་གལ་ཆེན་ཞིག་ཀྱང་ཡིན། ལུས་རྩལ་གཅིག་ལྕོགས་དགེ་རྒན་གདན་ཞུ་བྱ་ཡུལ་ནི་སློབ་གྲྭ་གཞན་གྱི་ཆེད་ལས་ལུས་རྩལ་དགེ་རྒན་དང་། སློབ་གྲྭ་ཕྱིའི་སློབ་གསོའི་སྒྲིག་གཞི་དང་ལུས་རྩལ་ཚོགས་པ། ལུས་རྩལ་ཁོངས་གཏོགས་བཅས་ཀྱི་འབྲེལ་ཡོད་ལུས་རྩལ་ལས་དོན་པ་ཡིན་དགོས་པ་དང་། མཛེས་དཔྱོད་གཅིག་ལྕོགས་དགེ་རྒན་གདན་ཞུ་བྱ་ཡུལ་ནི་སློབ་གྲྭ་གཞན་གྱི་ཆེད་ལས་སྒྱུ་རྩལ་དགེ་རྒན་དང་། སློབ་གྲྭ་ཕྱིའི་སློབ་གསོའི་སྒྲིག་གཞི་དང་། དྲིལ་བསྒྲགས་རིག་གནས་ཁོངས་གཏོགས། སྤྱི་ཚོགས་རིག་གནས་ཚོགས་པ་བཅས་ཀྱི་སྒྱུ་རྩལ་ལས་དོན་པ་དང་། དམངས་ཁྲོད་སྒྱུ་རྩལ་པའམ་ཡང་ན་བཟོ་རྩལ་མཁས་པ་སོགས་དང་དེ་བཞིན་འོས་ཐོབ་དང་མཐུན་པའི་སྲིད་གཞུང་གིས་ཉོ་སྒྲུབ་བྱས་པའི་ཞབས་ཞུའི་རྒྱུན་འཛིན་བྱེད་པོ་ཡིན་དགོས།
སློབ་གསོ་པུའུ་ལུས་རྩལ་འཕྲོད་བསྟེན་དང་སྒྱུ་རྩལ་སློབ་གསོ་སིའི་འགན་འཁུར་བས་སྤྱི་ཚོགས་ཕྱོགས་ཁག་གི་ལུས་རྩལ་དང་མཛེས་དཔྱོད་སྤུས་དག་གི་དགེ་རྒན་ཐོན་ཁུངས་བེད་ཡག་པོ་སྤྱོད་ཆེད། དོ་དམ་བྱེད་ཐབས་ནང་གཅིག་ལྕོགས་དགེ་རྒན་གྱི་གདན་ཞུའི་ཁྱབ་ཁོངས་ནི“སློབ་གྲྭ་ཕྱིའི”ལུས་རྩལ་སྒྱུ་རྩལ་གྱི་ཆེད་ལས་མི་སྣ་ཡིན་པ་དང་། ལུས་རྩལ་དང་མཛེས་དཔྱོད་ཆེད་ལས་དགེ་རྒན་གྱིས་སློབ་གསོ་སྲིད་འཛིན་སྡེ་ཚན་གྱི་སྤྱི་འདོམས་འོག“སྐོར་སྐྱོད་སློབ་ཁྲིད”བྱ་ཐབས་ཐོག་ནས་གྲོང་གསེབ་དང་དེ་བཞིན་དགེ་རྒན་དཀོན་པའི་སློབ་གྲྭ་གཞན་དུ་གཅིག་ལྕོགས་དགེ་རྒན་བྱ་རྒྱུའི་ལྕག་སྐུལ་བྱ་རྒྱུ་དང་། མཐོ་སློབ་དཀྱུས་མའི་ལུས་རྩལ་དང་སྒྱུ་རྩལ་གྱི་ཆེད་ལས་དགེ་རྒན་གྱིས་སློབ་གྲྭ་འབྲིང་ཆུང་དུ་གཅིག་ལྕོགས་དགེ་རྒན་བྱ་རྒྱུའི་ལྕག་སྐུལ་བྱ་རྒྱུ། སློབ་གྲྭས་ཀྲུང་ཧྭའི་ཕུལ་བྱུང་སྲོལ་རྒྱུན་རིག་གནས་ལུས་རྩལ་དང་སྒྱུ་རྩལ་རྒྱུན་འཛིན་རྣམ་གྲངས་སློབ་ཁྲིད་དང་མཛུབ་སྟོན་གྱི་གཅིག་ལྕོགས་དགེ་རྒན་གདན་ཞུ་བྱས་ནས་བསྐོ་རྒྱུར་ལྕག་སྐུལ་བྱ་རྒྱུ་བཅས་གསལ་སྟོན་བྱས་ཡོད་ཅེས་ངོ་སྤྲོད་བྱས།